ബിഷപ്പിന്റെ ജാമ്യാപേക്ഷയില് ഹൈക്കോടതി വിധി പറയാന് മാറ്റിവച്ചു – Malanad Online\nTuesday, March 26, 2019 09:42:01\nകൊച്ചി: കന്യാസ്ത്രീയെ പീഡിപ്പിച്ച കേസില് ബിഷപ്പ് ഫ്രാങ്കോ മുളയ്ക്കലിന്റെ ജാമ്യാപേക്ഷയില് ഹൈക്കോടതി വിധി പറയാന് മാറ്റി വച്ചു. ജാമ്യാപേക്ഷയില് അടുത്ത ബുധനാഴ്ച വിധി പറയും. ഇപ്പോള് ജാമ്യാപേക്ഷ പരിഗണിച്ചാല് നേരത്തെ ആയിപ്പോകുമെന്ന് ഹൈക്കോടതി ചൂണ്ടിക്കാട്ടി. ഏഴ് പേരുടെ രഹസ്യമൊഴി കൂടി രേഖപ്പെടുത്താന് ഉണ്ടെന്ന് പൊലീസ് കോടതിയില് അറിയിച്ചു.\nമുന്‍കൂര് ജാമ്യാപേക്ഷ ഹൈക്കോടതിയില് പരിഗണനയിലിരിക്കെ, അറസ്റ്റ് ചെയ്തത് നിയമലംഘനമാണെന്നായിരുന്നു ബിഷപ്പിന്റെ വാദം. കന്യാസ്ത്രീക്കെതിരെ വിവിധ കോണുകളില് നിന്നും ഉയര്‍ന്ന പരാതിയില് നടപടിയെടുത്തതിന്റെ വൈരാഗ്യമാണ് തനിക്കെതിരെ കേസ് നല്‍കാനുള്ള കാരണം എന്ന് ബിഷപ്പ് ഹര്‍ജിയില് ഉന്നയിച്ചിരുന്നു. കസ്റ്റഡിയില് ഇരിക്കെ തന്റെ വസ്ത്രങ്ങള് അടക്കം നിര്‍ബന്ധപൂര്‍വം വാങ്ങിയ പൊലീസ് കേസില് കള്ളതെളിവുകള് ഉണ്ടാക്കാന് ശ്രമിക്കുകയാണെന്നും ബിഷപ്പ് ഫ്രാങ്കോ മുളയ്ക്കല് ആരോപിച്ചു.\nവസ്തുത അറിയാത്ത ചില ആളുകളുടെ താല്‍പര്യത്തിന് വേണ്ടിയാണ് അറസ്റ്റ് ചെയ്തതെന്നും ബിഷപ്പ് ജാമ്യ ഹര്‍ജിയില് വാദിക്കുന്നു.\nതിങ്കളാഴ്ച ബിഷപ്പിന്റെ ജാമ്യഹര്‍ജി പരിഗണിച്ച ഹൈക്കോടതി പൊലീസിന്റെ നിലപാട് അറിയാനായി ഹര്‍ജി ഇന്നത്തേക്ക് മാറ്റുകയായിരുന്നു. പാലാ മജിസ്‌ട്രേറ്റ് കോടതി ബിഷപ്പിന്റെ ജാമ്യാപേക്ഷ തള്ളിയതിനെ തുടര്‍ന്ന് ഇപ്പോള് പാല സബ് ജയിലിലാണ് ബിഷപ്പ് ഫ്രാങ്കോ മുളയ്ക്കല്. ഒക്ടോബര് ആറുവരെയാണ് ബിഷപ്പിനെ പാല കോടതി റിമാന്‍ഡ് ചെയ്തത്.\n« കാലാവസ്ഥാ വ്യതിയാനം മൂലം ലോകത്ത് ഏറ്റവും കൂടുതല് സാമ്പത്തിക നഷ്ടം നേരിടുന്ന രാജ്യങ്ങളില് ഇന്ത്യ രണ്ടാം സ്ഥാനത്ത്; പ്രതിവര്‍ഷം പതിനഞ്ച് ലക്ഷം കോടി രൂപയുടെ നഷ്ടമെന്ന് പഠനം (Previous)\n(Next) പ്രളയദുരിതാശ്വാസത്തിനായി ലോകബാങ്ക് എഡിബി വായ്പ സ്വീകരിക്കാന് മന്ത്രിസഭാ തീരുമാനം »


Posted By: admin 140 Views0Comment abuthaheer, is murder\nപാലക്കാട്: ഐഎസ്സില് ചേര്‍ന്ന പാലക്കാട് സ്വദേശി സിറിയയില് കൊല്ലപ്പെട്ടു. പുതുപ്പരിയാരം പൂക്കാരത്തോട്ടം അബുതാഹിറാണ്(28) ഏപ്രില് നാലിന് കൊല്ലപ്പെട്ടത്. സിറിയയില് യുഎസ് സൈന്യം നടത്തിയ അക്രമത്തില് കൊല്ലപ്പെട്ടെന്നാണ് ബന്ധുക്കള്‍ക്ക് ലഭിച്ച വിവരം.\nസിറിയയിലുള്ള ചില സുഹൃത്തുക്കള് മുഖേന ഖത്തറിലുള്ള ഒരു ബന്ധുവിനാണ് ആദ്യം സന്ദേശം ലഭിച്ചതെന്ന് പറയുന്നു. സംസ്ഥാന പോലീസിന്റെ ഇന്റലിജന്‍സ് വൃത്തങ്ങള്‍ക്കും വിവരം ലഭിച്ചിട്ടുണ്ട്. അബുതാഹിര് കൊല്ലപ്പെട്ടുവെന്ന ശബ്ദസന്ദേശം ഖത്തറിലുള്ള ചാവക്കാട് സ്വദേശിയായ ബന്ധുവിന് കഴിഞ്ഞ ഏപ്രില് നാലിനാണ് ലഭിച്ചത്.\nഅച്ഛനും അമ്മയും രണ്ടു സഹോദരിമാരും അടങ്ങുന്നതാണ് അബു താഹിറിന്റെ കുടുബം. 2013 ഒക്ടോബറിലാണ് അക്കൗണ്ടന്റ് ജോലി കിട്ടി ഖത്തറിലേക്കു പോയത്. 2014 ജൂലൈ ഒമ്പതിന് ഉംറക്കായി സൗദിയിലേക്ക് പോവുകയാണെന്ന് ഉമ്മയെ വിളിച്ച് അറിയിച്ചു. പിന്നീട് ഇയാളെക്കുറിച്ച് യാതൊരു വിവരവും ലഭിച്ചില്ല.\nപതിനഞ്ചു ദിവസങ്ങള്‍ക്ക് ശേഷം ഉമ്മയെ വിളിച്ച് സുരക്ഷിതനാണെന്ന് അറിയിച്ചു്. പിന്നീട് താന് സിറിയയിലെത്തിയെന്നും ഐഎസ്സില് ചേര്‍ന്നുവെന്നും അറിയിച്ചു. പിന്നീട് കേന്ദ്ര ഇന്റലിജന്‍സ് ഏജന്‍സികള് ഇക്കാര്യം സ്ഥിരീകരിച്ചു ലണ്ടനില് ഒരു ഐ.എസ്. പ്രവര്‍ത്തകന് പിടിയിലായപ്പോഴാണ് അബു ഉള്‍പ്പെടെ ചില ഇന്ത്യന് ഐഎസ്. പ്രവര്‍ത്തകരെക്കുറിച്ച് കേന്ദ്ര രഹസ്യാന്വേഷണ ഏജന്‍സികള്‍ക്ക് വിവരം ലഭിച്ചത്.\nതാനടക്കം മൂന്നു പേര് ഇന്ത്യയുടെ ജിഹാദി പ്രതീകങ്ങളാണെന്ന് അബു ഫേസ്ബുക് പോസ്റ്റില്‍അവകാശപ്പെട്ടിരുന്നു. കേന്ദ്ര ഏജന്‍സികള് അന്വേഷണം ശക്തമാക്കിയതോടെ അബു താഹിര് ഫേയ്‌സ്ബുക്ക് അക്കൗണ്ട് പിന്‍വലിക്കുകയും ചെയ്തു.\nനേരത്തെ ഐഎസില് ചേര്‍ന്ന യാക്കര സ്വദേശി ബെസ്റ്റിന് എന്ന യഹിയ അഫ്ഗാനിസ്ഥാനില് കൊല്ലപ്പെട്ടതായി കഴിഞ്ഞ ദിവസം സന്ദേശം ലഭിച്ചിരുന്നു. എന്നാല് മരണവിവരം എന്‍ഐഎ സ്ഥിരീകരിച്ചിട്ടില്ല.


ഉഷയ്ക്ക് പ്ലെയിനിലെ ഭക്ഷണം തീരെ ഇഷ്ടപ്പെട്ടിരുന്നില്ല. വിശപ്പും ക്ഷീണവും അവളെ തളർത്തിയിരുന്നു. എയർപോർട്ടിൽ ജിമ്മി മാത്രം വന്നത് അവൾക്കിഷ്ടമായി. ഉഷ പുറംകാഴ്ചകൾ കണ്ടിരുന്നു. ജിമ്മി അവളെ ചേർത്തുപിടിച്ചു. ജിമ്മിയുടെ വിരലുകൾ വയറിലേക്ക് ഊർന്നിറങ്ങിയപ്പോൾ അവൾക്കെന്തോ ഇഷ്ടമായില്ല. ജിമ്മിയ്ക്ക് ഒന്നും പറയാനില്ലേ എന്ന് ഉഷ അത്ഭുതപ്പെട്ടു.\nജോയിയുടെ വീടിനു മുന്നിൽ നിറയെ കാറുകളായിരുന്നു. അതുകൊണ്ട് ജിമ്മി കാറ് റോഡിൽ പാർക്കുചെയ്തു. പെട്ടിയൊക്കെ പിന്നെ വന്നെടുക്കാമെന്ന് ജിമ്മി ഉഷയോടു പറഞ്ഞു. വാതിൽ കടന്നതും വീടുനിറയെ ആളുകളെ കണ്ടപ്പോൾ ഉഷയ്ക്കു വല്ലായ്മ തോന്നി.\nഎന്തിനാണെല്ലാവരും അത്ഭുതവസ്തുപോലെ തന്നെ നോക്കുന്നതെന്ന് ഉഷ ഈർഷ്യയോടെ ഓർത്തു.\nഉഷ വരുമ്പോൾ ഒരു പാർട്ടി നടത്തണം. ജോയി പറഞ്ഞു. സാലിക്ക് ഉൽസാഹംതോന്നി. ഉഷ വരട്ടെ ഒരു കൂട്ടാവും. ജിമ്മിയുടെ കല്യാണത്തിനു വേണ്ടി ഒരു മാസത്തേക്കാണു നാട്ടിൽ പോയത്. അപ്പോൾ സാലിക്ക് ഉഷയെ അത്രയ്ക്കങ്ങു പരിചയമായിരുന്നില്ല.\nജോയിക്ക് പ്രത്യേകിച്ച് ആരോടും പ്രതിപത്തിയില്ലെങ്കിലും അയാളുടെ വീട്ടിലെ വിരുന്നുകൾ അയാൾക്കിഷ്ടമാണ്. അവിടെ ജോയിക്കു തീരുമാനിക്കാം. ഇഷ്ടമുള്ള ഭക്ഷണം അയാൾക്ക് ഇഷ്ടമുള്ളപ്പോൾ അയാൾക്ക് ഇഷ്ടമുള്ളതുപോലെ. ജോയിക്കു പ്രിയപ്പെട്ട ഡ്രിങ്കുകൾ അയാളുടെ അളവനുസരിച്ച് . മറ്റുള്ളവരുടെ സമയത്തിനു വേണ്ടി , പകർച്ചയ്ക്കു വേണ്ടി അയാൾക്ക് കാത്തു നിൽക്കേണ്ട .\nഉഷയ്ക്ക് പ്ലെയിനിലെ ഭക്ഷണം തീരെ ഇഷ്ടപ്പെട്ടിരുന്നില്ല. വിശപ്പും ക്ഷീണവും അവളെ തളർത്തിയിരുന്നു. എയർപോർട്ടിൽ ജിമ്മി മാത്രം വന്നത് അവൾക്കിഷ്ടമായി. ഇനി വീടെത്തി ഒന്നു കുളിക്കണം. സാരി മാറ്റി ഒന്നുറങ്ങണം. ഉഷ പുറംകാഴ്ചകൾ കണ്ടിരുന്നു. ജിമ്മി അവളെ ചേർത്തുപിടിച്ചു. ജിമ്മിയുടെ വിരലുകൾ വയറിലേക്ക് ഊർന്നിറങ്ങിയപ്പോൾ അവൾക്കെന്തോ ഇഷ്ടമായില്ല. ജിമ്മിയ്ക്ക് ഒന്നും പറയാനില്ലേ എന്ന് ഉഷ അത്ഭുതപ്പെട്ടു.\nഎന്തിനാണെല്ലാവരും അത്ഭുതവസ്തുപോലെ തന്നെ നോക്കുന്നതെന്ന് ഉഷ ഈർഷ്യയോടെ ഓർത്തു. ആദ്യം ഉഷയുടെ കണ്ണിൽപെട്ടത് ചിരിക്കാത്ത അന്നമ്മയുടെ മുഖമാണ്. ഈ സ്ത്രീക്കൊന്നു ചിരിച്ചൂടെ. അവൾ മനസ്സിലോർത്തു. സാലി ഓടിവന്ന് അവളെ കെട്ടിപ്പിടിച്ചു. ഉഷ ചിരിക്കാൻ ശ്രമിച്ചു. അടുപ്പമില്ലാത്ത ഒരാളെ കെട്ടിപ്പിടിക്കുന്നതിൽ ഉഷയ്ക്കു വല്ലായ്മ തോന്നി. ഉഷയുടെ വീട്ടിൽ ആരും ആരെയും കെട്ടിപ്പിടിക്കാറില്ല.\nസാലി ഉഷയോടു ചോദ്യങ്ങൾ ചോദിച്ചുകൂട്ടി. വിശക്കുന്നുണ്ടോ, ദാഹിക്കുന്നുണ്ടോ , തണുക്കുന്നുണ്ടോ , കാപ്പി വേണോ, ജ്യൂസു വേണോ, ചോറിപ്പോൾ ഉണ്ണാം ...\nവേണ്ട ... വേണ്ട എന്ന മറുപടി ആവർത്തിച്ച് ഉഷയ്ക്കു മടുത്തു. ചോദ്യങ്ങൾ, പരിചയപ്പെടലുകൾ, നിർദ്ദേശങ്ങൾ, തണുപ്പ്, വിശപ്പ്, ക്ഷീണം, പെർഫ്യൂമുകളുടെ , കറികളുടെ മണങ്ങൾ . അവൾക്ക് എയർപോർട്ടിലേക്കുതന്നെ തിരികെപ്പോകാൻ തോന്നി.\n- ആളൊക്കെ ഒഴിഞ്ഞിട്ടു വന്നാൽ മതിയായിരുന്നു !\nസ്വീകരണമുറിയിലെ സോഫയിൽ പുരുഷന്മാർ നിറഞ്ഞിരുന്നു. അവർ മദ്യപിച്ചുകൊണ്ട് ഉച്ചത്തിൽ സംസാരിക്കുന്നുണ്ടായിരുന്നു.\n- പത്തുനൂറുകൊല്ലമായി പാടിപ്പൊലിപ്പിക്കുന്നു. ദേ, ഒടുക്കം ഓ കാനഡ ദേശീയഗാനമായി പ്രഖ്യാപിച്ചു.\n- ആയിരത്തി എണ്ണൂറിൽ ഫ്രഞ്ചിൽ തുടങ്ങിയതല്ലെ ഈ ഓം കാനഡ .\nവിജയൻ ഓ കാനഡയെ 'ഓം കാനഡ എന്നു വിളിച്ചത് ലളിതയ്ക്കു തീരെയും ഇഷ്ടമായില്ല. ഈപ്പന്റെ മകളാണ് ഓ കാനഡയെ ഓം കാനഡ എന്നു തെറ്റി ഉച്ചരിച്ചത്.\n- അതേ ഇരുപത്തിയഞ്ചുവർഷം കഴിഞ്ഞാണ് അത് ഇംഗ്ളീഷിലേക്കു ട്രാൻസലേറ്റ് ചെയ്തതുതന്നെ.\n- ഈപ്പച്ചൻ ശ്രദ്ധിച്ചോ , ആയിരത്തി എണ്ണൂറ്റി എൺപതിൽ ആദ്യമായിട്ട് ഇന്ത്യക്കാര് കാനഡേലു വന്ന വർഷമാണ് ഓ കാനഡ ഫ്രഞ്ചിൽ പുറത്തുവന്നത്. കുറച്ചുപേരെ കൂലികളായി കൊണ്ടുവന്നു. പിന്നെ ഏർളി നയന്റീൻസിൽ കൂടുതലാളുകൾ വരാൻ തുടങ്ങി. അതേ സമയത്താ ഓ കാനഡ ഇംഗ്ളീഷിലാക്കുന്നത്.\n- വിജയൻ നോക്കീട്ടാന്നോ ഈപ്പറേന്നത്? ആയിരത്തി എണ്ണൂറ്റി തൊണ്ണൂറ്റിയെട്ടിൽ വാൻകൂവറിൽ അയ്യായിരം ഇന്ത്യക്കാരുണ്ടായിരുന്നു. സിംഗമ്മാര്\n- അതേ വർഷമാണു എഡിറ്റു ചെയ്ത് പുതിയ ഇംഗ്ളീഷ് വേർഷൻ വന്നത്.\nഈപ്പന് അതിൽ അത്ഭുതം തോന്നി.\n- ഇതു കേക്ക്, അറുപത്തിയേഴിൽ ജോർജ്ജ് വാനിയെ ഓ കാനഡയെ നാഷണൽ ആന്തമായിട്ടും ഗോഡ് സേവ് ഔർ ക്വീനിനെ റോയൽ ആന്തമായിട്ടും പ്രഖ്യാപിച്ചു. ആ വർഷമാണ് നമ്മടെ ഇമിഗ്രേഷൻ പോയന്റ് സിസ്റ്റമാക്കിയതും സ്കില്ലനുസരിച്ച് ആളുകൾക്ക് ഇന്ത്യേന്ന് വരാൻ പറ്റിയതും.\nഅവർ കുറെയേറെ നേരം കൂടി ഓ കാനഡയെപ്പറ്റിയും ഇന്ത്യയിൽ നിന്നും കാനഡയിലേക്കുള്ള ഇമിഗ്രേഷനെപ്പറ്റിയും ഉച്ചത്തിൽ സംസാരിച്ചു കൊണ്ടിരുന്നു. എല്ലാവരും പോയിക്കഴിഞ്ഞപ്പോൾ പന്ത്രണ്ടു മണിയായി. ഉറങ്ങുന്നതിനുമുമ്പ് ഉടുപ്പു മാറ്റണമെന്നു പറഞ്ഞതു പാതികേട്ട് കുട്ടികൾ അവരുടെ മുറികളിലേക്കോടി.\n- ജിമ്മീ , ലഗേജ് പ്ലീസ്.\nഉഷ പറഞ്ഞതും ജിമ്മി വേഗത്തിൽ ഉഷയുടെ പെട്ടികൾ അകത്തു കൊണ്ടുവന്നു. കറുപ്പും വെളുപ്പും കളങ്ങളുള്ള ഭംഗിയുള്ള പെട്ടി സാലി കൗതുകത്തോടെ കണ്ടു. പെട്ടികൾക്കു പിന്നാലെ ഉഷയും ബെഡ് റൂമിലേക്കു പോയി. പൊയ്ക്കോട്ടെ എന്ന് സാലിയോട് അനുവാദം ചോദിച്ചില്ല. ചിരിച്ചുകൊണ്ട് തലയാട്ടിയില്ല.\nപിന്നെ കുളിമുറിയിൽ നിന്നും ഷവറിന്റെ ശബ്ദം കേട്ടപ്പോൾ സാലിക്കു സംശയമായി. ഉഷ കുളിക്കുകയാവുമോ? ടവ്വലും സോപ്പും ചോദിച്ചില്ല. ഉഷ കുളികഴിഞ്ഞുവരുമ്പോൾ ചോദിക്കുവാൻ കുറെയേറെ കാര്യങ്ങൾ സാലി മനസ്സിൽ കൂട്ടിവെച്ചു. കുറച്ചേറെനേരം കഴിഞ്ഞ് മുകളിൽനിന്നും ശബ്ദമൊന്നും കേൾക്കാതായപ്പോൾ സാലി മുകളിലെ കിടപ്പുമുറിയിലേക്കു നോക്കി. അവിടെ വെളിച്ചം ഇല്ലായിരുന്നു. ഉഷയും ജിമ്മിയും ഉറക്കം പിടിച്ചുകഴിഞ്ഞിരുന്നു.\nസാലി പാത്രങ്ങൾ കഴുകുന്നതിലേക്കു തിരിച്ചുപോയി. ജോയി ബേസ്മെന്റിലെ കുപ്പികളും ഗ്ളാസ്സുകളും എടുത്തുകൊണ്ടു വന്നപ്പോൾ സാലി പറഞ്ഞു.\n- ഉഷ കിടന്നെന്നു തോന്നുന്നു.\n- യാത്രയുടെ ക്ഷീണം കാണും.\nഅതു പറഞ്ഞ് ജോയിയും മുകളിൽ കിടപ്പുമുറിയിലേയ്ക്കു പോയി.\nഎച്ചിൽപാത്രങ്ങളുടെ രാജ്ഞിയായി സാലി അടുക്കളയിൽ നിന്നു. സ്വീകരണ മുറിയിൽ നിന്നും ഗ്ളാസ്സുകൾ പറഞ്ഞു ഞങ്ങൾ കൂട്ടിനുണ്ടല്ലോ. നിലത്തു ചിതറിക്കിടന്ന മിക്സ്ചറും നാപ്കിനുകളും ചിരിച്ചു.\nപാത്രം കഴുകുമ്പോൾ സാലി പൈപ്പിലെ വെള്ളത്തിനോടു പറഞ്ഞു.\n- ഒടുക്കത്തെ പുറംവേദന !\nപിറ്റേന്നു രാവിലത്തേക്ക് അരച്ചുവെച്ച അപ്പത്തിന്റെ മാവ് പുറത്തേക്കൊഴുകി എന്നെയും വൃത്തിയാക്കണം എന്നു ശഠിച്ചു. അധികംവന്ന കറികൾ ഫ്രിഡ്ജിൽ കൊള്ളാത്തവിധം. കുഴഞ്ഞ മനസ്സോടെ സാലി എല്ലാത്തിനും ഇടം കണ്ടുപിടിച്ചു. ലിവിങ് റൂം പഴയതുപോലെയായി. കാലത്തുണർന്നു വരുന്നവർക്ക് തലേദിവസം നടന്ന അത്താഴ വിരുന്നിനെക്കുറിച്ച് ഓർക്കാൻ അവസരം കൊടുക്കാതെ എല്ലാം പഴയപടി.\nഒടുക്കം സാലി ഉറങ്ങി. ആറുമണിക്ക് ഉണരാനായി. ഉഷയെയും കൊണ്ട് പള്ളിയിൽ പോകണ്ടേ ?\nഎട്ടുമണി ആയിട്ടും ആരും എഴുന്നേറ്റില്ല. ജോയി പള്ളിയിൽ പോകാൻ തയാറായി വന്നു.\n- ജിമ്മിയും ഉഷയും എഴുന്നേറ്റിട്ടില്ല..\nസാലി അതു പറഞ്ഞപ്പോൾ ജോയിക്ക് അതത്ര വലിയ കാര്യമായി തോന്നിയില്ല.\n- ഉഷയ്ക്ക് സമയം മാറിയതിന്റെ ക്ഷീണം കാണും . നിങ്ങളിന്നു പള്ളിയിൽ വരണ്ട.\nഅതു പറഞ്ഞ് ജോയി കഴിക്കാനിരുന്നു. ജോയി കഴിച്ചു പാത്രങ്ങൾ കഴുകിവെച്ചു കഴിഞ്ഞ് സാലി പള്ളിയിലുടുക്കാൻ തേച്ചുവെച്ചിരുന്ന സാരി അലമാരയിൽ തിരികെവെച്ചു.


who is chloe zhao ഓസ്കാർ നേടുന്ന ആദ്യ ഏഷ്യൻ വനിത; ഈ ഒരൊറ്റ വിശേഷണത്തിൽ മാത്രം ഒതുങ്ങില്ല ക്ലോയ് ഷാവോ\nCinema Paradiso Latest NewsMust Read\nഓസ്കാർ നേടുന്ന ആദ്യ ഏഷ്യൻ വനിത; ഈ ഒരൊറ്റ വിശേഷണത്തിൽ മാത്രം ഒതുങ്ങില്ല ക്ലോയ് ഷാവോ\nക്ലോയ് ഷാവോ…ആ പേര് ഇന് സിനിമ ചരിത്രത്തിൽ തങ്കലിപികളിൽ എഴുതപ്പെടും. ഒരു നൂറ്റാണ്ടോളം പഴക്കമുള്ള സിനിമാ ചരിത്രത്തിൽ ഇതാദ്യമായാണ് മികച്ച സംവിധായകയ്ക്കുള്ള പുരസ്കാരം ഒരു ഏഷ്യൻ വനിത നേടുന്നത്. ചരിത്രത്തിൽ തന്നെ ഇത്തരമൊരു പുരസ്കാരം നേടുന്ന രണ്ടാമത്തെ വനിതയാണ് ക്ലോയ് ഷാവോ. നൊമാഡ്ലാൻഡിലൂടെ ഓസ്കാർ ലഭിച്ച ക്ലോയ് സിനിമാ രംഗത്ത് സ്ത്രീ സാന്നിധ്യവും സ്ത്രീകൾ കടന്നുവരേണ്ടതിന്റെ ആവശ്യകതയും അടിവരയിടുക കൂടി ചെയ്തു.\n1982ൽ ചൈനയിലെ ബെയ്ജിംഗിൽ പിറന്ന ക്ലോയ് 14 -ാം വയസിലാണ് ലണ്ടണിലെ ബോർഡിംഗ് സ്കൂളിലേക്ക് പോകുന്നത്. തുടർന്ന് ലോസ് ഏഞ്ചൽസിലേക്ക് താമസം മാറി. അവിടെ നിന്നാണ് ക്ലോയ് തന്റെ പ്രാഥമിക വിദ്യാഭ്യാസം പൂർത്തിയാക്കുന്നത്. ശേഷം ന്യൂയോർക്കിലെ ഫിലിം സ്കൂളിൽ പഠനം.\n2015ലാണ് ക്ലോയിയുടെ സംവിധാനത്തിലുള്ള ആദ്യ ചിത്രം പുറത്തിറങ്ങുന്നത്. സോംഗ് മൈ ബ്രദേഴ്സ് ടോട്ട് മി എന്ന ഫീച്ചർ സിനിമയായിരുന്നു അത്. സൺഡാൻസ് ഫിലിം ഫെസ്റ്റിവൽ, കാൻസ് ചലച്ചിത്ര മേള എന്നിവിടങ്ങളിലെല്ലാം പ്രദർശിക്കപ്പെട്ട ആദ്യ ചിത്രം തന്നെ ക്ലോയിക്ക് മികച്ച സംവിധായകയെന്ന ഖ്യാതി നേടിക്കൊടുത്തു. ബെസ്റ്റ് ഫസ്റ്റ് ഫീച്ചർ വിഭാഗത്തിലേക്ക് ചിത്രം നാമനിർദേശം ചെയ്യപ്പെട്ടിരുന്നു.\nപിന്നീട് 2017ൽ ദ റൈഡർ, 2020 ൽ നൊമാഡ്ലാൻഡ്, 2021 ൽ എറ്റേണൽസ് എന്നീ ചിത്രങ്ങളും സംവിധാനം ചെയ്തു. 93-ാം ഓസ്കാർ ചടങ്ങിൽ മികച്ച ചിത്രത്തിനുള്ള പുരസ്കാരവും 39-കാരിയായ ക്ലോയ് ഷാവോ സംവിധാനം നൊമാഡ്ലാൻഡ് എന്ന ചിത്രത്തിനാണ് ലഭച്ചത്.\nനൊമാഡ്ലാൻഡിലൂടെ മികച്ച സംവിധായകയ്ക്കുള്ള ഗോൾഡൻ ഗ്ലോബ് പുരസ്കാരവും ക്ലോയിക്ക് ലഭിച്ചിട്ടുണ്ട്. 1984 ൽ ബാർബറ സ്ട്രെയ്സാൻഡിന് ശേഷം ഗോൾഡൻ ഗ്ലോബ് ലഭിക്കുന്ന ഏക വനിതയാണ് ക്ലോയ് ഷാവോ.\nഎന്നാൽ ജന്മദേശമായ ചൈനയിൽ നൊമാഡ്ലാൻഡിന് അത്ര നല്ല സ്വീകരണമല്ല ലഭിച്ചത്. ചൈനയെ അപകീർത്തിപ്പെടുത്തി എന്ന കാരണത്താൽ ഓസ്കാർ ചടങ്ങ് ചൈനയിൽ പ്രദർശിപ്പിക്കില്ല.\nStory highlights: who is chloe zhao\nRead more on: Oscar\nഓസ്‌കർ: മികച്ച ചിത്രമായ് നൊമാഡ്‌ലാൻഡ്; ആന്റണി ഹോപ്കിൻസ് മികച്ച നടൻ; ഫ്രാൻസസ് മക്‌ഡോർമെൻഡ് മികച്ച നടി\nഓസ്‌കർ പുരസ്‌കാരങ്ങൾ പ്രഖ്യാപിക്കുന്നു; മികച്ച സംവിധായികയായി ക്ലോയ് ഷാവോ; ഡാനിയൽ കലൂയ മികച്ച സഹനടൻ\nഓസ്കാർ പുരസ്കാര നിശ ഇന്ന്\nജല്ലിക്കട്ട് ഓസ്‌കറിൽ നിന്ന് പുറത്ത്


൧ പത്രോസ് ൨ - വിശുദ്ധ ബൈബിൾ [മലയാളം ബൈബിൾ 1992]\n൧ പത്രോസ് ൨\nആകയാല് സകലദുഷ്ടതയും എല്ലാ ചതിവും വ്യാജഭാവവും അസൂയയും എല്ലാനുണയും നീക്കിക്കളഞ്ഞു\nഇപ്പോള് ജനിച്ച ശിശുക്കളെപ്പോലെ രക്ഷെക്കായി വളരുവാന് വചനം എന്ന മായമില്ലാത്ത പാല് കുടിപ്പാന്\nവാഞ്ഛിപ്പിന് . കര്‍ത്താവു ദയാലു എന്നു നിങ്ങള് ആസ്വദിച്ചിട്ടുണ്ടല്ലോ.\nമനുഷ്യര് തള്ളിയതെങ്കിലും ദൈവസന്നിധിയില് ശ്രേഷ്ഠവും മാന്യവുമായ ജീവനുള്ള കല്ലായ അവന്റെ അടുക്കല് വന്നിട്ടു\nനിങ്ങളും ജീവനുള്ള കല്ലുകള് എന്നപോലെ ആത്മികഗൃഹമായി യേശുക്രിസ്തുമുഖാന്തരം ദൈവത്തിന്നു പ്രസാദമുള്ള ആത്മികയാഗം കഴിപ്പാന്തക്ക വിശുദ്ധപുരോഹിതവര്‍ഗ്ഗമാകേണ്ടതിന്നു പണിയപ്പെടുന്നു.\n“ഞാന് ശ്രേഷ്ഠവും മാന്യവുമായോരു മൂലക്കല്ലു സീയോനില് ഇടുന്നു; അവനില് വിശ്വസിക്കുന്നവന് ലജ്ജിച്ചുപോകയില്ല” എന്നു തിരുവെഴുത്തില് കാണുന്നുവല്ലോ.\nവിശ്വസിക്കുന്ന നിങ്ങള്‍ക്കു ആ മാന്യതയുണ്ടു; വിശ്വസിക്കാത്തവര്‍ക്കോ “വീടു പണിയുന്നവര് തള്ളിക്കളഞ്ഞ കല്ലു തന്നേ മൂലക്കല്ലും ഇടര്‍ച്ചക്കല്ലും തടങ്ങല് പാറയുമായിത്തീര്‍ന്നു.”\nഅവര് വചനം അനുസരിക്കായ്കയാല് ഇടറിപ്പോകുന്നു; അതിന്നു അവരെ വെച്ചുമിരിക്കുന്നു.\nനിങ്ങളോ അന്ധകാരത്തില്‍നിന്നു തന്റെ അത്ഭുത പ്രകാശത്തിലേക്കു നിങ്ങളെ വിളിച്ചവന്റെ സല്‍ഗുണങ്ങളെ ഘോഷിപ്പാന്തക്കവണ്ണം തിരഞ്ഞെടുക്കപ്പെട്ട ഒരു ജാതിയും രാജകീയപുരോഹിതവര്‍ഗ്ഗവും വിശുദ്ധവംശവും സ്വന്തജനവും ആകുന്നു.\nമുമ്പെ നിങ്ങള് ജനമല്ലാത്തവര്; ഇപ്പോഴോ ദൈവത്തിന്റെ ജനം; കരുണ ലഭിക്കാത്തവര്; ഇപ്പോഴോ കരുണ ലഭിച്ചവര് തന്നേ.\nനിങ്ങളുടെ നല്ല പ്രവൃത്തികളെ കണ്ടറിഞ്ഞിട്ടു സന്ദര്‍ശനദിവസത്തില് ദൈവത്തെ മഹത്വപ്പെടുത്തേണ്ടതിന്നു അവരുടെ ഇടയില് നിങ്ങളുടെ നടപ്പു നന്നായിരിക്കേണം എന്നു ഞാന് പ്രബോധിപ്പിക്കുന്നു.\nസകല മാനുഷനിയമത്തിന്നും കര്‍ത്താവിന് നിമിത്തം കീഴടങ്ങുവിന് .\nശ്രേഷ്ഠാധികാരി എന്നുവെച്ചു രാജാവിന്നും ദുഷ്പ്രവൃത്തിക്കാരുടെ ദണ്ഡനത്തിന്നും സല്‍പ്രവൃത്തിക്കാരുടെ മാനത്തിന്നുമായി അവനാല് അയക്കപ്പെട്ടവര് എന്നുവെച്ചു നാടുവാഴികള്‍ക്കും കീഴടങ്ങുവിന് .\nനിങ്ങള് നന്മ ചെയ്തുകൊണ്ടു ബുദ്ധിയില്ലാത്ത മനുഷ്യരുടെ ഭോഷത്വം മിണ്ടാതാക്കേണം എന്നുള്ളതു ദൈവേഷ്ടം ആകുന്നു.\nസ്വതന്ത്രരായും സ്വാതന്ത്ര്യം ദുഷ്ടതെക്കു മറയാക്കാതെ ദൈവത്തിന്റെ ദാസന്മാരായും നടപ്പിന് .\nഎല്ലാവരെയും ബഹുമാനിപ്പിന് ; സഹോദരവര്‍ഗ്ഗത്തെ സ്നേഹിപ്പിന് ; ദൈവത്തെ ഭയപ്പെടുവിന് ; രാജാവിനെ ബഹുമാനിപ്പിന് .\nവേലക്കാരേ, പൂര്‍ണ്ണഭയത്തോടെ യജമാനന്മാര്‍ക്കും, നല്ലവര്‍ക്കും ശാന്തന്മാര്‍ക്കും മാത്രമല്ല, മൂര്‍ഖന്മാര്‍ക്കും കൂടെ കീഴടങ്ങിയിരിപ്പിന് .\nഒരുത്തന് ദൈവത്തെക്കുറിച്ചുള്ള മനോബോധം നിമിത്തം അന്യായമായി കഷ്ടവും ദുഃഖവും സഹിച്ചാല് അതു പ്രസാദം ആകുന്നു.\nനിങ്ങള് കുറ്റം ചെയ്തിട്ടു അടികൊള്ളുന്നതു സഹിച്ചാല് എന്തു യശസ്സുള്ളു? അല്ല, നന്മ ചെയ്തിട്ടു കഷ്ടം സഹിച്ചാല് അതു ദൈവത്തിന്നു പ്രസാദം.\nഅതിന്നായിട്ടല്ലോ നിങ്ങളെ വിളിച്ചിരിക്കുന്നതു. ക്രിസ്തുവും നിങ്ങള്‍ക്കു വേണ്ടി കഷ്ടം അനുഭവിച്ചു, നിങ്ങള് അവന്റെ കാല്‍ച്ചുവടു പിന് തുടരുവാന് ഒരു മാതൃക വെച്ചേച്ചു പോയിരിക്കുന്നു.\nഅവന് പാപം ചെയ്തിട്ടില്ല; അവന്റെ വായില് വഞ്ചന ഒന്നും ഉണ്ടായിരുന്നില്ല.\nതന്നെ ശകാരിച്ചിട്ടു പകരം ശകാരിക്കാതെയും കഷ്ടം അനുഭവിച്ചിട്ടു ഭീഷണം പറയാതെയും ന്യായമായി വിധിക്കുന്നവങ്കല് കാര്‍യ്യം ഭരമേല്പിക്കയത്രേ ചെയ്തതു.\nനാം പാപം സംബന്ധിച്ചു മരിച്ചു നീതിക്കു ജീവിക്കേണ്ടതിന്നു അവന് തന്റെ ശരീരത്തില് നമ്മുടെ പാപങ്ങളെ ചുമന്നുകൊണ്ടു ക്രൂശിന്മേല് കയറി; അവന്റെ അടിപ്പിണരാല് നിങ്ങള്‍ക്കു സൌഖ്യം വന്നിരിക്കുന്നു.\nനിങ്ങള് തെറ്റി ഉഴലുന്ന ആടുകളെപ്പോലെ ആയിരുന്നു; ഇപ്പോഴോ നിങ്ങളുടെ ആത്മാക്കളുടെ ഇടയനും അദ്ധ്യക്ഷനുമായവങ്കലേക്കു മടങ്ങിവന്നിരിക്കുന്നു.


ഒരു കപ്പ് ചായയ്ക്ക് 1000 രൂപ! ഹൈദരാബാദിലെ ഈ വ്യത്യസ്തനാമൊരു ചായയെ പരിചയപ്പെടാം – News18 Malayalam\nഗോൾഡൻ ടിപ്സ് ബ്ലാക്ക് ടീ എന്ന് വിളിക്കപ്പെടുന്ന ഒരു ഇനം തേയിലയാണ് ഇത്. കിലോയ്ക്ക് 75,000 രൂപയാണ് ഈ തേയിലയുടെ വില.\nചായ പലർക്കും ഒരു വികാരമാണ്. ദിവസത്തിൽ ഒരു നേരമെങ്കിലും ചായ കുടിക്കാത്തവർ വളരെ വിരളവുമായിരിക്കും. ചായ പ്രേമികൾക്കായി വളരെ വ്യത്യസ്തമായ ഒരു ചായ അവതരിപ്പിച്ചിരിക്കുകയാണ് ഹൈദരാബാദിലെ നിലോഫർ കഫേ. 1000 രൂപയാണ് ഒരു കപ്പ് ചായയുടെ വില! വിലകേട്ട് അമ്പരക്കാൻ വരട്ടെ, നൽകുന്ന പണത്തിനുള്ള മൂല്യം ചായയ്ക്കുമുണ്ടെന്നാണ് കഫേയുടെ അവകാശവാദം.\nരാജ്യത്തെ ഏറ്റവും വിലയേറിയ തേയില ഉപയോഗിച്ചാണ് ഈ ചായ ഉണ്ടാക്കുന്നത്. അതിനാൽ, സ്വാഭാവികമായും ചായയുടെ വിലയും കൂടുതലാണ്. “ഗോൾഡൻ ടിപ്സ് ബ്ലാക്ക് ടീ" എന്ന് വിളിക്കപ്പെടുന്ന വിശേഷപ്പെട്ട തേയിലയാണ് നിലോഫർ കഫേ ചായയ്‌ക്കായി ഉപയോഗിക്കുന്നത്. കിലോയ്ക്ക് 75,000 രൂപയാണ് ഈ തേയിലയുടെ വില.\n“ഗോൾഡൻ ടിപ്സ് ബ്ലാക്ക് ടീ എന്ന് വിളിക്കപ്പെടുന്ന ഒരു ഇനം തേയിലയാണ് ഇത്. അസമിലെ മൈജാനിൽ നടന്ന ഒരു ലേലത്തിലാണ് ഞങ്ങൾ ഇവ സ്വന്തമാക്കിയത്. ആകെ 1.5 കിലോഗ്രാം മാത്രമേ ലേലത്തിൽ ലഭ്യമായിരുന്നുള്ളു, അത് മുഴുവൻ ഞങ്ങൾ വാങ്ങി. വളരെ വിശേഷപ്പെട്ട ഈ ചായയുടെ തനതുരുചി ഞങ്ങളുടെ ഉപഭോക്താക്കൾ ആസ്വദിക്കണമെന്ന് ഞങ്ങൾ ആഗ്രഹിക്കുന്നു", ന്യൂസ് 18 നോട് സംസാരിക്കവെ, കഫേയുടെ മാനേജിംഗ് ഡയറക്ടർ ശശാങ്ക് അനുമൂല പറഞ്ഞു.\nഹൈദരാബാദിലെ പേരുകേട്ട കൊഴുത്ത, മധുരമുള്ള ഇറാനി ചായയെപ്പോലെയല്ല വ്യത്യസ്തനായ ഗോൾഡൻ ടിപ്സ് ബ്ലാക്ക് ടീ. പാല് ചേർക്കാതെയാണ് ഈ ചായ ഉണ്ടാക്കുന്നത്. സമൃദ്ധമായ രുചിയുള്ള ഈ ചായയുടെ കൂടെ എന്ത് കഴിക്കാനാവും എന്ന് ചോദിച്ചപ്പോൾ, “ഞങ്ങളുടെ ഒസ്മാനിയ, വെണ്ണ ബദാം അല്ലെങ്കിൽ ഡ്രൈ ഫ്രൂട്ട് കുക്കികൾ എന്നിവ ഈ ചായയ്ക്ക് മികച്ച കോമ്പിനേഷൻ ആണെന്നായിരുന്നു ശശാങ്കിന്റെ മറുപടി. കൂടാതെ ഈ ചായ തങ്ങളുടെ കഫേയുടെ ബഞ്ചാര ഹിൽസ് ഔട്ട്ലെറ്റിൽ മാത്രമേ ലഭ്യമാകൂ എന്നും അദ്ദേഹം വ്യക്തമാക്കി.\nRead also: Tallest Woman in the World | ലോകത്തിലെ ഏറ്റവും ഉയരം കൂടിയ വനിത; ലോക റെക്കോര്‍ഡ് സ്വന്തമാക്കി തുര്‍ക്കി സ്വദേശിയായ ഇതുപത്തിനാലുകാരി\nസുഗന്ധത്തിനു പേരുകേട്ട അസമിലെ മൈജൻ ഗോൾഡൻ ടിപ്സ് രാജ്യത്തെ ഏറ്റവും ചെലവേറിയ തേയില ഇനങ്ങളിൽ ഒന്നാണ്. 2019 ൽ ഗുവാഹത്തി ടീ ലേല കേന്ദ്രത്തിൽ ഒരു കിലോഗ്രാമിന് 70,000 രൂപയ്ക്ക് വിറ്റ് ഇവ റെക്കോർഡ് സൃഷ്ടിച്ചിരുന്നു.\nകൊൽക്കത്തയിലെ ഒരു ചായ വിൽപ്പനക്കാരനും ഈ വർഷം തുടക്കത്തിൽ കപ്പിന് 1,000 രൂപ നിരക്കിൽ ഒരു ചായ വിൽക്കാൻ ആരംഭിച്ചിരുന്നു. ബോ-ലെയ് എന്ന ഇനത്തിൽ പെട്ട തേയില കൊണ്ടുള്ള ചായയായിരുന്നു അത്. ഈ തേയിലയ്ക്ക് ഒരു കിലോഗ്രാമിന്3ലക്ഷം രൂപയാണ് വില. ഗ്രീൻ ടീയും ബ്ലാക്ക് ടീയും ഉണ്ടാക്കാൻ ഉപയോഗിക്കുന്ന കാമെലിയ സിനെൻസിസ് എന്ന സസ്യത്തിൽ നിന്നാണ് ബോ-ലെയ് തേയിലയും നിർമ്മിക്കുന്നത്.


ശാസ്ത്രകൌതുകം: 22 റോക്കറ്റ് ചോദ്യങ്ങളും അവയുടെ ഉത്തരങ്ങളും\n22 റോക്കറ്റ് ചോദ്യങ്ങളും അവയുടെ ഉത്തരങ്ങളും\nകുറേ റോക്കറ്റ് സംശയങ്ങളും അവയുടെ ഉത്തരങ്ങളും\nചന്ദ്രയാന്‍വിക്ഷേപണവുമായി ബന്ധപ്പെട്ട് പ്രസിദ്ധീകരിച്ചിരുന്ന ചന്ദ്രനിലേക്കൊരു യാനം, ചാന്ദ്രയാത്രയ്ക്ക് പിന്നിലെ ശാസ്ത്രകഥകള് എന്നീ പോസ്റ്റുകള്‍വായിച്ച് കമന്റിലൂടെയും, കത്തിലൂടെയും, നേരിട്ടും ചിലവായനക്കാരും സുഹൃത്തുക്കളും കുറേ സംശയങ്ങള്‍റോക്കറ്റ് വിക്ഷേപണവുമായി ബന്ധപ്പെട്ട് ചോദിച്ചിരുന്നു. അവയില്‍നിന്നും എടുത്ത 22 ചോദ്യങ്ങളും അവയുടെ ഉത്തരങ്ങളും ഒരു പോസ്റ്റായി ഇവിടെ പ്രസിദ്ധീകരിക്കുന്നു.\nചോദ്യങ്ങളില് ക്ലിക്ക് ചെയ്താല് അതാതിന്റെ ഉത്തരം കാണാം. ഒരു ഉത്തരം വായിച്ചിട്ട് അത് തിരികെ അടച്ചുവയ്ക്കണമെങ്കില് ഒരിക്കല് കൂടി ആ ചോദ്യത്തില് ക്ലിക്ക് ചെയ്താല് മതിയാകും.\n1. കൌണ്ട് ഡൌണിന്റെ പ്രാധാന്യമെന്ത്? ഇത് സാധാരണ ക്ലോക്ക് സമയത്തില് പറഞ്ഞാല് പോരേ?\nറോക്കറ്റ് വിക്ഷേപണം പോലെയുള്ള സുപ്രധാന ഓപ്പറേഷനുകളില് സമയത്തിനുള്ള പ്രാധാന്യം അറിയാമല്ലോ? സെക്കന്റുകള് മാത്രമല്ല, മില്ലി സെക്കന്റുകള് പോലും പല അവസരങ്ങളിലും സുപ്രധാനമാണ്. റോക്കറ്റിന്റെ നിയന്ത്രണസംവിധാനത്തിനുവേണ്ടിയുള്ള കമ്പ്യൂട്ടറുകളും ഗ്രൗണ്ട് കണ്‍ട്രോള് കമ്പ്യൂട്ടറുകളും എല്ലാം ഒരേ ക്ലോക്ക് സ്പീഡില്, ഒരേ ക്ലോക്ക് കൗണ്ടില് പ്രവര്‍ത്തിക്കേണ്ടത് വളരെ വളരെ അവശ്യമാണ്, എല്ലാം കിറുകൃത്യമായി നടക്കുവാന്. ചന്ദ്രയാന് പോലുള്ള പദ്ധതികളില് സമയത്തിന്റെ പ്രാധാന്യം റോക്കറ്റ് വിക്ഷേപണത്തോടെ അവസാനിക്കുന്നില്ല. അവയില് മറ്റൊട്ടനവധി പ്രവര്‍ത്തനങ്ങള് സമയബന്ധിതമായിത്തന്നെ നടത്തേണ്ടതുണ്ട്, വാഹനം അതിന്റെ ആത്യന്തികലക്ഷ്യമായ ചന്ദ്രനു ചുറ്റുമുള്ള സ്ഥിരഭ്രമണപഥത്തില് എത്തിക്കുവാന്.\nഎന്നിരുന്നാലും നാം ഇപ്പോള് പറഞ്ഞ സമയത്തിന് , ദൈനംദിന ക്ലോക്ക് സമയങ്ങളായി “രാവിലെ അഞ്ചുമണി, വൈകിട്ട് ആറരമണി“ തുടങ്ങിയ മണിക്കണക്കുമായി പ്രത്യേകിച്ച് ബന്ധമൊന്നും ഇല്ല, ഉണ്ടാവേണ്ട ആവശ്യവുമില്ല. കാരണം ഭൂമിയ്ക്കു വെളിയില്, മണിക്കൂറില് പതിനായിരക്കണക്കിനു കിലോമീറ്റര് സ്പീഡില് സഞ്ചരിക്കുന്ന ഒരു ബഹിരാകാശവാഹനത്തെ സംബന്ധിച്ചിടത്തോളം, അതു വിക്ഷേപിച്ച സ്ഥലത്ത് ഇപ്പോള് എത്രമണിയായി എന്നതില് ഒരു പ്രാധാന്യവും ഇല്ല. 24 മണിക്കൂറിനുള്ളില് അനവധി സൂര്യോദയങ്ങളും സൂര്യാസ്തമയങ്ങളും ഭൂമിയെ ചുറ്റിസഞ്ചരിക്കുന്ന ഒരു ബഹിരാകാശപേടകം കാണുന്നുമുണ്ട്! ഒരു സ്പേസ് മിഷനെ സംബന്ധിച്ചിടത്തോളം അതിന്റെ ഒരു സ്റ്റാര്‍ട്ടിംഗ് പോയിന്റില് നിന്ന് ഇപ്പോള് എത്രസെക്കന്റ്, അല്ലെങ്കില് എത്രമിനിറ്റ്, അതുമല്ലെങ്കില് 78:24:32:004 (78 മണീക്കൂര്, 24 മിനുട്ട്, 32 സെക്കന്റ്,4മില്ലിസെക്കന്റ്), എന്നൊക്കെയാണ് കണക്കാക്കുന്നത്. അതിനനുസരിച്ചാണ് ഓണ്‍ബോര്‍ഡ് കമ്പ്യൂട്ടറുകളും ഗ്രൗണ്ട് കമ്പ്യൂട്ടറുകളുമൊക്കെ പ്രവര്‍ത്തിക്കുന്നത്, അവയ്ക്കനുസരിച്ചാണ് ഒരു പദ്ധതിയിലെ ഓരോ ചുവടും മുമ്പോട്ട് പോകുന്നത്.\nഇങ്ങനെ ഒരു മിഷന്റെ (പദ്ധതി) സ്റ്റാര്‍ട്ടിംഗ് പോയിന്റിനെ T എന്നാണ് പറയുന്നത്. T സെക്കന്റിലാണ് റോക്കറ്റ് ഉയരുന്നത് (ലിഫ്റ്റ് ഓഫ്) ചെയ്യുന്നത്. T സെക്കന്റിനു പിന്നിലേക്കുള്ള സമയത്തെ T minus എന്നും T യ്ക്കു ശേഷമുള്ള സമയത്തെ T Plus എന്നുമാണ് വിളിക്കുന്നത്. അതായത്, ഗണിതശാസ്ത്രത്തില് നാം പറയാറുള്ള സംഖ്യാരേഖയിലെ പൂജ്യം എന്ന സ്ഥാനമാണ് ടി.സെക്കന്റിന് ഉള്ളത്. T യില് നിന്നും ഇത്രമണിക്കൂര് മുമ്പ് തന്നെ അവസാനവട്ട പരിശോധനകള് ആരംഭിക്കുന്നു. സോഫ്റ്റ്‌വെയര്, കമ്പ്യൂട്ടറുകള്, അവയുടെ ബാക്കപ്പ് സിസ്റ്റങ്ങള്, നാവിഗേഷന് സിസ്റ്റം ഇങ്ങനെ വിവിധഭാഗങ്ങള് വിശദമായി പരിശോധിച്ച ശേഷം, റോക്കറ്റിന്റെ വിവിധഘട്ടങ്ങളില് ഇന്ധനം നിറയ്ക്കുന്നു. ലോഞ്ച് പാഡില് വേണ്ട ക്രമീകരണങ്ങള് ചെയ്യുന്നു. ഇങ്ങനെ “T മൈനസ് ഇത്ര മണിക്കൂര്“ മുതല് ഒരു ഷെഡ്യൂള് അനുസരിച്ച് അവസാനഘട്ട ജോലികള് ആരംഭിക്കുന്നു. ഇതാണ് കൗണ്ട് ഡൗണ് സീക്വന്‍സ് എന്നറിയപ്പെടുന്നത്.\nT minus ഇത്രമണിക്കൂര് എന്ന കണക്കിലായിരിക്കും ആരംഭത്തില് കൗണ്ട് ഡൗണ് ചെയ്യുന്നത്, T യോടടുക്കും‌തോറും അത് മിനിറ്റ്, സെക്കന്റ് ഇങ്ങനെ മാറുന്നു. ഇതിനിടയില് ഷെഡ്യൂളില് ഉള്‍പ്പെടുത്തിയിരിക്കുന്ന T- hold കളും ഉണ്ടാവും. അതായത് ഈ ഹോള്‍ഡിംഗ് ഭാഗങ്ങളില് കൗണ്ട് ഡൗണ് ക്ലോക്ക് താല്‍ക്കാലികമായി നിര്‍ത്തുന്നു. ഒടുവില് T സെക്കന്റിലേക്ക് ഈ കൗണ്ട് ഡൗണ് അടുക്കുന്നു. ആധുനിക റോക്കറ്റ് വിക്ഷേപണങ്ങളിലെല്ലാം, സാധാരണയായി കൌണ്ട്ഡൌണിന്റെ ഏറ്റവും അവസാന നിമിഷങ്ങളിലെ പ്രവര്‍ത്തനങ്ങള് പൂര്‍ണ്ണമായും കമ്പ്യൂട്ടര് നിയന്ത്രണത്തിലായിരിക്കും. അവസാന പത്തു സെക്കന്റുകളാണ് ഉറക്കെ എണ്ണുന്നത് നാം കേള്‍ക്കുന്നത്.\nഓരോ തരം റോക്കറ്റുകള്‍ക്ക് അനുസരിച്ച്, T-4 സെക്കന്റിനോടടുപ്പിച്ചാണ് റോക്കറ്റ് എഞ്ചിനുകള് സ്റ്റാര്‍ട്ടാവുന്നത്. T-2, T-1, T, T+1, T+2 എന്നിങ്ങനെ ക്ലോക്ക് മുമ്പോട്ട് പോകുന്നു. മുന്‍പു പറഞ്ഞതുപോലെ കൃത്യമായും Tസെക്കന്റില് റോക്കറ്റ് മുകളിലേക്ക് ഉയരും. വീണ്ടും ഷെഡ്യൂള് ചെയ്തിരിക്കുന്ന ഓരോ പ്രവര്‍ത്തനങ്ങളും T കൗണ്ടിനനുസരിച് മുമ്പോട്ട് പോകും.\n2. റോക്കറ്റ് എഞ്ചിന് പ്രവര്‍ത്തിക്കുന്നത് എങ്ങനെയാണ്? വിമാനങ്ങളില് ഉപയോഗിക്കുന്ന ജെറ്റ് എഞ്ചിനില്‍നിന്ന് ഇവയ്ക്കുള്ള വ്യത്യാസമെന്ത്?\nന്യൂട്ടന്റെ മൂന്നാം ചലനനിയമ പ്രകാരം പ്രവര്‍ത്തിക്കുന്ന ജെറ്റ് എഞ്ചിനുകളാണിവ. അതായത്, ഏതുതരം ശാക്തികപ്രവര്‍ത്തനങ്ങള്‍ക്കും, അതിനു തുല്യവും വിപരീതദിശയിലുള്ളതുമായ ഒരു പ്രതിപ്രവര്‍ത്തനം ഉണ്ടാവും. റോക്കറ്റ് എഞ്ചിനുകളില് ഒരു ഇന്ധനത്തിന്റെ ജ്വലനം മൂലം ഉണ്ടാകുന്ന വാതകപിണ്ഡത്തെ ഒരു നോസില് വഴി പുറത്തേക്ക് അതിശക്തമായി പായിക്കുമ്പോള് അതിന്റെ വിപരീത ദിശയിലേക്ക് അതേ ശക്തിയിലുള്ള ഒരു തള്ളല് ഉണ്ടാകുന്നു. ഇതാണ് റോക്കറ്റ് എഞ്ചിനെ മുമ്പോട്ട് തള്ളിവിടുന്നത്. ഊതിവീര്‍പ്പിച്ച ഒരു ബലൂണിന്റെ വായില് നിന്ന് പിടിവിട്ടാല് ബലൂണ് മുമ്പോട്ട് പോകുന്നതുപോലെ. ജെറ്റ് വിമാനങ്ങളിലെ എഞ്ചിനുമായി ഇവയ്ക്കുള്ള പ്രധാനവ്യത്യാസം, ജെറ്റ് വിമാന എഞ്ചിനുകളില് കത്തലിന് ആവശ്യമായ ഓക്സിജന് അന്തരീക്ഷവായുവില് നിന്ന് എടുക്കുന്നു എന്നതാണ്. എന്നാല് റോക്കറ്റ് എഞ്ചിനുകളില് ഓക്സിജനും ഇന്ധനവും, റോക്കറ്റ് ഫ്യുവലിന്റെ ഭാഗമാണ്. അതിനാലാണ് അവയെ അന്തരീക്ഷമില്ലാത്ത സ്ഥലത്തും ഉപയോഗിക്കുവാനാവുന്നത്.\n3. റോക്കറ്റിന്റെ ത്രസ്റ്റ് എന്നാലെന്താണ്? ഇതിന്റെ പ്രാധാന്യം എന്ത്?\nഒരു ചേംബറിനുള്ളില് ഒരു ഇന്ധനം കത്തുമ്പോഴുണ്ടാകുന്ന വാതകങ്ങളെ ഒരു നോസില് വഴി പുറത്തേക്ക് തള്ളുന്നു എന്നും ഇങ്ങനെ പുറപ്പെടുവിക്കുന്ന വാതകങ്ങളുടെ അളവും, അവ പുറത്തേക്ക് പോകുന്ന വേഗതയുമാണ് റോക്കറ്റിനെ എതിര്‍ദിശയിലേക്ക് പായുവാന് പ്രാപ്തമാക്കുന്നത് എന്നും പറഞ്ഞുവല്ലോ? ഒരു റോക്കറ്റ് എഞ്ചിനില്‍നിന്ന് പുറത്തേക്ക് പ്രവഹിക്കുന്ന വാതകങ്ങള് റോക്കറ്റിനു എതിര്‍ദിശയില് നല്‍കുന്ന തള്ളലിനെയാണ് ത്രസ്റ്റ് എന്നു പറയുന്നത്. ഒരു റോക്കറ്റിനെ മുകളിലേക്ക് ഉയര്‍ത്തുവാനായി റോക്കറ്റിന്റെ ഭാരത്തേക്കാള് കൂടിയ അളവിലായിരിക്കണം എപ്പോഴും ത്രസ്റ്റ് (അതായത് ത്രസ്റ്റും ഭാരവും തമ്മിലുള്ള അനുപാതം എപ്പോഴും ഒന്നില് കൂടുതലായിരിക്കണം). ഇതാണ് അതിന്റെ പ്രാധാന്യം. ഒരു സെക്കന്റില് 4000 മുതല് 5000 വരെ മീറ്റര് വരെ വേഗതയില് (ശബ്ദതരംഗവേഗതയുടെ പത്തിരട്ടിയിലുമധികം!) പുറത്തേക്ക് വാതകങ്ങളെ തള്ളിവിടുന്ന റോക്കറ്റ് എഞ്ചിനുകള് സാധാരണമാണ്. ഒരു വെടിയുണ്ടയുടെ സ്പീഡ് സെക്കന്റില് രണ്ടായിരം മീറ്റര് വരെമാത്രം എന്നോര്‍ക്കുക! അതുപോലെ റോക്കറ്റ് എഞ്ചിന് സ്റ്റാര്‍ട്ടായി T സെക്കന്റിനു മുമ്പായി എഞ്ചിന് അതിന്റെ ഫുള്‍ത്രസ്റ്റില് എത്തുക എന്നത് എല്ലാ റോക്കറ്റ് വിക്ഷേപണങ്ങളുടെയും അത്യന്താപേക്ഷിതമായ ഘടകമാണ്.\n4. റോക്കറ്റുകള് കുത്തനെ മുകളിലേക്കാണോ വിക്ഷേപണത്തിനു ശേഷം സഞ്ചരിക്കുന്നത്?\nഅല്ല, റോക്കറ്റുകള് വിക്ഷേപണത്തിന്റെ ആദ്യഘട്ടത്തില് അല്പദൂരം മാത്രമേ കുത്തനെ ഉയരുന്നുള്ളൂ. അതിനുശേഷം അതൊരു ചരിഞ്ഞപാതയിലൂടെയാണ് മുകളിലേക്ക് പോകുന്നത്. വിക്ഷേപണഗോപുരം കടന്നുകഴിഞ്ഞാൽ ഉടൻ തന്നെ റോക്കറ്റ് ഒരു ചെരിഞ്ഞപാതയിലേക്ക് മാറുന്നു. ഇതുപോലെ തന്നെയാണ് പി.എസ്.എൽ.വിയും പോകുന്നത്. ഇതിനു പലകാരണങ്ങളുണ്ട്. ഒന്നാമത്, നേരെമുകളിലേക്ക് ഉയരുക എന്നത് ഗുരുത്വാകർഷണബലത്തിന് എതിരേയാണ്. ഇതിനു കൂടുതൽ ത്രസ്റ്റ് പ്രയോഗിക്കേണ്ടത് ആവശ്യമാണ്. ചിത്രം നോക്കൂ. ചെരിഞ്ഞപാതയാകുമ്പോൾ ഈ അധികത്രസ്റ്റുകൂടി മുമ്പോട്ടുള്ള പ്രയാണത്തിന് ഉപയോഗിക്കുവാൻ കഴിയുന്നു. കൂടുതല് കൃത്യമായി പറഞ്ഞാല് മുകളിലേക്ക് ഒരു റോക്കറ്റ് ഉയരുന്ന പാത, അതുവഹിക്കുന്ന ഉപഗ്രഹത്തിനുവേണ്ടി ഉദ്ദേശിച്ചിട്ടുള്ള ഭ്രമണപഥവുമായി സന്ധിക്കുന്ന മറ്റൊരു ദീര്‍ഘവൃത്തത്തിന്റെ ഭാഗമാണ്. ഇതില് ചുവന്ന നിറത്തില് അടയാളപ്പെടുത്തിയിരിക്കുന്നതാണ് റോക്കറ്റ് വഹിക്കുന്ന ഉപഗ്രഹത്തിന്റെ ഭ്രമണപഥം. നീല വര റോക്കറ്റിന്റെ പാതയെ സൂചിപ്പിക്കുന്നു.\n5. റോക്കറ്റ് വിക്ഷേപണങ്ങള് ഏതുദിശയിലേക്കും ചെയ്യാമോ? ഇല്ലെങ്കില് ഇതിനു പ്രത്യേകിച്ച് കാരണം എന്തെങ്കിലുമുണ്ടോ?\nഅതിവേഗത്തില് ഓടിക്കൊണ്ടിരിക്കുന്ന ഒരു കാറിൽനിന്നും ഒരു വസ്തു പുറത്തേക്ക് എറീഞ്ഞാല് അത് പോകുന്ന പാത എങ്ങനെയായിരിക്കുമെന്ന് അറിയാമല്ലോ? കാറുപോകുന്ന അതേ ദിശയില് മുമ്പോട്ട് വളഞ്ഞഒരു പാതയിലാവും അത് പുറത്തേക്ക് പോകുന്നത്. നമ്മുടെ ഭൂമി പടിഞ്ഞാറുനിന്നും കിഴക്കോട്ട് മണിക്കൂറിൽ 1667 കിലോമീറ്റർ വേഗതയില് തിരിഞ്ഞുകൊണ്ടിരിക്കുകയാണ് (സ്വയംഭ്രമണം) എന്നറിയാമല്ലോ? അതുകൊണ്ട് ഒരു റോക്കറ്റ് പോലെ ഭൂമിയുടെ ഉപരിതലത്തില് നിന്നും പുറത്തേക്ക് “എറിയപ്പെട്ട” ഒരു വസ്തുവിനും ഭൂമിയുടെ ഭ്രമണഫലമായുണ്ടാകുന്ന ഈ അധികവേഗത ഒരു ബോണസായി ലഭിക്കുന്നു. ഇനി ചോദ്യത്തിലേക്ക്; റോക്കറ്റ് വിക്ഷേപണം ഏതുദിശയിലേക്കും ചെയ്യാം. പക്ഷേ ഊര്‍ജ്ജ ഉപയോഗം ഏറ്റവും ഫലപ്രദമായി എടുക്കുവാനാകുന്നത് കിഴക്കോട്ടുള്ള വിക്ഷേപണങ്ങള്‍ക്കാണെന്നുമാത്രം.\nഭൂമദ്ധ്യരേഖയിൽ നിന്നാണ് വിക്ഷേപണമെങ്കിൽ ഇതിന്റെ പ്രയോജനം മുഴുവനായി ലഭിക്കും; ധൃവപ്രദേശങ്ങളിലേക്ക് അടുക്കുംതോറും ഈ ബോണസ് വേഗത കുറഞ്ഞുകുറഞ്ഞുവരും. നമ്മുടെ ശ്രീഹരിക്കോട്ടയിൽ നിന്ന് വിക്ഷേപിക്കുന്ന ഒരു റോക്കറ്റിന് ചൈനയുടെയോ റഷ്യയുടേയോ ഒരു വിക്ഷേപണസ്ഥലത്തുനിന്ന് വിക്ഷേപിക്കുന്ന റോക്കറ്റുകളേക്കാൾ, ഭൂമിയുടെ ഭ്രമണവേഗതയാല്, അതിന്റെ പ്രവേഗത്തിനു ലഭിക്കുന്ന ഈ അധികബോണസ് കൂടുതലായി ലഭിക്കുന്നുമുണ്ട്. (എന്തുകൊണ്ട് എന്നു വായനക്കാര്‍തന്നെ ചിന്തിച്ചുനോക്കൂ).\n6. തുമ്പയിലെ റോക്കറ്റ് വിക്ഷേപണകേന്ദ്രം ഒഴിവാക്കി ശ്രീഹരിക്കോട്ട റോക്കറ്റ് വിക്ഷേപണത്തിനായി തെരഞ്ഞെടുക്കുവാൻ ഭൂമിശാസ്ത്രപരമായി എന്തെങ്കിലും പ്രത്യേകതകൾ ഉണ്ടോ??\nഉണ്ട്. ഒരു കാരണം റോക്കറ്റ് വിക്ഷേപണം എപ്പോഴും കിഴക്കു ദിക്കിലേക്കായിരിക്കും എന്നു പറഞ്ഞല്ലോ. അങ്ങനെ ചെയ്യുമ്പോൾ, വിക്ഷേപണകേന്ദ്രത്തിൽ നിന്നും കിഴക്കുഭാഗത്തേക്ക് മനുഷ്യവാസം അധികമില്ലാത്ത സ്ഥലങ്ങളാണ് സുരക്ഷാപരമായ കാ‍രണങ്ങളാൽ തെരഞ്ഞെടുക്കാറ്. ശ്രീഹരിക്കോട്ടയിൽനിന്ന് കിഴക്കുഭാഗത്തേക്ക് കടൽ ആയതിനാൽ ഈ പ്രത്യേകതയുണ്ട്. തുമ്പയിൽ ഇതില്ല.\n7. ഖര‌ഇന്ധന റോക്കറ്റ് എന്നാലെന്താണ്?\nഒരു ഖര‌ഇന്ധന (solid fule rocket) റോക്കറ്റിനുള്ളിലെ ഇന്ധനം പേരുസൂചിപ്പിക്കുന്നതുപോലെ ഖരാവസ്ഥയിലായിരിക്കും. ചിത്രംനോക്കൂ. നീണ്ട ഒരു ചേംബര്. അതിനുള്ളില് അതിവേഗം കത്തി വാതകങ്ങളുണ്ടാക്കുന്ന ഒരു വസ്തു നിറച്ചിരിക്കുന്നു. അമ്മോണിയം പെര്‍ക്ലോറേറ്റ് കോമ്പസിറ്റ് പ്രൊപ്പലന്റ് ആണ് സാധാരണയായി ഉപയോഗിക്കുന്നത്. ഗ്രെയിന് എന്നാണ് ഇതിനെ വിളിക്കുന്നത്. ചിത്രത്തില് കാണുന്നതുപോലെ ഗ്രെയിനിനു നടുവിലായി ഒരു സുഷിരവും ഉണ്ട്. ഈ സുഷിരം സാധാരണയായി സ്റ്റാര് ആകൃതിയാലിരിക്കും. ഈ പ്രത്യേകതമൂലം ഇന്ധനം ഒരേരീതിയില് അടിമുതല് മുകള് വരെ ഒരേരീതിയില് തീപിടിപ്പിക്കുവാനും കത്തിത്തീരുവാനും സഹായിക്കുന്നു. പരമ്പരാഗത സോളിഡ് റോക്കറ്റ് എഞ്ചിനുകള് ഒരിക്കല് കത്തുവാന് തുടങ്ങിക്കഴിഞ്ഞാല് ഇടയ്ക്കുവച്ച് നിര്‍ത്തുവാനോ വീണ്ടും സ്റ്റാര്‍ട്ട് ചെയ്യുവാനോ കഴിയില്ല. ചില ആധുനികമായവയില് ഈ സംവിധാനവും ഉണ്ട്.\nലളിതമായി പറഞ്ഞുവെങ്കിലും ആധുനിക സോളിഡ് റോക്കറ്റുകള് ഒട്ടനവധി പ്രത്യേകതകള് ഉള്ളവയാണ്. ആധുനിക ഡിസൈനുകളില്, ഒരു റോക്കറ്റിന്റെ ആദ്യസ്റ്റേജായി സോളിഡ് ഫ്യുവല് എഞ്ചിനുകളാണ് ഉപയോഗിക്കുന്നത്. അതുപോലെ ബൂസ്റ്റര് റോക്കറ്റുകളും ഖര‌ഇന്ധനം തന്നെ. റോക്കറ്റിന്റെ ഗതി നിയന്ത്രിക്കാവുന്ന തരം നോസിലുകള്, മറ്റ് ഏവിയോണിക്സ് ഉപകരണങ്ങള്, എരിഞ്ഞുതീരുന്ന ബൂസ്റ്റര് റോക്കറ്റിനെ വേണമെങ്കില് വീണ്ടെടുക്കാവുന്ന പാരച്ച്യൂട്ട് മെക്കാനിസങ്ങള് തുടങ്ങിയവയൊക്കെ ചില ആധുനിക ഡിസൈനുകളില് ഉണ്ട്.\nകൂടുതല് വായിക്കുവാന് താല്പര്യമുള്ളവര് നോക്കുക : http://en.wikipedia.org/wiki/Solid_rocket\n8. ദ്രവ ഇന്ധന റോക്കറ്റ് എഞ്ചിനെപ്പറ്റി അല്പം വിശദീകരിക്കാമോ?\nപേരുസൂചിപ്പിക്കുന്നതുപോലെ ദ്രവരൂപത്തിലുള്ള ഇന്ധനങ്ങള് ഉപയോഗിക്കുന്നവയാണ് ദ്രവ‌ഇന്ധനറോക്കറ്റ് (liquid fuel rocket). ഖര ഇന്ധന റോക്കറ്റിനെ അപേക്ഷിച്ച് ഡിസൈനില് വളരെയധികം സങ്കീര്‍ണ്ണത (കോമ്പ്ലക്സിറ്റി) ഉള്ളവയാണ് ദ്രവ‌ഇന്ധന റോക്കറ്റുകള്. ഇവിടെ ഇന്ധനമായി ഉപയോഗിക്കുന്ന ദ്രവരൂപത്തിലുള്ള വസ്തുക്കളെ വെവ്വേറെ ടാങ്കുകളില് സംഭരിച്ചശേഷം ആവശ്യമുള്ളപ്പോള് തീപിടിപ്പിക്കുന്ന അറയിലേക്ക് കൊണ്ടുവന്ന് കത്തിക്കുകയാണ് ചെയ്യുന്നത്. പറയുമ്പോള് ലളിതമെന്നു തോന്നാമെങ്കിലും ഒട്ടനവധി സാങ്കേതികകാര്യങ്ങളും ഡിസൈന് ടെക്നോളജിയും ഇതിന് ആവശ്യമുണ്ട്. ദ്രാവകരൂപത്തിലുള്ള ഇന്ധനത്തെ ജ്വലന‌അറയിലേക്കെത്തിക്കുവാന് ഉയര്‍ന്നശേഷിയുള്ളപമ്പുകള്, മില്ലിസെക്കന്റിനുള്ളില് ഈ ഇന്ധനത്തെ കത്തിക്കുവാനുള്ള സംവിധാനം, അത്യന്തം തണുപ്പിച്ചു സൂക്ഷിക്കുന്ന വാതകങ്ങള് സൂക്ഷിക്കുന്ന ടാങ്കുകളുടെ ഇന്‍സുലേഷന് തുടങ്ങീ നൂറായിരം കാര്യങ്ങള് ഈ എഞ്ചിനുകള്‍ക്ക് പിന്നിലുണ്ട്. ഇന്ത്യയ്ക്ക് ദ്രവ റോക്കറ്റ് എഞ്ചിന് ടെക്നോളജി നല്‍കുന്നതില്‍നിന്ന് അമേരിക്ക ഒരിക്കല് പിന്മാറുകയും, ചില വിലക്കുകള് ഏര്‍പ്പെടുത്തുകയും ചെയ്തത് ഇവിടെ ഓര്‍ക്കുമല്ലോ. ഇന്ത്യന് ശാസ്ത്രജ്ഞര് പൂര്‍ണ്ണമായും തദ്ദേശീയമായി വികസിപ്പിച്ചെടുത്ത വികാസ് ലിക്യുഡ് റോക്കറ്റ് എഞ്ചിനാണ് ഇപ്പോള് പി.എസ്.എല്.വിയില് ഉപയോഗിക്കുന്നത്.\nകൂടുതല് വായിക്കുവാന് താല്പര്യമുള്ളവര് നോക്കുക : http://en.wikipedia.org/wiki/Liquid_rocket\n9. ഖര‌ഇന്ധന റോക്കറ്റും ദ്രവ‌ഇന്ധനറോക്കറ്റും തമ്മിലുള്ള പ്രധാന വ്യതാസങ്ങള് എന്തൊക്കെയാണ്?\nസോളിഡ് റോക്കറ്റ് എഞ്ചുനുകള് താരതമ്യേന വിശ്വസനീയമാണ്. നിര്‍മ്മിക്കുവാന് അത്യന്തം വിഷമകരമായ ഡിസൈനുകള് ഒന്നുമില്ല. ലിക്യുഡ് എഞ്ചിനുകളോളം ശേഷി ഇവയ്ക്കില്ലെങ്കിലും, നിര്‍മ്മാണചെലവുമായി താരതമ്യെപ്പെടുത്തുമ്പോള് കൂടുതല് ഫലപ്രാപ്തി തരുന്നതാണ്. ഒരിക്കല് കത്താന് തുടങ്ങിക്കഴിഞ്ഞാല് (സാധാരണഗതിയില്) കത്തിത്തീരുന്നതുവരെയും പ്രവര്‍ത്തിക്കുന്നു. ഗ്രെയിനുകളില് ഉണ്ടാകുന്ന വിള്ളലുകള്, അതിനുള്ളില് അകപ്പെട്ടുപോകുന്ന വായുകുമിളകള് തുടങ്ങീയവ റോക്കറ്റിന്റെ പരാജയത്തിലേക്ക് നയിച്ചേക്കാം. സോളിഡ് ഫ്യുവല് എഞ്ചിനുകളില്, ഇന്ധനം സൂക്ഷിക്കുന്ന അറയില് തന്നെയാണ് ജ്വലനവും നടക്കുക. മിക്കവാറൂം എല്ലാ വിക്ഷേപണങ്ങളിലും ഏറ്റവും അവസാനത്തെ സ്റ്റേജിന് സോളിഡ് എഞ്ചിനുകളാണ് ഉപയോഗിക്കുന്നത്. പി.എസ്.എല്.വിയില് ഒന്നും, മൂന്നും ഘട്ടങ്ങളും, ആദ്യഘട്ടത്തോട് ബന്ധിപ്പിച്ചിരിക്കുന്ന ബൂസ്റ്റര് റോക്കറ്റുകളും ഖര‌ഇന്ധന റോക്കറ്റുകളാണ്. ഈ റോക്കറ്റുകളില് ഇന്ധനം നിറച്ചു കഴിഞ്ഞാല് അനേകനാള് സൂക്ഷിച്ചു വയ്ക്കാനാവും എന്ന പ്രത്യേകതയും ഉണ്ട്.\nദ്രവ‌ഇന്ധനറോക്കറ്റുകള് ഇഷ്ടാനുസരണം പ്രവര്‍ത്തിപ്പിക്കുവാനും നിര്‍ത്തുവാനും വീണ്ടും സ്റ്റാര്‍ട്ട് ചെയ്യുവാനും സാധിക്കും. ഈ എഞ്ചിനുകളില് ഇന്ധനവും ഓക്സീകാരകവും പ്രത്യേക അറകളിലാണ് സൂക്ഷിക്കുന്നത്. വളരെ ഉയര്‍ന്ന മര്‍ദ്ദത്തില് ഈ ദ്രാവകങ്ങളെ ജ്വലന അറയിലേക്ക് പമ്പ് ചെയ്യേണ്ടതുണ്ട്. സംഭരണ അറകള്, ജ്വലന അറയുമായി പൈപ്പുകള് വഴി ബന്ധിപ്പിച്ചിരിക്കുകയാണ്. ഇവയുടെ ഇഗ്നിഷനും വളരെ പ്രത്യേകതയുള്ളതാണ്. പമ്പിംഗ് തുടങ്ങി മില്ലിസെക്കന്റുകള്‍ക്കുള്ളില് തീപിടിപ്പിച്ചില്ലെങ്കില് റോക്കറ്റിന്റെ പരാജയമാവും ഫലം. പ്രത്യേകതരം ഇന്‍സുലേഷന്, ഇവയുടെ അനുബന്ധ ഉപകരണങ്ങളുടെ ഭാരം തുടങ്ങിയവ റോക്കറ്റിന്റെ ആകെ ഭാരത്തെ ബാധിക്കും. കൌണ്ട് ഡൌണിന്റെ ഭാഗമായാണ് ഈ റോക്കറ്റ് എഞ്ചിനുകളില് ഇന്ധനം നിറയ്ക്കുന്നത്.\nസോളിഡ് റോക്കറ്റുകളേക്കാള് പ്രവര്‍ത്തനമികവ് ദ്രവ‌ഇന്ധന റോക്കറ്റുകള്‍ക്കുണ്ട്. സാധാരണയായി അന്തരീക്ഷത്തില് കുറേ ഉയര്‍ന്നതിനുശേഷമുള്ള സ്റ്റേജുകളിലാണ് ഇവ ഉപയോഗിക്കുന്നത്. പി.എസ്.എല്.വി യില് രണ്ടാംഘട്ടവും, ചന്ദ്രയാനിലെ അപോജീറോക്കറ്റുകളും മറ്റും ലിക്യുഡ് റോക്കറ്റുകളാണ്. ലിക്യുഡ് റോക്കറ്റ് എഞ്ചിന് ടെക്നോളജി അത്ര എളുപ്പം വികസിപ്പിച്ചെടുക്കാവുന്ന ഒന്നല്ല.\n10. ബഹുഘട്ട (മൾട്ടി-സ്റ്റേജ്) റോക്കറ്റ് എന്നാലെന്താണ്? ഇവ ഉപയോഗിക്കുന്നതുകൊണ്ടുള്ള ഗുണം എന്താണ്?\nഒരു റോക്കറ്റിന്റെ സുപ്രധാനലക്ഷ്യം എന്നത് ഒരു ഉപഗ്രഹത്തെ ഒരു നിശ്ചിതവേഗതയില് അതിനു നിശ്ചയിക്കുന്ന ഭ്രമണപഥത്തില് എത്തിക്കുക എന്നതാണല്ലോ. ഇതിനു വേണ്ട ത്രസ്റ്റ് പ്രദാനം ചെയ്യുന്നത് റോക്കറ്റിന്റെ എഞ്ചിനുകളും. ഉപഗ്രഹത്തിന്റെ ഭാരം ഏതാനും ആയിരം കിലോഗ്രാം മാത്രമാണെങ്കിലും, ഇത്രയും ഉയരത്തില്, നിശ്ചിതവേഗതയില് അതിനെ എത്തിക്കുവാനായി റോക്കറ്റിനും അതിലെ ഇന്ധനങ്ങള്‍ക്കും എല്ലാം കൂടി ഇതിന്റെ എത്രയോ ഇരട്ടി ഭാരമുണ്ട്. ഈ ഭാരം മുഴുവനും ഉയര്‍ത്തുവാന് ശേഷിയുള്ളതാവണം റോക്കറ്റിന്റെ എഞ്ചിന് കൊടുക്കുന്ന ത്രസ്റ്റ്. റോക്കറ്റിന് ഏറ്റവും കൂടുതല് ത്രസ്റ്റ് വേണ്ടത് അത് ഭൂമിയുടെ ഉപരിതലത്തില് നിന്ന് ഉയരാന് തുടങ്ങുമ്പോഴാണ്. ഉദാഹരണത്തിന് പി.എസ്.എല്.വിയുടെ ഭാരം 240 ടണ് ആണ്. ഒരു സ്പേസ് ഷട്ടിലിന് വിക്ഷേപണ സമയത്ത് 2100 ടണ്ണോളം ഭാരമുണ്ട്! ഒരുപ്രത്യേക ഉയരം വരെ ഉയര്‍ന്നുകഴിഞ്ഞാല്, അത്രയും ഇന്ധനത്തിന്റെ ഭാരം കുറയും. അതോടോപ്പം അത്രയും ഇന്ധനം വഹിച്ചിരുന്ന അറയും ഉപേക്ഷിക്കുവാന് കഴിഞ്ഞാലോ? വീണ്ടും ഭാരം കുറയ്ക്കാം. അപ്പോള് അതുകഴിഞ്ഞ് പ്രവര്‍ത്തിക്കുവാന് തുടങ്ങുന്ന റോക്കറ്റ് എഞ്ചിന് അത്രയും ജോലി കുറയും. ഇതാണ് ബഹുഘട്ട റോക്കറ്റുകള് ഉപയോഗിക്കുന്നതുകൊണ്ടുള്ള ഗുണം. ബഹുഘട്ട റോക്കറ്റുകള് യഥാര്‍ത്ഥത്തില് ഒന്നിനുമേലേ ഒന്നായി അടുക്കിവച്ച പലറോക്കറ്റുകള് തന്നെയാണ്.\n11. ഒരു റോക്കറ്റിനെ വിക്ഷേപണഗോപുരവുമായി ബന്ധിപ്പിച്ചു നിര്‍ത്തുന്നതെങ്ങനെയാണ്? വിക്ഷേപണ സമയത്ത് ആ “കെട്ട്” വേര്‍പെടുത്തുന്നതെങ്ങനെ?\nഎക്സ്പ്ലോസീവ് ബോള്‍ട്ടുകള് എന്നറിയപ്പെടുന്ന പ്രത്യേകതരം ബോള്‍ട്ടുകള് ഉപയോഗിച്ചാണ് റോക്കറ്റിനെ വിക്ഷേപണഗോപുരവുമായി ബന്ധിപ്പിക്കുന്നത്. അതായത് ഇവയ്ക്കുള്ളില് ഒരു പ്രത്യേകതരം സ്ഫോടകവസ്തുക്കള് നിറച്ചിരിക്കും. ആവശ്യമുള്ളപ്പോള് റിമോട്ട് നിയന്ത്രണത്തിലൂടെ (കമ്പ്യൂട്ടറുമായി ബന്ധിപ്പിച്ച്) ഇവ പൊട്ടിക്കുകയും ടവറുമായുള്ള ബന്ധം വേര്‍പെടുത്തുകയും ചെയ്യുന്നു.\n12. ബഹുഘട്ടറോക്കറ്റുകളിലെ പ്രവര്‍ത്തിച്ചു തീര്‍ന്ന ഒരു ഘട്ടത്തെ എങ്ങനെയാണ് ബാക്കിയുള്ളവയില് നിന്ന് വേര്‍പെടുത്തുന്നത്?\nമുകളില് പറഞ്ഞ തരം എക്സ്‌പ്ലോസീവ് ബോള്‍ട്ടുകളാണ് ഇവിടെയും ഉപയോഗിക്കുന്നത്.\n13. വിജയകരമായ ഒരു റോക്കറ്റ് വിക്ഷേപണത്തിനുശേഷം ഒരു ഉപഗ്രഹത്തിനു ലഭിക്കുന്ന ഭ്രമണപഥം എങ്ങനെയാണ് നിശ്ചയിക്കപ്പെടുക? അത് സ്വയം സംഭവിക്കുന്നതോ, കൃത്യമായി വിക്ഷേപണത്തിനു മുമ്പ് തന്നെ നിര്‍ണ്ണയിക്കാവുന്നതോ?\nഒരു ഉപഗ്രഹത്തിന്റെ ഭ്രമണപഥം എങ്ങനെയോ ഉണ്ടാകുന്ന ഒന്നല്ല. കൃത്യമായി കണക്കുകൂട്ടി നിര്‍മ്മിച്ചെടുക്കുന്നതുതന്നെയാണ്. Kepler's laws of planetary motion, Newton's laws of motion തുടങ്ങിയവയ്ക്കനുസൃതമായാണ് ഇവ നിര്‍വ്വചിക്കപ്പെട്ടിരിക്കുന്നത്.\n14. വൃത്താകാരമായ ഭ്രമണപഥം, ദീര്‍ഘവൃത്തമായ ഭ്രമണപഥം എന്നിവ എങ്ങനെയാണ് രൂപപ്പെടുന്നത്? ട്രജക്റ്ററികള് എന്നാലെന്താണ്? അവയും ഭ്രമണപഥങ്ങളാണോ?\nഭൂമിയുടെ ഗുരുത്വാ‍കര്‍ഷണബലവും, ഉപഗ്രഹത്തിന്റെ മുമ്പോട്ടുള്ള വേഗതയും ഒത്തുചേര്‍ന്ന് ഒരു ബാലന്‍സിലെത്തുമ്പോഴാണ് ഒരു ഉപഗ്രഹം ഭൂമിയെ (അല്ലെങ്കില് മറ്റൊരു ജ്യോതിര്‍ഗോളത്തെ) വലംവയ്ക്കാന് തുടങ്ങുന്നതെന്ന് പോസ്റ്റില് പറഞ്ഞുവല്ലോ. ഇതു കുറേക്കൂടി വ്യക്തമാക്കാനായി താഴെപ്പറയുന്ന ഉദാഹരണങ്ങള് നോക്കൂ. ഒരു പീരങ്കി സങ്കല്‍പ്പിക്കുക. ഇതില് നിന്ന് പീരങ്കിയുണ്ടകള് വ്യത്യസ്ത വേഗതകളില് പുറത്തേക്ക് വിടാമെന്നും കരുതുക. ആദ്യചിത്രത്തില് കാണുന്നതുപോലെ വേഗതയ്ക്കനുസരിച്ച് പീരങ്കിയുണ്ട ചെന്നുപതിക്കുന്ന സ്ഥാനങ്ങളും മുമ്പോട്ട് മുമ്പോട്ട് നീങ്ങുന്നതായി കാണാം. ഇനി നിങ്ങളുടെ ഭാവനയെ സ്വതന്ത്രമായി ചിന്തിക്കുവാന് അനുവദിക്കൂ. ഭുമി നാം ഇപ്പോള് കാണുന്നതുപോലെ മലകളോ കുന്നുകളോ ഒന്നുമില്ലാത്ത, വായുമണ്ഡലം ഇല്ലാത്ത, മിനുമിനുത്ത ഒരു വലിയ മാര്‍ബിള് ഗോളമാണെന്നു സങ്കല്‍പ്പിക്കൂ. മുകളില് പറഞ്ഞ പീരങ്കിഅവിടെത്തന്നെയുണ്ടെന്നിരിക്കട്ടെ. പുറത്തേക്ക് വരുന പീരങ്കിയുണ്ടയുടെ വേഗത ഒരു പരിധിയിലെത്തുമ്പോള്, അത് മുമ്പോട്ട് പതിക്കുന്നപാതയുടെ വളവും, മേല്‍പ്പറഞ്ഞ മാര്‍ബിള് ഭൂമിയുടെ വളവും പരസ്പരം സമാന്തരമായി പോകുന്ന ഒരു അവസ്ഥയിലെത്തും. അതായത് അത് ഒരിക്കലും ഭൌമോപരിതലത്തെ തൊടുകയില്ലെന്നു സാരം.\nഇതേ ഉദാഹരണം മറ്റൊരു വിധത്തില് പറയാം. ഇനി ഈ പീരങ്കിയെ ഭൌമോപരിതലത്തില്‍നിന്നും വളരെ ഉയരെ ഉള്ള ഒരു മലയില് കൊണ്ടുപോയി വയ്ക്കുന്നു. (നൂറുകിലോമീറ്റര് ഉയരം എന്നു സങ്കല്‍പ്പിക്കൂ! സങ്കല്‍പ്പിക്കുന്നതിന് പ്രയാസമില്ലല്ലോ). വീണ്ടും ആദ്യ പറഞ്ഞ പരീക്ഷണം ആവര്‍ത്തിക്കുന്നു എന്നിരിക്കട്ടെ. ചിത്രം നോക്കൂ.\nആദ്യത്തെ പീരങ്കിയുണ്ട വേഗത കുറവായിരുന്നതിനാല് A എന്ന പാതയിലൂടെ താഴേക്ക് വന്നു. പക്ഷേ അതൊരു പൂര്‍ണ്ണവൃത്തമാകുന്നതിനു മുമ്പുതന്നെ ഭൂമിയില് പതിച്ചു. അടുത്ത പീരങ്കിയുണ്ട അതിനേക്കാള് വളരെ ശക്തിയിലാണ് പുറത്തേക്ക് പോയത്. അതിനാല് ഭൂമിയിലേക്ക് പതിക്കുകയാണെങ്കിലും, അതിന്റെ അത്യധികമായ വേഗതയാല്, ഭൂമിയുടെ ഉപരിതലത്തിന്റെ വളവ് ഇതുപോകുന്ന പാതയ്ക്ക് സമാന്തരമായ രീതിയിലാണ് പോക്ക്. ഇവിടെ ഈ പീരങ്കിയുണ്ട വൃത്താകാരമായ ഒരു പഥത്തിലൂടെ ഭൂമിയെ പദക്ഷിണം ചെയ്യുന്നു എന്നു നാം പറയുന്നു. ഇനി അടുത്ത ഉണ്ട കുറേക്കൂടി വേഗതയിലാണ് പുറത്തേക്ക് പായിക്കുന്നതെന്നിരിക്കട്ടെ. എന്തുസംഭവിക്കും എന്നു നോക്കൂ. അതിന്റെ പാത വൃത്തമല്ല ഒരു ദീര്‍ഘവൃത്തമാണ്, B എന്നടയാളപ്പെടുത്തിയിരിക്കുന്നു. ഇങ്ങനെ പുറത്തേക്ക് പീരങ്കിയുണ്ട (പ്രായോഗികമായി ഒരു ഉപഗ്രഹം) റോക്കറ്റിന്റെ അവസാന സ്റ്റേജില് പുറത്തേക്ക് അതിനെ തള്ളിവിടുന്ന വേഗതയാണ് അതിന്റെ ആദ്യഭ്രമണപഥത്തിന്റെ ആകൃതി നിശ്ചയിക്കുന്നത്. ഈ വേഗത നല്‍കുന്നത് റോക്കറ്റിന്റെ അവസാന ഘട്ടവും. ഈ വേഗതയ്ക്കനുസരിച്ചാണ് അന്തിമഭ്രമണപഥം വൃത്തമോ ദീര്‍ഘവൃത്തമോ എന്നു തീരുമാനിക്കപ്പെടുന്നത്.\nഒരു വസ്തു സ്പേസിലൂടെ സഞ്ചരിക്കുന്ന പാതയെയാണ് ട്രജക്ടറി എന്നുവിളിക്കുന്നത്. ട്രജക്ടറികളും ഭ്രമണപഥങ്ങളുടെ ഭാഗങ്ങള് തന്നെയാണ്. എന്നാല് അവ ഒരിക്കലും ആരംഭിച്ച സ്ഥലത്തേക്ക് തിരികെ എത്തുന്നില്ല. ഉദാഹരണത്തിന് ഭൂമിയില് നിന്ന് ചന്ദ്രനിലേക്കുള്ള ചന്ദ്രയാന്റെ പ്രയാണത്തില് അവസാന പാത ഒരു ട്രജക്ടറീയാണ് (Trans-lunar tragectory). ഭ്രമണപഥങ്ങളില് വച്ച് കൃത്യമായ റോക്കറ്റ് ബേണുകളിലൂടെ പാതയില് വേണ്ട മാറ്റങ്ങള് വരുത്തിയാണ് ട്രജക്റ്ററികള് നിര്‍മ്മിക്കുക.\n15. റോക്കറ്റുകളുടെ ആദ്യഘട്ടങ്ങളെല്ലാം തന്നെ തിരികെ ഭൌമാന്തരീക്ഷത്തിലേക്ക് പ്രവേശിച്ച് കത്തിയെരിഞ്ഞു പോകുന്നു എന്നു പറഞ്ഞല്ലോ. അവസാന ഘട്ടത്തിന് എന്തുസംഭവിക്കുന്നു? അവയും ഉപഗ്രഹത്തോടൊപ്പം അതേ ഭ്രമണപഥങ്ങളില് സഞ്ചരിക്കുകയാണോ?\nറോക്കറ്റിന്റെ അവസാനഘട്ടമാണ് ഉപഗ്രഹത്തിന് അല്ലെങ്കില് ബഹിരാകാശവാഹനത്തിന് അതിന്റെ ഭ്രമണപഥത്തില് ആവശ്യമായ വേഗതനല്‍കുന്നത്. സാധാരണയായി ഈ ഘട്ടം ഭൌമോപരിതലത്തിനു സമാന്തരമായ ഒരു ദിശയില്, നിര്‍ണ്ണയിച്ചിരിക്കുന്ന പ്രവേഗത്തില് സഞ്ചരിക്കുകയും അതിന്റെ അവസാനം അതില് ഉറപ്പിച്ചിരിക്കുന്ന പേലോഡ് (വാഹനത്തെ) മുമ്പോട്ട് തള്ളിക്കൊണ്ട് പ്രവര്‍ത്തനം അവസാനിപ്പിക്കുകയുമാണ് ചെയ്യുന്നത്. ഇപ്രകാരം പ്രവര്‍ത്തനം അവസാനിപ്പിക്കുന്ന അന്ത്യഘട്ട റോക്കറ്റ് ഭൂമിയിലേക്ക് പതിക്കുന്നില്ല. പകരം അതേ ഓര്‍ബിറ്റില് അനേകകാലം സഞ്ചരിക്കുകയാണ് ചെയ്യുന്നത്. സ്പേസ് വെയ്സ്റ്റുകളുടെ കൂട്ടത്തില് ഇവയും പെടും.\n16. സ്പേസ് വെയ്സ്റ്റ് എന്നാലെന്താണ്?\nമുകളിലെ ഉദാഹരണത്തില് പറഞ്ഞതുപോലെ ഉപേക്ഷിക്കപ്പെടുന്ന റോക്കറ്റ് ഭാഗങ്ങള്, കാലാവധികഴിഞ്ഞ ഉപഗ്രഹങ്ങള്, ഇന്റര് നാഷനല് സ്പേസ് സ്റ്റേഷനില് നിന്ന് പുറത്തേക്ക് ഇജക്റ്റ്ചെയ്യുന്ന വെയ്സ്റ്റ് , തുടങ്ങി ബഹിരാകാശത്ത് ഭൂമിക്കു ചുറ്റുമായി കാണപ്പെടുന്ന മനുഷ്യ നിര്‍മ്മിതമായ മായ വസ്തുക്കളെയാണ് സ്പേസ് വെയ്സ്റ്റ് അഥവാ സ്പെയ്സ് ജങ്ക് എന്നുവിളിക്കുന്നത്. മില്ലീമീറ്ററ് വലുപ്പമുള്ള വസ്തുക്കള് മുതല് ഉപേക്ഷിക്കപ്പെട്ട് റോക്കറ്റ് ഭാഗങ്ങള് വരെ അതിലുള്‍പ്പെടും. ഉപേക്ഷിക്കപ്പെടുന്ന അവസാന ഘട്ടറോക്കറ്റ് ഭാഗങ്ങള്‍ക്കുള്ളിക് ദ്രവ ഇന്ധനങ്ങളുണ്ടെങ്കില്, അവയില് എന്തെങ്കിലും ഒരു ചെറിയ വസ്തുവന്നിടിച്ചാല് പോലും ഈ ടാങ്കുകള് പൊട്ടിത്തെറിക്കുകയും, മറ്റനവധി ചെറിയ തുണ്ടുകള് ഉണ്ടാവുകയും ചെയ്യും. ഇതുകൂടാതെ ഈ അടുത്തയിടെയായി ചൈന നടത്തിയ ഒരു ആന്റി സാറ്റലൈറ്റ് മിസൈല് പരീക്ഷണഫലമായും 35000 നുമുകളില് കഷണങ്ങള് സ്പേസ് വേയ്സ്റ്റ് ഉണ്ടായതായി വിക്കിപീഡിയയില് കാണുന്നു. തിര്‍ച്ചയായും ഈ സ്പേസ് ജങ്ക് വര്‍ദ്ധിച്ചുവരുന്നത് ഒരു നല്ല കാര്യമല്ല.\n17. ബഹിരാകാശത്ത് ഒരു വസ്തുവിന് നിശ്ചലമായി നില്‍ക്കുവാന് സാധ്യമാ‍ണോ?\nഈ ചോദ്യത്തില് ബഹിരാകാശം എന്നുദ്ദേശിക്കുന്നത് സ്പേസ് ആണ്. സ്പേസില് ഒരുവസ്തുക്കളും അനങ്ങാതെനില്‍ക്കുന്നില്ല. എല്ലാം മറ്റൊരു കേന്ദ്രത്തിനുചുറ്റുമായി ഗുരുത്വാകര്‍ഷണബലങ്ങളുടെയും ഗതികോര്‍ജങ്ങളുടെയും ബാലന്‍സുകളില് ചലിച്ചുകൊണ്ടേയിരിക്കുകയാണ്. ചന്ദ്രനും, കൃത്രിമോപഗ്രഹങ്ങളും ഭൂമിക്കു ചുറ്റും, ഭൂമിയും മറ്റ് ഗ്രഹങ്ങളും സൂര്യനുചുറ്റും, സൂര്യന് നമ്മുടെ ഗാലക്സിയുടെ കേന്ദ്രത്തിനു ചുറ്റും, അങ്ങനെ അങ്ങനെ ചലനം ചലനം സര്‍വ്വത്ര! തത്വത്തില് സ്പേസിലെ എല്ലാ ചലനപഥങ്ങളും ഒരു വൃത്തം, ദീര്‍ഘവൃത്തം, പരാബോള എന്നിവയുടെ ഭാഗമായിരിക്കും.\n18. ഭൂമിയില് നിന്നും ചന്ദ്രനിലേക്ക് കൊണ്ടുപോകുന്ന ഒരു വസ്തുവിന് അവിടെയെത്തുമ്പോള് ഭാരം കുറയുന്നതായി വായിച്ചു. എന്തുകൊണ്ടാണിത്?\nനാം ഒരു ത്രാസില് കയറിനില്‍ക്കുമ്പോള് എന്താണ് സംഭവിക്കുന്നതെന്നു നോക്കാം. നമ്മുടെ ശരീരത്തെ ഭൂമി അതിന്റെ കേന്ദ്രത്തിലേക്ക് പിടിച്ചുവലിക്കുന്നു. പക്ഷേ ത്രാസിന്റെ പ്രതലവും, അതിരിക്കുന്ന തറയും ഈ വലിവിന് എതിര്‍ദിശയില് അതേ അളവിലുള്ള ഒരു പ്രതിബലം പ്രയോഗിക്കുന്നു. അതിനാല് നാം ഭൂകേന്ദ്രത്തിലേക്ക് പതിക്കുന്നില്ല. (ഭൂമി വല്ല കുഴമ്പുപരുവത്തിലുമായിരുന്നെങ്കില് കാണാമായിരുന്നു! ബ്ലും!) ഈ ബലത്തെ നാം നില്‍ക്കുന്നത്രാസിലെ സ്പ്രിംഗ് “അനുഭവിച്ചറിയുകയും” അത് കിലോഗ്രാം അളവില് രേഖപ്പെടുത്തി കാണിക്കുകയും ചെയ്യുന്നു - അതാണ് നമ്മുടെ ഭാരം.\nചന്ദ്രന് ഭൂമിയുടെ നാലിലൊന്നു വലിപ്പമേയുള്ളൂ. അതുലടങ്ങിയിരിക്കുന്ന പദാര്‍ഥങ്ങള്‍ക്കും ഭൂമിയുടേതുമായി വ്യത്യാസമുണ്ട്. അതിനാല് ചന്ദ്രന്റെ ഗുരുത്വാകര്‍ഷണബലം ഭൂമിയുടേതിന്റെ ആറിലൊന്നുമാത്രം. അതായത് ഒരു വസ്തുവിനെ ഭൂമി തന്നിലേക്ക് വലിക്കുന്ന വലിവിന്റെ ആറിലൊന്നു ശക്തിയിലാണ് ചന്ദ്രന് വലിക്കുന്നത്. സ്വാഭാവികമായും ഭൂമിയില് 60 കിലോഗ്രാം ഭാരം കാണിക്കുന്ന ഒരു ചാക്ക് മണല് ചന്ദ്രനില് കൊണ്ടുപോയി തൂക്കിനോക്കിയാല് അതിന്റെ ആറിലൊന്നായ 10 കിലോയേ ത്രാസ് കാണിക്കുകയുള്ളൂ. എന്നാല് മണലിന്റെ അളവില് കുറവൊന്നും സംഭവിച്ചതുമില്ല!\n19. ഭൂഗുരുത്വാകര്‍ഷണമല്ലേ ഒരു വസ്തുവിന് അതിന്റെ ഭാരം നല്‍കുന്നത്? അങ്ങനെയെങ്കില് ബഹിരാകാശയാത്രികര്‍ക്ക് ഭാരമില്ലായ്മ അനുഭവപ്പെടുന്നതെന്തുകൊണ്ട്? അവിടെയും ഭൂമിയുടെ ആകര്‍ഷണബലം ഉണ്ടല്ലോ?\nഒരു ബഹിരാകാശവാഹനം അതിന്റെ ഭ്രമണപഥത്തില് വരെ എത്തിയിട്ട് സഡന്‍ബ്രേക്കിട്ട് ഒരിടത്തുനില്‍ക്കുകയായിരുന്നുവെങ്കില് തീര്‍ച്ചയായും അതിലെ ബഹിരാകാശയാത്രികര്‍ക്ക് ഭാരമുണ്ടാകുമായിരുന്നു! പക്ഷേ അങ്ങനെനില്‍ക്കുവാന് സാധ്യമല്ലല്ലോ. ചോദ്യം 14 ന്റെ ഉത്തരത്തിലും, ചാന്ദ്രയാത്രയ്ക്കുപിന്നിലെ ശാസ്ത്രീയകഥകള് എന്ന പോസ്റ്റിലും പറഞ്ഞതുപോലെ ഭ്രമണപഥത്തിലായിരിക്കുന്ന ഒരു വസ്തു സദാഭൂമിയിലേക്ക് “വീണുകൊണ്ടിരിക്കുകയാണ്“- നിലം തൊടുന്നില്ല എന്നുമാത്രം.\nപതിനെട്ടാം ചോദ്യത്തിന്റെ ഉത്തരത്തില് ഭാരം എന്നാലെന്താണെന്ന് വിശദീകരിച്ചിട്ടുണ്ടല്ലോ? അവിടെ, നമ്മളും നാം നില്‍ക്കുന്ന ത്രാസും ഒരു നൂറുകിലോമീറ്റര് ഉയരത്തില് നിന്ന് താഴെക്ക് ഇടുന്നുഎന്നിരിക്കട്ടെ. ( ത്രാസില് നേരെ നില്‍ക്കുന്ന പൊസിഷനില്‍തന്നെ താഴേക്കു വീഴുന്നു എന്നു സങ്കല്‍പ്പിച്ചോളൂ). ഇപ്പോള് എന്താണു സംഭവിക്കുന്നത്? ത്രാസ് എന്തായിരിക്കും കാണിക്കുക? ഇവിടെ നമ്മെ ഭൂമി താഴേക്ക് വലിക്കുന്ന വലിവിന് എതിര്‍ദിശയില് തള്ളുവാനായി ഒരു പ്രതലമോ, പ്രതിബലമോ ഇല്ല. അതിനാല് ത്രാസിന്റെ സ്പ്രിംഗിന് യാതൊരു ബലങ്ങളും അനുഭവിക്കാനാവുന്നില്ല. സ്വാഭാവികമായും ത്രാസ് പൂജ്യം കിലോഗ്രാം എന്നായിരിക്കും കാണിക്കുക! ഇതാണ് സീറോ ഗ്രാവിറ്റി അഥവാ ഭാരമില്ലായ്മ എന്നുപറയുന്ന അവസ്ഥ.ഇനി പ്രായോഗികതയിലേക്കുവരാം. ഭ്രമണപഥത്തിലായിരിക്കുന്ന ഒരു സ്പേസ്‌ക്രാഫ്റ്റ് എപ്പോഴും ഭൂമിയിലേക്ക് പതിച്ചുകൊണ്ടിരിക്കുകയാണ് എന്നു പറഞ്ഞല്ലോ. ഇങ്ങനെ ഫ്രീഫാള് ആയി എപ്പോഴും അത് ഭൂമിയിലേക്ക് “പതിച്ചുകൊണ്ടേയിരിക്കുന്നതിനാ“ലാണ് ഒരു ബഹിരാകാശവാഹനത്തിലെ യാത്രികര്‍ക്ക് ഭാരമില്ലായ്മ അനുഭവപ്പെടുന്നത്.\n20. അന്തരീക്ഷത്തിലെ ഡ്രാഗ് (Drag) എന്നാലെന്താണ്? അത് ഒരു റോക്കറ്റിനേയും ഭ്രമണപഥത്തിലായിരിക്കുന്ന ഒരു ഉപഗ്രഹത്തേയും എങ്ങനെയാണ് ബാധിക്കുക.\nരണ്ടുപ്രതലങ്ങള് തമ്മിലുള്ള ഉരസല്‍മൂലം ഉണ്ടാകുന്ന ഒന്നാണല്ലോ ഘര്‍ഷണം അഥവാ Friction. ദ്രവമാധ്യമങ്ങളില് ഉണ്ടാകുന്ന ഘര്‍ഷണത്തെയാണ് ഡ്രാഗ് എന്ന് വിളിക്കുന്നത്. സാങ്കേതികമായി ഒരു വാതകമീഡിയവും (ഉദാഹരണം വായു മണ്ഡലം) ഒരു ദ്രവമാധ്യമമാണ്. അതിനാല് അതില് കൂടി കടന്നുപോകുന്ന ഒരു വസ്തുവില് വായുമണ്ഡലം ഘര്‍ഷണം ചെലുത്തും. നമുക്ക് പരിചയമുള്ള ചെറിയ വേഗങ്ങളില് ഇത് അത്ര വലുതായി അനുഭവപ്പെടില്ല. എങ്കിലും 80 - 100 കിലോമീറ്റര് / മണിക്കൂര് എന്ന സ്പീഡിനു മുകളില് ബൈക്കിലോ കാറുകളിലോ സഞ്ചരിച്ചിട്ടുള്ളവര്‍ക്ക് വായുവിന്റെ ഈ പ്രതിരോധം അനുഭവത്തില് നിന്നറിയാമായിരിക്കുമല്ലോ? അപ്പോള് മണിക്കൂറില് അനേകായിരം കിലോമീറ്റര് വേഗതിയില് പോകുന്ന സൂപ്പര്‍സോണിക് വിമാനങ്ങള്, റോക്കറ്റുകള് മുതലായവയില് വായുമണ്ഡലം ചെലുത്തുന്ന ഘര്‍ഷണമോ? ഇത് നമുക്ക് ഭാവനയില് കാണാവുന്നതിലും എത്രയോ അധികമാണ്. ഉദാഹരണത്തിന് ശബ്ധാതിവേഗത്തില് സഞ്ചരിക്കാന് വേണ്ടി ഡിസൈന് ചെയ്തിട്ടില്ലാത്ത ഒരു വിമാനം ശബ്ദാതിവേഗത്തില് വായുവിലൂടെ പായിക്കുന്നു എന്നുകരുതുക (അതു സാധമല്ല എങ്കിലും!). ആ വാഹനത്തെ ഉടച്ചു കഷണങ്ങളാക്കികളയുവാന് വായു പ്രയോഗിക്കുന്ന ഈ മര്‍ദ്ദത്തിനു സാധിക്കും. അതുപോലെ അന്തരീക്ഷത്തിന്റെ ഉയര്‍ന്ന തലങ്ങളില്‍നിന്ന് ഭൌമാന്തരീക്ഷത്തിലേക്ക് കടക്കുന്ന ഉല്‍ക്കകള് മുതലായവ അന്തരീക്ഷത്തില് വച്ചുതന്നെ കത്തിച്ചാരമായി പോകുന്നതും ഈ ഘര്‍ഷണം മൂലമാണ്.\nവായു മണ്ഡലം ഭൂമിയുടെ ഉപരിതലത്തില് നിന്ന് മുകളിലേക്ക് പോകുംതോറൂം നേര്‍ത്തുനേര്‍ത്തുവരും. നൂറുകിലോമീറ്ററിനു മുകളിലേക്ക് ഇത് വളരെ നേരിയതായാണ് ഉള്ളത്. എങ്കിലും ഉപഗ്രഹങ്ങള് സഞ്ചരിക്കുന്ന ഉയര്‍ന്ന വേഗതയില് , അതിന്റെ വേഗത കുറയ്ക്കുമാറുള്ള ഒരു ഡ്രാഗ് ചെലുത്തുവാന് ഈ നേരിയ വായുമണ്ഡലത്തിനുപോലും സാധിക്കും. അതിനാലാണ് ഏറ്റവും താണു ഭൂമിയെ പ്രദക്ഷിണംവയ്ക്കുന്ന ഉപഗ്രഹങ്ങള്‍ക്ക് പോലും 200 കിലോമീറ്ററിനു മുകളിലേക്കാണ് സാധാരണ ഓര്‍ബിറ്റുകള് നിശ്ചയിക്കുക.\n21. ബഹിരാകാശത്ത് ആകാശത്തിനു കറുപ്പുനിറമാണെന്ന് പറയുന്നല്ലോ. എന്താണ് കാരണം?\nഭൂമിയുടെ ഉപരിതലത്തില് നിന്നുകൊണ്ട് നോക്കുമ്പോള് ഒരു വലിയ താഴികക്കുടം കമിഴ്ത്തിയതുപോളെ നമ്മുടെ തലയ്ക്കുമുകളില് കാണുന്ന നീലാകാശം എന്നത് നമ്മുടെ കണ്ണുകള് നമുക്ക് ഉണ്ടാക്കുന്ന ഒരു പ്രതീതി മാത്രമാണ്. ഒരു മായക്കാഴ്ച! ഭൌമാന്തരീക്ഷത്തില്‍കൂടി കടന്നുവരുന്ന സൂര്യപ്രകാശത്തിനു സംഭവിക്കുന്ന വിഭ്രംശനങ്ങള്‍മൂലം അതിലെ നിലവര്‍ണ്ണം കൂടുതലായി നമ്മുടെ കണ്ണുകളില് എത്തുന്നതിനാലാണിത് സംഭവിക്കുന്നത്. ഇതേ പ്രതിഭാസമാണ് സമുദ്രജലത്തിന്റെ നീലവര്‍ണ്ണത്തിനു പിന്നിലുമുള്ളത്. ഭൌമാന്തരീക്ഷം വിട്ട് മുകളിലേക്ക് പോയാല് പിന്നെ ആകാശവുമില്ല, വായുമണ്ഡലവുമില്ല. സ്പേസ് മാത്രം. സ്പേസ് എന്നാല് സ്ഥലം. നമ്മുടെ പ്രപഞ്ചം മുഴുവന് ഈ സ്പേസിന്റെ ഭാഗമാണ്. ശൂന്യതയും അതിനിടയില് കുറേ ദ്രവ്യങ്ങളും ചേര്‍ന്ന ഒരു സ്ഥലം. ഈ ദ്രവ്യങ്ങളെ നാം ഗ്രഹങ്ങളെന്നും നക്ഷത്രങ്ങളെന്നും ജ്യോതിര് ഗോളങ്ങളെന്നും വിളിക്കുന്നു. ശൂന്യതയെ ശൂന്യാകാശമെന്നും. അതിനു നിറമോ മണമോ ആകൃതിയോ അതിരുകളോ ഇല്ല. സ്പേസ് എന്നാല് സ്പേസ് മാത്രം. .\n22. മനുഷ്യരാശിയുടെ ചരിത്രത്തില് അനേകം കണ്ടുപിടിത്തങ്ങളും, പ്രോജക്റ്റുകളും ഉണ്ടായിട്ടുണ്ട്. അവയെ അപേക്ഷിച്ച് സ്പേസിലേക്കുള്ള യാത്രകളുടെ പ്രത്യേകതകളെന്തൊക്കെ? ഒരു രാജ്യത്തിന് അഭിമാനിക്കാന് തക്ക എന്തുകാര്യമാണ് ഇതിലുള്ളത്?\nഏതുകാലഘട്ടത്തിലെ മനുഷ്യരാശിയുടെ ചരിത്രം പരിശോധിച്ചാലും അനേകം കണ്ടുപിടിത്തങ്ങളും മനുഷ്യനിര്‍മ്മിതമായ വന് പ്രോജക്റ്റുകളും നമുക്ക് കാണാം. നാം ഇന്നുകാണുന്നരീതിയിലുള്ള ശാസ്ത്രീയമായ അനേകം പുരോഗതികള്‍ക്ക് ഇടയായത് പത്തൊന്‍പത് ഇരുപത് നൂറ്റാണ്ടുകളിലായിരുന്നു എന്നുമാത്രം. പക്ഷേ അവയൊക്കെയും നാം വസിക്കുന്ന ഭൂമി എന്ന ഗ്രഹത്തിനുള്ളില് അതിന്റെ ആകര്‍ഷണബലത്തിലും, നാം ജീവിക്കുന്ന ചുറ്റുപാടിലും, അന്തരീക്ഷത്തിലും വച്ച് നടത്തിയിട്ടുള്ള കാര്യങ്ങളാണ്.എന്നാല് ഒരു സ്പേസ് മിഷന് എന്നു പറയുന്നത് ഇങ്ങനെയൊരു സാഹചര്യത്തില് ഉള്ളതല്ല. പ്രത്യേകിച്ചും ഭൂമിവിട്ട് മറ്റൊരു ജ്യോതിര് ഗോളത്തിലേക് സഞ്ചരിക്കുക എന്നൊക്കെ വരുമ്പോള് അതിന്റെ സങ്കീര്‍ണ്ണത നമുക്ക് സങ്കല്‍പ്പിക്കാനാവുന്നതിലും അപ്പുറം അനേകം വെല്ലുവിളികള് നമ്മുടെ മുമ്പില് ഉയര്‍ത്തുന്നു.\nഏതൊരു പദ്ധതി എടുത്തുനോക്കിയാലും അത് പൂര്‍ത്തിയാക്കുന്നതിന് അനേകം കടമ്പകള് അല്ലെങ്കില് വെല്ലുവിളികള് ഏറ്റെടുക്കേണ്ടതുണ്ട് എന്നുകാണാം. പക്ഷേ ഇക്കാര്യത്തിലുള്ള വെല്ലുവിളികള് അതിലൊക്കെ അധികമാണ്. ഇത്തരം പരീക്ഷണങ്ങളില് ബാധകമായ ശക്തികള്, ആകര്‍ഷണബലങ്ങള്,നമ്മുടെ അന്തരീക്ഷം എന്ന സംരക്ഷണകവചത്തിന്റെ അഭാവം തുടങ്ങി ചലഞ്ചുകള് ഒട്ടേറെ. വേഗത, കിറുകൃത്യത, നിശ്ചയദാര്‍ഢ്യം, സാങ്കേതികജ്ഞാനത്തിന്റെ തികവ്, അതു പൂര്‍ത്തീകരിക്കാനാവശ്യമായ വൈജ്ഞാനികവും, ശാരീരികവുമായ മനുഷ്യപ്രയത്നം എന്നിവയൊക്കെ ഒത്തുചേര്‍ന്നാല് മാത്രമേ ഒരു ബഹിരാകാശപദ്ധതി വിജയകരമായി പൂര്‍ത്തീകരിക്കാനാവൂ. വെല്ലുവിളികളെ ബുദ്ധിയുപയോഗിച്ചു നേരിടുക. അതുതന്നെയാണ് അതിന്റെ പിന്നിലെ അഭിമാനവും.\nചിത്രങ്ങള്‍ക്ക് കടപ്പാട് : ഖര‌എഞ്ചിന്, ദ്രവ എഞ്ചിന് - വിക്കിപീഡിയ കോമണ്‍സ്\nഈ പോസ്റ്റിന്റെ html code സഹായങ്ങള് : മുള്ളൂക്കാരന്\nPosted by അപ്പു ആദ്യാക്ഷരി at 3:19 PM\nഅപ്പു, November 28, 2008 at 3:55 PM\nറോക്കറ്റ് വിക്ഷേപണവുമായി ബന്ധപ്പെട്ട 22 ചോദ്യങ്ങളും അവയുടെ ഉത്തരങ്ങളും\nശ്രീ, November 29, 2008 at 1:43 PM\nഒരു ഗംഭീര പോസ്റ്റു തന്നെ. ഒരു സയന്‍സ് ക്ലാസ്സ് അറ്റന്റു ചെയ്ത ഒരു ഫീല്...\nകുറേ സംശയങ്ങള് കൂടി മാറിക്കിട്ടി; നന്ദി.\nസൂരജ്, November 30, 2008 at 7:00 AM\nSuper collection;superb presentation! Thanks Apogee ;)\nകൃഷ്‌ണ.തൃഷ്‌ണ, November 30, 2008 at 8:02 AM\nAppu, it is so amazing dear. A big salute to you!!! I learnedalot from this, A LOT!! wow!!!!\nടോട്ടോചാന് (edukeralam), November 30, 2008 at 2:06 PM\nമനോഹരം ഈ ശാസ്ത്രം....\nതാങ്കള് ഒരു ടീച്ചര് ആകേണ്ടതായിരുന്നു...\nഇനിയും പുതിയ അറിവുകളുമായി പോരട്ടെ...\nജയതി, January 18, 2009 at 9:47 PM\nവളരെ നന്നായി ട്ടോ. ഇന്നാണ് വയിച്ചത്.\nഎന്തേ അപ്പു ഒരുടീച്ചറായില്ല\nMMP, January 23, 2009 at 7:29 PM\nനന്നാറ്റിട്ടുണ്ട്. കൂടുതല് എഴുതുക. ആശംസകള്!\nMMP, January 23, 2009 at 7:33 PM\ny ക്ക് പകരം t ക്ലിക് ചെയ്തതിലെ തെറ്റ് ക്ഷമിക്കുക\nശ്രീലാല്, January 23, 2009 at 8:05 PM\nവി.കെ.എം സർ, അപ്പൂസ് ടീച്ചർ തന്നെയല്ലേ - ബ്ലോഗിലെ ടീച്ചർ ! ബ്ലോഗിലെ ഫോട്ടോഗ്രാഫി ടീച്ചർ , സയൻസ് ടീച്ചർ :)\nSureshkumar Punjhayil, April 27, 2009 at 7:14 PM\nThis is wonderful....! Best wishes...!!!\nGhadolkachan, June 18, 2009 at 7:02 PM\nI am coming here every week in search of new posts and feels very disappointed when not seeing one.I pray to the universal power to give you full health and wealth for writing more and more blogs on science. you simplifies the much complicated areas of the subject so that any one will get interested in the subject.\nThaaaaanxalot.\nGowri, June 24, 2009 at 12:04 PM\nkariannur, August 16, 2009 at 10:07 PM\nകട്ടായം ഞാന് പറവതു സത്യമേ\nഅപ്പു, August 17, 2009 at 6:12 AM\nകരിയന്നൂർ നമ്പൂതിരീ, സന്ദർശനത്തിനു നന്ദി. കമന്റുകവിതയ്ക്കും\nkariannur, August 18, 2009 at 8:27 PM\npratheesh, November 5, 2013 at 3:23 PM


'ഇതെന്റെ നാട്... കേരളത്തിനായി പൊരുതും': സഹൽ ബ്ലാസ്റ്റേഴ്‌സിന് സ്വന്തം ഇതാണ് എന്റെ നാട്, എന്റെ ആളുകൾ, എന്റെ വീട്. ഞാൻ ഇവിടെതന്നെ തുടരും - സഹൽ | Fanport | Featured News Malayalam\nSaturday, Mar 6, 2021 04:05 PM\nHome Football Indian Super League ‘ഇതെന്റെ നാട്… കേരളത്തിനായി പൊരുതും’: സഹൽ ബ്ലാസ്റ്റേഴ്‌സിന് സ്വന്തം ഇതാണ് എന്റെ നാട്,...\n‘ഇതെന്റെ നാട്… കേരളത്തിനായി പൊരുതും’: സഹൽ ബ്ലാസ്റ്റേഴ്‌സിന് സ്വന്തം ഇതാണ് എന്റെ നാട്, എന്റെ ആളുകൾ, എന്റെ വീട്. ഞാൻ ഇവിടെതന്നെ തുടരും – സഹൽ\nകൊച്ചി: ആഗസ്റ്റ് 12, 2020: രാജ്യത്തെ ഏറ്റവും മികച്ച മിഡ് ഫീൽഡർമാരിൽ മുൻ നിരക്കാരനായ സഹൽ അബ്ദുൾ സമദ് കേരള ബ്ലാസ്റ്റേഴ്സിൽ തുടരും. 2025വരെയാണ് ആക്രമണകാരിയായ ഈ മിഡ്ഫീൽഡർ കരാർ ദീർഘിപ്പിച്ചത്. കണ്ണൂർ സ്വദേശിയായ 23 കാരൻ സഹൽ യുഎഇയിലെ അൽ-ഐനിലാണ് ജനിച്ചത്. എട്ടാം വയസ്സിൽ അബുദാബിയിലെ അൽ-ഇത്തിഹാദ് സ്പോർട്സ് അക്കാദമിയിൽ ഫുട്ബോൾ കളിക്കാൻ ആരംഭിച്ചു. ഇന്ത്യയിലെത്തിയതിന് ശേഷം കണ്ണൂരിലെ യൂണിവേഴ്സിറ്റി തലത്തിൽ ഫുട്ബോൾ കളിക്കുന്നത് തുടർന്നു. അദ്ദേഹത്തിന്റെ മികച്ച പ്രകടനങ്ങളെ തുടർന്ന് അണ്ടർ 21 കേരള ടീമിലും, സന്തോഷ് ട്രോഫി ടീമിലും ഇടം ലഭിച്ചു. സഹലിന്റെ മൈതാനത്തെ സർഗ്ഗാത്മകതയും കഴിവും കണ്ടെത്തിയ കെബിഎഫ്സി അദ്ദേഹത്തെ ക്ലബ്ബിന്റെ ഭാഗമാക്കി.\nതന്റെ ആദ്യത്തെ പ്രൊഫഷണൽ കരാർ ഒപ്പിട്ട ശേഷം 2017-18 ഐ-ലീഗ് രണ്ടാം ഡിവിഷനിൽ റിസർവ് ടീമിനായി കളിച്ച അദ്ദേഹം സീനിയർ ടീമിനായി ബെഞ്ചിൽ നിന്ന് കുറച്ച് മത്സരങ്ങൾ കളിച്ചു. 2018-19 ഐ‌എസ്‌എൽ സീസൺ ഈ യുവ പ്രതിഭക്ക് ഒരു വഴിത്തിരിവായിരുന്നു. എതിരാളികളായ ചെന്നൈയിൻ എഫ്‌സിക്കെതിരെ ക്ലബിനായി തന്റെ ആദ്യ ഗോൾ നേടിയ സഹൽ, ഇതുകൂടാതെ 37ഐ എസ് എൽ മത്സരങ്ങളിൽ നിന്നായി 2അസിസ്റ്റും സ്വന്തമാക്കിയിട്ടുണ്ട്. ഐ‌എസ്‌എൽ എമർജിംഗ് പ്ലെയർ ഓഫ് ദി സീസൺ, എ ഐ എഫ് എഫ് എമർജിംഗ് പ്ലെയർ ഓഫ് ദ ഇയർ എന്നിവ നേടി സഹൽ ആരാധകരുടെ പ്രിയങ്കരനായി മാറി.\nസഹലിന്റെ മികച്ച പ്രകടനങ്ങൾ അദ്ദേഹത്തെ ദേശീയ ടീമിലെത്തിച്ചു. 2019 മാർച്ചിൽ ദേശീയ അണ്ടർ 23 ടീമിനൊപ്പം ചേർന്ന സഹൽ, അതേ വർഷം ജൂണിൽ കുറകാവോയ്‌ക്കെതിരായ കിംഗ്സ് കപ്പ് മത്സരത്തിൽ സീനിയർ ദേശീയ ടീമിൽ അരങ്ങേറ്റം കുറിച്ചു. ആരാധകർ ആവേശത്തോടെ “ഇന്ത്യൻ ഓസിൽ’ എന്ന് വിളിക്കുന്ന സഹൽ രാജ്യാന്തര തലത്തിൽ കേരളത്തിൽ നിന്ന് ഉയർന്നുവരുന്ന താരങ്ങളിൽ ഒരാളാണ്.\n“കുട്ടിക്കാലം മുതലുള്ള ഏറ്റവും വലിയ അഭിനിവേശവും പ്രതിബദ്ധതയുമാണ് ഫുട്ബോൾ. എന്റെ പ്രൊഫഷണൽ കരിയറിന്റെ തുടക്കം മുതൽ, കെ‌ബി‌എഫ്‌സിയുടെ ജേഴ്സിയണിഞ്ഞ് ആവേശഭരിതരായ ആരാധകർക്ക് മുന്നിൽ കളിക്കുന്നത് ഞാൻ ശരിക്കും ആസ്വദിച്ചു. വരും വർഷങ്ങളിൽ ക്ലബിനും എനിക്കും വേണ്ടി കൂടുതൽ നേട്ടങ്ങൾ കൈവരിക്കാൻ സാധിക്കുമെന്ന് ഞാൻ പ്രതീക്ഷിക്കുന്നു. ഇതാണ് എന്റെ നാട്, എന്റെ ആളുകൾ, എന്റെ വീട്. ഞാൻ ഇവിടെതന്നെ തുടരും.”, സഹൽ പറഞ്ഞു\n“ക്ലബ്ബിനൊപ്പം സഹൽ തുടരുന്നത് കേരളത്തിനോടുള്ള അദ്ദേഹത്തിന്റെ പ്രതിബദ്ധതയെ വീണ്ടും ഉറപ്പിക്കുന്നതാണ്. ഒപ്പം വലിയ ഉത്തരവാദിത്തവും. അടുത്ത അഞ്ചുവർഷത്തേക്ക് അദ്ദേഹത്തെ ക്ലബിന്റെ ഭാഗമാക്കുന്നതിലൂടെ ആരാധകർക്ക് വരാനിരിക്കുന്ന സീസണുകളിൽ പ്രിയപ്പെട്ട കളിക്കാരന്റെ കളി ആസ്വദിക്കാനുള്ള അവസരം ലഭിക്കും. ആരാധകരുടെ ഈ സന്തോഷത്തിൽ ഞങ്ങൾ അതീവ സന്തുഷ്ടരാണ്. ഈ സംസ്ഥാനം നിരവധി ഫുട്ബോൾ ഇതിഹാസങ്ങളെ സൃഷ്ടിച്ചിട്ടിണ്ട്. യുവ പ്രാദേശിക പ്രതിഭകളെ വികസിപ്പിക്കുന്നതിലും, പരിപോഷിപ്പിക്കുന്നതിലും, വഴികാട്ടുന്നതിലും അതുവഴി കായികരംഗത്ത് കേരളത്തിന്റെ പാരമ്പര്യത്തെ ശക്തിപ്പെടുത്തുന്നതിലും\nഞങ്ങൾ പ്രതിജ്ഞാബദ്ധരാണ്.” സഹലിന്റെ കരാർ വിപുലീകരണത്തെക്കുറിച്ച് കേരള ബ്ലാസ്റ്റേഴ്സ് എഫ്‌സി സ്പോർട്ടിംഗ് ഡയറക്ടർ കരോലിസ് സ്കിൻകിസ് പറഞ്ഞു\nPrevious articleചെന്നൈ സൂപ്പർ കിങ്‌സ് താരങ്ങളുടെ കുടുംബവും ടീമിന്റെ ആരാധകരും യു.എ.ഇയിലേക്ക് പോവില്ല\nNext articleചെൽസിയുടെ ബകയൊകോ എ സി മിലാനിലേക്ക്\nMarch 6, 2021 - 2:00 PM


' സ്ത്രീകളെ വേദനിപ്പിക്കുന്നതില് ആനന്ദം കണ്ടെത്തുന്നു, പ്രത്യേകിച്ചും ഭര്‍ത്താവോ പിതാവോ അവര്‍ക്കൊപ്പമുള്ളപ്പോള്'; ഐഎസ് ഭീകര പ്രവര്‍ത്തക പറയുന്നു | Reporter Live\n‘ സ്ത്രീകളെ വേദനിപ്പിക്കുന്നതില് ആനന്ദം കണ്ടെത്തുന്നു, പ്രത്യേകിച്ചും ഭര്‍ത്താവോ പിതാവോ അവര്‍ക്കൊപ്പമുള്ളപ്പോള്’; ഐഎസ് ഭീകര പ്രവര്‍ത്തക പറയുന്നു\nBy Web Desk\tSeptember 9, 2017 6:21 pm A+ A-\nറാക്വ: ‘സ്ത്രീകളെ ഉപദ്രവിക്കുന്നതില് നിന്നും സുഖം കണ്ടെത്തുന്നു, പ്രത്യേകിച്ചും ഭര്‍ത്താവോ, പിതാവോ മറ്റ് ബന്ധുക്കളോ അവര്‍ക്കൊപ്പമുണ്ടെങ്കില് കൂടുതല് സന്തോഷം’. സിറിയയിലെ ഇസ്‌ലാമിക് സ്റ്റേറ്റ്‌സിന്റെ തലസ്ഥാനമായ റാക്വയില് അല്‍ഖന്‍സ ബ്രിഗേഡ് എന്ന പേരിലുള്ള വനിതാ ഭീകര പൊലീസില് അംഗമായ 25 കാരി ഹാജെറയുടെ വാക്കുകളാണിത്. സ്ത്രീകള്, സ്ത്രീകള്‍ക്കുതന്നെ വേദനയാകുന്നതിന്റെ നേര്‍ക്കാഴ്ചയാണ് ഹാജെറിന്റെ വാക്കുകളില് നിറയുന്നത്. ബ്രിട്ടീഷ് വനിതാ ജിഹാദിസ്റ്റുകളാണ് ക്രൂര പീഡനം അഴിച്ചു വിടുന്നതില് മുന്‍പന്തിയിലെന്നും ഹാജെറ പറയുന്നു.\nഅല്‍ഖന്‍സാ ബ്രിഗേഡില് ഹാജെറ അംഗമാകുന്നത് 2014ലാണ്. ഹാജെറ ഉള്‍പ്പെടെയുള്ള വനിതാ ജിഹാദികളെ അഡോള്‍ഫ് ഹിറ്റലറുടെ ഭരണകാലത്തുണ്ടായിരുന്ന ഗസ്റ്റപ്പയോടാണ് താരതമ്യം ചെയ്യുന്നത്. സ്ത്രീകള്‍ക്ക് പ്രാധാന്യം നല്‍കുന്ന ചുരുക്കം ചില ഭീകര സംഘടനകളില് മുന്നിട്ടു നില്‍ക്കുന്നതിനാലാണ് ഐഎസില് ചേര്‍ന്നതെന്നാണ് ഹാജെറ പറയുന്നത്.\nയൂറോപ്പില് നിന്നുള്ള ജിഹാദികളാണ് ഉപദ്രവകാരികള്. ‘ബൈറ്റിങ്’ ടൂള് ഉപയോഗിച്ചാണ് ഇവര് വേദനിപ്പിക്കുന്നത്. ഇവര് അറിയപ്പെടുന്നത് ‘ഉം സലാമ’ എന്നാണെന്നും ഹാജെറ പറയുന്നു.\nജോര്‍ദാന് സ്വദേശിയായ ആര്‍മി പൈലറ്റ് മുവാത്ത് അല് കസാസ്‌ബെഹിനെ വധശിക്ഷയ്ക്ക് വിധേയനാക്കിയപ്പോള് അതിന് താന് ദൃക്‌സാക്ഷായിയരുന്നുവെന്ന് ഹാജെറ വ്യക്തമാക്കുന്നു. ഇരുമ്പ് കൂടിലാക്കിയശേഷം മുവാത്തിനെ ജീവനോടെ കത്തിക്കുകയായിരുന്നു ചെയ്തത്. ഉം സലാമയും ഉം റയാനും മുവാത്തിനെ എങ്ങനെയാണ് പീഡിപ്പിച്ചതെന്ന് തനിക്ക് കൃത്യമായ ഓര്‍മ്മയുണ്ട്. താന് കണ്ടിട്ടുള്ളതില്‍വെച്ച് ഏറ്റവും വലിയ പീഡനമാണ് അവിടെ നടന്നതെന്നും ഹാജെറ കൂട്ടിച്ചേര്‍ത്തു.\nറാക്വയിലെ സ്ത്രീകളുടെ പെരുമാറ്റം നിരീക്ഷിക്കുക, കറുത്ത ഷൂ ധരിക്കാത്തവരേയും മുഖംമൂടി ധരിക്കാത്തവര്‍ക്കും കടുത്ത ശിക്ഷ നല്‍കുക തുടങ്ങി കടുത്ത അടിച്ചമര്‍ത്തല് രീതിയാണ് അല്‍ഖന്‍സ നടത്തിവരുന്നത്. മുസ്‌ലീം സ്ത്രീകള് തല മുതല് കാല് വരെ മൂടുന്ന വസ്ത്രം ധരിക്കുമെന്നും ഇവര് ഉറപ്പു വരുത്തും. അല്ലാത്ത പക്ഷമാണ് കടുത്ത ശിക്ഷയ്ക്ക് സ്ത്രീകളെ ഇവര് വിധേയയാക്കുന്നത്.\nSep 9, 2017 6:21 pm


Emalayalee.com - ലീഗിനെ മാത്രം കുറ്റപ്പെടുത്തുന്നത് ശരിയല്ല: മന്ത്രി അഹമ്മദ്\nലീഗിനെ മാത്രം കുറ്റപ്പെടുത്തുന്നത് ശരിയല്ല: മന്ത്രി അഹമ്മദ്\nEMALAYALEE SPECIAL 11-Oct-2012\nന്യൂയോര്‍ക്ക്: എല്ലാ കാര്യങ്ങളിലും മുസ്‌ലീം ലീഗീനെ കുറ്റപ്പെടുത്തുന്നതില് ന്യായീകരണമില്ലെന്ന് മുസ്‌ലീം ലീഗ് അഖിലേന്ത്യാ നേതാവും കേന്ദ്ര വിദേശകാര്യ മന്ത്രിയുമായ ഇ. അഹമ്മദ്. അഞ്ചാമത്തെ മന്ത്രിസ്ഥാനം നേരത്തെ തന്നെ സമ്മതിച്ചതാണ്. രണ്ടുവട്ടം രാജ്യസഭാ സീറ്റില് ലീഗ് അവകാശമുന്നയിച്ചില്ല. അതുപോലെ വിട്ടുവീഴ്‌ചകള് പലതും ചെയ്‌തപ്പോഴാണ് അഞ്ചാം മന്ത്രിസ്ഥാനം നല്‍കാമെന്നേറ്റത്.\nപക്ഷെ അത് സാമുദായിക പ്രശ്‌നമായി ചിലര് ഉയര്‍ത്തുന്നത് ഖേദകരമാണ്. അവര്‍ക്കെതിരേ ആരും ഒന്നും മിണ്ടുന്നില്ല. ലീഗിനുനേരെ മാത്രമാണ് വിമര്‍ശനം. ലീഗ് വലിയ പാര്‍ട്ടി തന്നെയാണെന്നും അദ്ദേഹം പറഞ്ഞു.\nമന്ത്രിസഭാ പുന:സംഘടന വരുമ്പോള് സ്വതന്ത്രചുമതലയുള്ള വകുപ്പ് ലഭിക്കുമെന്ന സൂചനകളെപ്പറ്റി ചോദിച്ചപ്പോള് അതൊന്നും വലിയ കാര്യമായി താന് കാണുന്നില്ലെന്ന് അദ്ദേഹം പറഞ്ഞു. വളരെ കാലമായി രാഷ്‌ട്രീയത്തിലുള്ള വ്യക്തിയാണ് താന്. ഇത്തരം സ്ഥാനമാനങ്ങളൊന്നും തന്നെ മോഹിപ്പിക്കുന്നില്ല- അദ്ദേഹം പറഞ്ഞു.\nന്യൂയോര്‍ക്കിലെ ഇന്ത്യന് കോണ്‍സുലേറ്റില് നല്‍കിയ സ്വീകരണത്തിനുശേഷം സംസാരിക്കുകയായിരുന്നു അദ്ദേഹം.\nഇന്ത്യയുടെ താത്‌പര്യങ്ങള്‍ക്കനുസൃതമായാണ് മറ്റ് രാജ്യങ്ങളുമായുള്ള ബന്ധം നാം തീരുമാനിക്കുന്നതെന്ന് സ്വീകരണത്തില് അദ്ദേഹം പറഞ്ഞു. അമേരിക്കയുമായി നല്ല ബന്ധമാണെങ്കിലും നാം എപ്പോഴും നോക്കുന്നത് നമ്മുടെ താത്‌പര്യങ്ങള് സംരക്ഷിക്കാനാണ്. അതേസമയം കഴിയുന്നത്ര അമേരിക്കയുമായി ഒത്തുപോകാനും ശ്രമിക്കും.\nമ്യാന്‍മര് ഗവണ്‍മെന്റുമായി ഇന്ത്യ നല്ല ബന്ധത്തിലാണ്. എന്നാല് ജനാധിപത്യം പുന:സ്ഥാപിക്കാത്തതിലും ഓംങ്‌സാന് സൂകിയെ അംഗീകരിക്കാത്തതിലും പ്രതിക്ഷേധിച്ച് പല രാജ്യങ്ങളും മ്യാന്‍മര് ഭരണകൂടത്തിനെതിരാണ്. നാം പക്ഷെ നോക്കുന്നത് നമ്മുടെ താത്‌പര്യങ്ങളാണ്.\nവിവിധ രാജ്യങ്ങളില് പ്രവര്‍ത്തിക്കുന്ന വിദേശകാര്യ ഉദ്യോഗസ്ഥരുടെ ദീര്‍ഘവീക്ഷണത്തേയും കഠിനാധ്വാനത്തേയും അദ്ദേഹം പ്രശംസിച്ചു.\nവിസ്‌കോണ്‍സിലില് ആറ് സിക്കുകാര് കൊല്ലപ്പെട്ടപ്പോള് പ്രസിഡന്റ് ബരാക് ഒബാമ അമേരിക്കന് പതാക താഴ്‌ത്തി കെട്ടാന് ഉത്തരവിട്ടു. അതുപോലെ പ്രഥമ വനിത മിഷേല് ഒബാമ ആക്രമണത്തിനിരയായവരുടെ കുടുംബാംഗങ്ങളെ സന്ദര്‍ശിക്കുകയും ചെയ്‌തു. ഇതൊക്കെ ഇന്ത്യാ-യു.എസ് ബന്ധത്തിന്റെ ആഴമാണ് കാണിക്കുന്നത്. എങ്കിലും നാം നമ്മുടെ നയങ്ങളില് നിന്നു പിന്മാറുന്നില്ല. അതുപോലെതന്നെ അമേരിക്കയിലെ തെരഞ്ഞെടുപ്പോ, നേതൃമാറ്റമോ ഒന്നും നമ്മെ ബാധിക്കുകയുമില്ല.\nസിറിയയില് ശാന്തി പുലരണമെന്നാണ് ഇന്ത്യ ആഗ്രഹിക്കുന്നത്. പശ്ചിമേഷ്യയിലുള്ള ആറു മില്യന് ഇന്ത്യക്കാരുട കാര്യങ്ങള് നമുക്ക് നോക്കേണ്ടതുണ്ട്. അതുപോലെ ആ രാജ്യങ്ങളില് നിന്ന് എണ്ണ ലഭിക്കുന്നതും നാം ഉറപ്പാക്കേണ്ടതുണ്ട്. അവയൊക്കെ കണക്കിലെടുത്താണ് മധ്യപൂര്‍വ്വദേശകാര്യങ്ങളില് നമ്മുടെ നയം രൂപീകരിക്കുന്നത്- അദ്ദേഹം പറഞ്ഞു.\nഐ.എന്.ഒ.സി പ്രസിഡന്റ് ജോര്‍ജ് ഏബ്രഹാം, ഫൊക്കാനാ ട്രസ്റ്റി ബോര്‍ഡ് മുന് ചെയര് പോള് കറുകപ്പള്ളി, സെക്രട്ടറി ടെറന്‍സണ് തോമസ്, യു.എ. നസീര്, ഡോ. തോമസ് ഏബ്രഹാം, റോയി എണ്ണശേരില്, ജോസ് ജോര്‍ജ്, ഗണേഷ് കുമാര്, ലീല മാരേട്ട് തുടങ്ങി ഒട്ടേറെ മലയാളികള് പങ്കെടുത്തു.\nസമാജ്‌വാദി പാര്‍ട്ടി കേന്ദ്ര സര്‍ക്കാരിനെ പിന്തുണയ്‌ക്കുന്നുണ്ടെങ്കിലും റീട്ടെയില് രംഗത്ത് വിദേശ നിക്ഷേപം അനുവദിക്കാനുള്ള ബില് പാര്‍ലമെന്റില് വരുമ്പോള് അതിനെ എതിര്‍ക്കുമെന്ന് ഉത്തര്‍പ്രദേശില് നിന്നുള്ള എം.പി ധര്‍മ്മേന്ദ്ര യാദവ് പറഞ്ഞു. പാര്‍ട്ടി നേതാവ് മുലയാം സിംഗ് യാദവിന്റെ മരുമകനാണ് ധര്‍മ്മേന്ദ്ര യാദവ്.\nഇക്കാര്യത്തില് പാര്‍ട്ടിയുടെ നിലപാട് അദ്ദേഹം വ്യക്തമാക്കിയില്ല. ബി.ജെ.പി അധികാരത്തില് വരാതിരിക്കാനാണ് കേന്ദ്രത്തില് കോണ്‍ഗ്രസിനെ പിന്തുണച്ചത്. ഒരു മതവിഭാഗത്തിന്റെ മാത്രം താത്‌പര്യങ്ങള് സംരക്ഷിക്കുന്ന പാര്‍ട്ടി എന്ന നിലയില് ബി.ജെ.പിയെ വര്‍ഗീയ കക്ഷിയായാണ് തങ്ങള് കാണുന്നതെന്നും കഴിഞ്ഞ പാര്‍ലമെന്റിലെ ഏറ്റവും പ്രായംകുറഞ്ഞ എം.പി ആയ അദ്ദേഹം പറഞ്ഞു.


ഡിസ്പ്ലേ ഇറക്കുമതിക്ക് 10 ശതമാനം ഈടാക്കും, മൊബൈൽ ഫോണുകൾ വിലകൂടിയേക്കാം - ഡിസ്പ്ലേയിൽ 10 ശതമാനം ഇറക്കുമതി തീരുവ സർക്കാർ ചുമത്തുന്നു മൊബൈൽ ഫോണുകൾ ഐസ ടട്ട് | Puthen Vartha\nHome » Economy » ഡിസ്പ്ലേ ഇറക്കുമതിക്ക് 10 ശതമാനം ഈടാക്കും, മൊബൈൽ ഫോണുകൾ വിലകൂടിയേക്കാം – ഡിസ്പ്ലേയിൽ 10 ശതമാനം ഇറക്കുമതി തീരുവ സർക്കാർ ചുമത്തുന്നു മൊബൈൽ ഫോണുകൾ ഐസ ടട്ട്\nഡിസ്പ്ലേ ഇറക്കുമതിക്ക് 10 ശതമാനം ഈടാക്കും, മൊബൈൽ ഫോണുകൾ വിലകൂടിയേക്കാം – ഡിസ്പ്ലേയിൽ 10 ശതമാനം ഇറക്കുമതി തീരുവ സർക്കാർ ചുമത്തുന്നു മൊബൈൽ ഫോണുകൾ ഐസ ടട്ട്\nപ്രദർശന ഇറക്കുമതി 10 ശതമാനം തീരുവ ചുമത്തി\nമൊബൈൽ ഫോൺ വില3ശതമാനം വർദ്ധിച്ചേക്കാം\nഇറക്കുമതി തീരുവ 2016 ൽ നിർദ്ദേശിച്ചു\nവരും ദിവസങ്ങളിൽ മൊബൈൽ ഫോണുകൾ വിലയേറിയതാകാം. ഡിസ്പ്ലേ ഇറക്കുമതി ചെയ്യുന്നതിന് കേന്ദ്ര സർക്കാർ 10 ശതമാനം തീരുവ ചുമത്തിയിട്ടുണ്ട്. ഇന്ത്യൻ സെല്ലുലാർ ആൻഡ് ഇലക്ട്രോണിക്സ് അസോസിയേഷൻ (ഐസിഇഎ) ഈ വിവരങ്ങൾ നൽകി. സർക്കാരിന്റെ ഈ തീരുമാനത്തോടെ മൊബൈൽ ഫോണുകളുടെ വില മൂന്ന് ശതമാനം വരെ ഉയർത്താനാകുമെന്ന് ഐസിഇഎ പറഞ്ഞു.\nഇത് മൊബൈൽ ഫോൺ വില ഒന്നര മുതൽ മൂന്ന് ശതമാനം വരെ വർദ്ധിപ്പിക്കുമെന്ന് ഐസിഇഎ ദേശീയ പ്രസിഡന്റ് പങ്കജ് മഹേന്ദ്രു പ്രസ്താവനയിൽ പറഞ്ഞു.\nകോവിഡ് -19 പകർച്ചവ്യാധിയും ദേശീയ ഗ്രീൻ ട്രിബ്യൂണൽ (എൻ‌ജിടി) നിർത്തലാക്കിയതും കാരണം പ്രദർശന സമ്മേളനങ്ങളുടെ ഉൽ‌പാദനം ഗണ്യമായി വർദ്ധിപ്പിക്കാൻ വ്യവസായത്തിന് കഴിഞ്ഞിട്ടില്ല. വ്യവസായം പ്രതീക്ഷിച്ചത്ര പുരോഗതി നേടിയിട്ടില്ല. ഞങ്ങൾ പ്രതിജ്ഞാബദ്ധരാണ്. എന്നിരുന്നാലും, ഇപ്പോൾ ഞങ്ങളുടെ ശ്രദ്ധ ഇറക്കുമതിയിൽ മാത്രമല്ല ആഗോള വിപണിയിൽ വലിയൊരു പങ്ക് നേടുന്നതിലാണ്. „\nഒക്ടോബർ 1 മുതൽ ഡിസ്പ്ലേ അസംബ്ലിയിലും ടച്ച് പാനലിലും ഈ ചാർജ് ചുമത്താൻ നിർദ്ദേശിച്ചു. ഐ‌സി‌ഇ‌എയിലെ അംഗങ്ങളിൽ ആപ്പിൾ, ഹുവാവേ, ഷിയോമി, വിവോ, വിൻസ്ട്രോൺ തുടങ്ങിയ കമ്പനികൾ ഉൾപ്പെടുന്നുവെന്ന് വിശദീകരിക്കുക.\n2016 ലായിരുന്നു നിർദ്ദേശം\nവാസ്തവത്തിൽ, 2016 ൽ പ്രഖ്യാപിച്ച ഘട്ടം ഘട്ടമായുള്ള നിർമ്മാണ പരിപാടി (പിഎംപി) പ്രകാരം വ്യവസായവുമായി കരാറുണ്ടാക്കാൻ നിർദ്ദേശിക്കപ്പെട്ടു. ഘടകങ്ങളുടെ ആഭ്യന്തര ഉത്പാദനം പ്രോത്സാഹിപ്പിക്കുകയും അവയുടെ ഇറക്കുമതിയെ നിരുത്സാഹപ്പെടുത്തുകയും ചെയ്യുക എന്നതാണ് പിഎംപിയുടെ ലക്ഷ്യം.\n2016 ലെ ആദ്യത്തെ പ്ലാന്റ്\nവേദാന്ത ഗ്രൂപ്പ് ചെയർമാൻ അനിൽ അഗർവാൾ പ്രോത്സാഹിപ്പിച്ച വോഡന്റ ഇൻവെസ്റ്റ്‌മെന്റ്, ട്വിൻസ്റ്റാർ ഡിസ്‌പ്ലേ ടെക്‌നോളജീസ് എന്ന പേരിൽ 2016 ൽ രാജ്യത്തെ ആദ്യത്തെ എൽസിഡി നിർമാണ ഫാക്ടറി സ്ഥാപിക്കാൻ നിർദ്ദേശിച്ചു. 68,000 കോടി രൂപ ഇതിനായി നിക്ഷേപിക്കേണ്ടതായിരുന്നു. എന്നിരുന്നാലും, ഈ നിർദ്ദേശത്തിന് സർക്കാരിന്റെ അംഗീകാരം ലഭിച്ചില്ല, പദ്ധതി മുന്നോട്ട് പോയില്ല.\nജാവേദ് അക്തർ തന്റെ കുട്ടികളോട് എന്താണ് പറയേണ്ടതെന്ന് വെളിപ്പെടുത്തുന്നു സോയയും ഫർഹാൻ അക്തറും കണ്ടെത്തിയാൽ അവർ ചരസും ഗഞ്ചയും ഉപയോഗിച്ചു - जावेद अख्तर


‘അന്ന് കലാബോധമില്ലാത്ത ഞങ്ങള് അവനെ പരിഹസിച്ചു; ഇന്ന് നായകനായതില്...\nഅന്ന് മോഡലിങ്ങില് വലിയ താല്‍പര്യം കാണിച്ച നോബിളിനെ അജു അടക്കമുള്ള സുഹൃത്തുക്കള് കളിയാക്കുകയും പ്രോത്സാഹിപ്പിക്കാതിരിക്കുകയും ചെയ്തിരുന്നു\n10 Nov, 2019 at 05:54 AM\nമാത്തുക്കുട്ടി സേവിയര് സംവിധാനം ചെയ്ത് വിനീത് ശ്രീനിവാസന് നിര്‍മ്മിച്ച് അന്ന ബെന് കേന്ദ്രകഥാപാത്രമായെത്തുന്ന ഹെലന് എന്ന ചിത്രത്തിലെ നായകന് ഫെയിമസ് ആവുകയാണ്. നോബിള് തോമസ്. ജേക്കബിന്‍റെ സ്വര്‍ഗ്ഗരാജ്യം, അരവിന്ദന്‍റെ അതിഥികള്, ആനന്ദം എന്നീ സിനിമകളുടെ നിര്‍മ്മാതാവാണ് കക്ഷി. അജു വര്‍ഗീസ്, വിനീത് ശ്രീനിവാസന് എന്നിവരുടെയെല്ലാം സുഹൃത്തായ നോബിളിനെക്കുറിച്ച് അജു സാമൂഹ്യ മാധ്യമങ്ങളില് പങ്കുവെച്ച ഒരു പോസ്റ്റാണ് നോബിളിനെ സാമൂഹ്യ മാധ്യമങ്ങളിലെ ചര്‍ച്ചാ വിഷയമാക്കുന്നത്.\n2002ല് ചെന്നൈയില് ഒരേ ബാച്ചായിരുന്നു നോബിളും അജുവും വിനീതുമെല്ലാം. അന്ന് മോഡലിങ്ങില് വലിയ താല്‍പര്യം കാണിച്ച നോബിളിനെ അജു അടക്കമുള്ള സുഹൃത്തുക്കള് കളിയാക്കുകയും പ്രോത്സാഹിപ്പിക്കാതിരിക്കുകയും ചെയ്തിരുന്നു. എന്നാല് 17 വര്‍ഷങ്ങള്‍ക്കിപ്പുറം നോബിള് ആദ്യമായി നായകനായെത്തുന്ന സന്തോഷവും ഈ അനുഭവക്കുറിപ്പിലൂടെ അജു പങ്കുവെക്കുന്നു.\nഅജുവിന്‍റെ ഫേസ്ബുക്ക് പോസ്റ്റ്\nഇത് നോബിൾ.. നോബിൾ തോമസ്; ജേക്കബിന്റെ സ്വർഗ്ഗരാജ്യം, അരവിന്ദന്റെ അതിഥികൾ, ആനന്ദം എന്നീ ചിത്രങ്ങളുടെ പ്രൊഡ്യൂസർ. 2002 ഇൽ, മദ്രാസിലെ കെ.സി.ജി College of technology ഇൽ വെച്ചാണ് അവനെ ആദ്യമായി കാണുന്നത്. ഒരേ കോളേജ്, ഒരേ ബാച്ച്, ഒരേ ഹോസ്റ്റൽ.\nഎന്റെ ഓർമ ശെരി ആണെങ്കിൽ തേർഡ് ഇയർ ആണെന്നു തോന്നുന്നു, നോബിൾ മുടി വളർത്താൻ തുടങ്ങി. വളർത്തി വളർത്തി ഒടുക്കം അന്നത്തെ സൽമാൻ ഖാൻന്റെ തേരെ നാം സ്റ്റൈൽ വരെ എത്തി. പയ്യെ വണ്ണവും കുറക്കാൻ തുടങ്ങി. കാര്യം തിരക്കിയപ്പോൾ മോഡലിംഗ് രംഗത്തേക്ക് ഇറങ്ങാൻ ഉള്ള ഒരു പദ്ധതി ആണെന്നു അറിഞ്ഞു. ഒരു ഫോട്ടോഷൂട്ട് കിട്ടി പോലും. ഏതോ ഒരു മാഗസിൻ ! അങ്ങനെ കുറച്ചു നാളുകൾക്കു ശേഷം നോബിൾ അതിൽ വന്ന ഫോട്ടോ ഞങ്ങളെ കാണിച്ചു. ഒരുപാടു എക്‌സൈറ്റഡ് ആയിരുന്നു പുള്ളി. പക്ഷെ എന്ത് ചെയ്യാൻ! കലാബോധം തീരെ ഇല്ലാത്ത ഞങ്ങളിൽ നിന്നും അവനു കിട്ടിയത് വെറും പരിഹാസം മാത്രം.\nപറഞ്ഞു വരുന്നത് അതൊന്നും അല്ല. ഇത് 2019! 17 വർഷത്തിന് ശേഷം അദ്ദേഹം ഒരു സിനിമയിൽ നായകനായി വരുകയാണ്. ഹെലൻ എന്നാണ് ആ ചിത്രത്തിന്റെ പേര്.\n2004 ഇൽ തുടങ്ങിയ സ്വപ്നം ഇന്ന് അതിനടുത്തു എത്തിയിരിക്കുകയാണ്.\nവിനീത് ഉൾപ്പടെ ഞങ്ങൾ കോളേജിൽ പഠിച്ച എല്ലാ സുഹൃത്തുക്കളും അവന്റെ സന്തോഷത്തിൽ പങ്കു ചേരുന്നു, അഭിമാനിക്കുന്നു, അതിലേറെ ആ സിനിമ കാണാൻ കാത്തിരിക്കുന്നു.


ഇന്നലെ വരെ കെ.എം.മാണിയും മോനും അഴിമതിയുടെ ആൾരൂപങ്ങളായിരുന്നെങ്കിൽ, ഇന്നിപ്പോൾ മാമ്മോദീസ മുങ്ങിയ സത്യക്രിസ്ത്യാനികളാണ് - Boolokam\nHome Politics ഇന്നലെ വരെ കെ.എം.മാണിയും മോനും അഴിമതിയുടെ ആൾരൂപങ്ങളായിരുന്നെങ്കിൽ, ഇന്നിപ്പോൾ മാമ്മോദീസ മുങ്ങിയ സത്യക്രിസ്ത്യാനികളാണ്\nഇന്നലെ വരെ കെ.എം.മാണിയും മോനും അഴിമതിയുടെ ആൾരൂപങ്ങളായിരുന്നെങ്കിൽ, ഇന്നിപ്പോൾ മാമ്മോദീസ മുങ്ങിയ സത്യക്രിസ്ത്യാനികളാണ്\n‘Politics is the last refuge of the scoundrels’ എന്ന് ജോർജ്ജ് ബർണാഡ് ഷാ’യുടെ ഒരു വാക്യമുണ്ട്! യോജിക്കുകയോ വിയോജിക്കുകയോ ആകാം. പക്ഷേ അത് അക്ഷരം പ്രതി സത്യമെന്ന് നമുക്ക് തോന്നിപോകുന്ന ചില നിമിഷങ്ങളും അവിടെയില്ലേ?\nഇന്നലെ വരെ കെ.എം.മാണിയും മോനും അഴിമതിയുടെ ആൾരൂപങ്ങളായിരുന്നെങ്കിൽ, ഇന്നിപ്പോൾ മാമ്മോദീസ മുങ്ങിയ സത്യക്രിസ്ത്യാനികളാണ്! വർഗ്ഗീയതക്കെതിരായ പോരാട്ടങ്ങളിൽ വലംകൈ ആകേണ്ടവരാണ്!അപ്പോൾ നേരത്തെ നിയമസഭ തല്ലി പൊളിച്ചതും, മരിയ്ക്കും വരെ മാണിയെ വേട്ടപ്പട്ടികളെ പോലെ ആക്രമിച്ചതും ഒക്കെ എന്ത് ധാർമ്മികതയുടെ പേരിലായിരുന്നു?\nമുമ്പ് ‘കള്ളൻ മാണി’ എന്നു വിളിച്ചവരിപ്പോൾ അതേ നാക്കു കൊണ്ട് ജോസ് കെ മണിയ്ക്ക് ‘സിന്താബാദ്’ വിളിയ്ക്കുന്നതു കേൾക്കാനുള്ള അസുലഭ നിമിഷങ്ങൾക്കാണിപ്പോൾ കേരളം സാക്ഷ്യം വഹിക്കുന്നത്!\nബാർകോഴ വിഷയത്തിൽ നിയമസഭയ്ക്കുള്ളിൽ നടന്ന കയ്യാങ്കളിയിൽ സ്പീക്കറുടെ കസേല തള്ളിമറച്ചിട്ടയാളാണിന്ന് സ്പീക്കർ സ്ഥാനം അലങ്കരിയ്ക്കുന്ന ശ്രീരാമകൃഷ്ണൻ! വൈരുദ്ധ്യാത്മക ഭൗതികവാദം അവിടെയും രക്ഷയ്ക്കെത്തട്ടെ!അച്യുതാനന്ദൻ കേസ് നടത്തി ജയിലിലടച്ച ബാലകൃഷ്ണപിള്ളയും മകനും ഇപ്പോൾ ഏത് പക്ഷത്താണ്? ഇടതുപക്ഷത്തെത്തുമ്പോൾ എല്ലാരും വിശുദ്ധരാകും! വിട്ടുപോകുമ്പോൾ ‘പരനാറിയും!’\nരാഷ്ട്രീയത്തിൽ നേരും നെറിയുമില്ലെന്ന് പറയുന്നത് വെറുതെയല്ല! അധികാരം മാത്രം ലക്ഷ്യമാകുമ്പോൾ, ഇതൊക്കെ കാണാനും കേൾക്കാനും വിധിയ്ക്കപ്പെട്ട പൊതുജനമെന്നും കഴുതയായി അവശേഷിയ്ക്കും!യേശുവിന്റെ പന്ത്രണ്ട് ശിഷ്യരിൽ ഒരാളാണ് യൂദാസ് സ്കറിയോത്ത. മുപ്പത് വെള്ളിക്കാശിനാണയാൾ യേശുവിനെ ഒറ്റിയത്. എത്ര വെള്ളിക്കാശിനാണിപ്പോൾ സി.പി.എം ‘രാഷ്ട്രീയ ധർമ്മികത’ ബലി കൊടുത്തത്? രണ്ട് സീറ്റ് കൂടുതൽ കിട്ടുമെന്നു കണ്ടാൽ ഏത് അഴുക്കു ചാലിലും വീഴാനൊരുക്കമാണ്!\nPS: മാണി സാറിന്റെ കുടുംബ സഹായ നിധിയിലേക്ക് പിരിവെടുത്ത ഡിവൈഎഫ്ഐ ‘ക്കാർക്കും, പുരോഗമനവാദികൾക്കും, അതു റീഫണ്ട് ചെയ്തു കിട്ടുമോ!!\nPrevious articleകനി എങ്ങനെ കുസൃതിയായി ?\nNext articleവായിക്കാം സൂപ്പർ സറ്റയർ – മീട്ടു മെഡിക്കൽ കോളേജ്


മസ്കറ്റ് വിമാനക്കൂലി കൂട്ടി | Hike in flight charge - Malayalam Oneindia\nമസ്കറ്റ് വിമാനക്കൂലി കൂട്ടി\nമസ്കറ്റ്: മസ്കറ്റില് നിന്നും കേരളത്തിലേക്കുള്ള വിമാനയാത്രാക്കൂലി വീണ്ടും കൂട്ടി. എയര് ഇന്ത്യയാണ് ആദ്യം വിമാനക്കൂലി കൂട്ടിയത്. ഇതിന് പിന്നാലെ ഒമാന് എയര്, ഗള്‍ഫ് എയര് എന്നിവരും യാത്രാക്കൂലി വര്‍ധിപ്പിച്ചു.\nമസ്കറ്റില് നിന്നും തിരുവനന്തപുരത്തേയ്ക്കും കൊച്ചിയിലേക്കും ഉള്ള വിമാനക്കൂലിയാണ് കൂട്ടിയത്. മസ്കറ്റില് നിന്നും കൊച്ചി, കോഴിക്കോട്, തിരുവനന്തപുരം എന്നിവിടങ്ങളിലേക്കുള്ള വണ്‍വേ വിമാനക്കൂലി 13,987 രൂപയായിരുന്നു. ഇത് ഇപ്പോള് 16,785 രൂപയാക്കി കൂട്ടിയിരിക്കുകയാണ്.\nമടക്കയാത്ര ഉള്‍പ്പെടെ ടിക്കറ്റിന് 26,520 രൂപ. സാധാരണ ഓഫ് സീസണില് യാത്രാക്കൂലി കൂട്ടുന്ന പതിവില്ല. വിമാനക്കൂലി വര്‍ധനയില് പ്രതിഷേധിച്ച് എയര് ഇന്ത്യയും ഇന്ത്യന് എയര്‍ലൈന്‍സും ബഹിഷ്കരിയ്ക്കുവാന് ഗള്‍ഫ് യാത്രക്കാരെ പ്രേരിപ്പിയ്ക്കുമെന്ന് നോര്‍മ ഒമാന് ചാപ്റ്റര് പ്രസിഡന്റ് ദിബീഷ് ബേബി അറിയിച്ചു.


Emalayalee.com - ജര്‍മനിയില് നിസ്‌കാരം തടയാന് സ്‌കൂളിന് അനുമതി\nജര്‍മനിയില് നിസ്‌കാരം തടയാന് സ്‌കൂളിന് അനുമതി\nEUROPE 02-Dec-2011 ജോസ് കുമ്പിളുവേലില്\nബര്‍ലിന്: ബര്‍ലിനിലെ ഒരു പബ്ലിക് സ്‌കൂളില് മുസ്‌ലിം വിദ്യാര്‍ഥി മതാചാര പ്രകാരം പ്രാര്‍ഥിക്കുന്നതു തടയാന് സ്‌കൂളിനു ഫെഡറല് കോടതി അനുമതി നല്‍കി. ലൈപ്‌സിഗിലെ ഫെഡറല് കോടതിയാണ് ഉത്തരവ് പുറപ്പെടുവിച്ചിരിക്കുന്നത്. സ്‌കൂളിന്റെ സുഗമമായ പ്രവര്‍ത്തനത്തിന് ഇതു തടസമാണെന്ന് കോടതി വിലയിരുത്തി.\nഅതേസമയം, പ്രാര്‍ഥിക്കാനുള്ള അവകാശം മത സ്വാതന്ത്ര്യത്തില്‍പ്പെടുത്തി ഭരണഘടന ഉറപ്പു നല്‍കുന്നതാണെന്നും കോടതി ചൂണ്‌ടിക്കാട്ടി. നിസ്‌കാരം തടഞ്ഞ സ്‌കൂള് അധികൃതരുടെ നടപടിക്കെതിരേ പതിനെട്ടുകാരനായ യൂനുസ് എം. എന്ന വിദ്യാര്‍ഥിയാണ് കോടതിയെ സമീപിച്ചത്.\nമുപ്പതില്‍പ്പരം രാജ്യക്കാര് പഠിക്കുന്ന സ്‌കൂളിന്റെ പൊതുസ്വഭാവം ഒരു മതക്കാര്‍ക്കായി മാറ്റാനാവില്ലെന്നാണ് സ്‌കൂളിന്റെ തീരുമാനം.\nപ്രാര്‍ഥന സംബന്ധിച്ച് മുസ്‌ലിം വിദ്യാര്‍ഥികള്‍ക്കിടയില് തന്നെ രൂക്ഷമായ അഭിപ്രായവ്യത്യാസം നിലനില്‍ക്കുന്നു എന്നു ചൂണ്‌ടിക്കാട്ടിയാണ് പ്രാര്‍ഥന തടയാന് സ്‌കൂളിന് അനുമതി നല്‍കിയിരിക്കുന്നത്. രണ്‌ടു വര്‍ഷം നീണ്‌ട നിയമയുദ്ധത്തിന് ഇതോടെ തീരുമാനമായി.\nഏതാണ്‌ട് നാലു മില്യന് മുസ്‌ലിംഗള് ജര്‍മനിയില് ജീവിക്കുന്നുണ്‌ട്. 50 വര്‍ഷങ്ങള്‍ക്ക് മുമ്പ് ജര്‍മനി ടര്‍ക്കിയുമായി ഗസ്റ്റ് വര്‍ക്കര് പാക്കേജ് ഉടമ്പടിയുടെ അടിസ്ഥാനത്തിലാണ് മുസ്‌ലിംഗള് ജര്‍മനിയിലേയ്‌ക്കു കുടിയേറുന്നത്. നിലവില് മുസ്‌ലിംഗളെ ജര്‍മനി നന്നായി ഇന്റഗ്രേന്റ് ചെയ്യാന് ശ്രമിക്കുമ്പോഴും വിദ്യാഭ്യാസമോ സാംസ്‌കാരമോ ഒട്ടും തൊട്ടുതീണ്‌ടിയിട്ടില്ലാതെ ഇവിടെ കുടിയേറിയിരിക്കുന്ന കുറെ മുസ്‌ലിംഗള് ജര്‍മനിക്കു മാത്രമല്ല മുസ്‌ലിം ജനതയ്‌ക്കുതന്നെ നാണക്കേടുണ്‌ടാക്കുന്നുവെന്നാണ് അവര്‍തന്നെ പറയുന്നത്. ഗ്രൂപ്പടിസ്ഥാനത്തില് ഇവരുടെ പ്രവര്‍ത്തനം മതതീവ്രതയില് ഉറപ്പിച്ചാണ്. അതുകൊണ്‌ടുതന്നെ ചില സമയങ്ങളില് മതവികാരം ഇളക്കിവിടാന് ഒരുപറ്റം മുസ്‌ലിംഗള് ശ്രമിക്കുന്നത് സര്‍ക്കാരിന് തലവേദന സൃഷ്‌ടിക്കുന്നുണ്‌ട്.


പത്മനാഭനെതിരെയുളള കേസ് തുടരില്ല: പുനത്തില് | Punathil not to proceed the case agaist Padmanabhan. - Malayalam Oneindia\nപത്മനാഭനെതിരെയുളള കേസ് തുടരില്ല: പുനത്തില്\nകോട്ടയം: ടി. പത്മനാഭനെതിരെയുളള അപകീര്‍ത്തിക്കേസ് തുടരാന് താല്‍പര്യമില്ലെന്ന് പുനത്തില് കുഞ്ഞബ്ദുളള. ഈ കേസ് തുടരുന്നതുകൊണ്ട് സാംസ്കാരികരംഗം ദുഷിക്കുമെന്നല്ലാതെ മറ്റൊരു പ്രയോജനവുമില്ലെന്നും അദ്ദേഹം പറഞ്ഞു.\nതാനറിയാതെയാണ് റിവിഷന് പെറ്റീഷന് നല്‍കുമെന്ന് അഭിഭാഷകന് പറഞ്ഞത്. ഈ അഭിഭാഷകനെതിരെ ബാര് കൗണ്‍സിലില് ഇപ്പോള്‍ത്തന്നെ രണ്ടുപരാതികളുണ്ട്.\nപത്മനാഭന് സ്വപ്നലോകത്തു ജീവിക്കുന്ന ആളാണ്. ഇഷ്ടമില്ലാത്തവരെ അപഹസിക്കും. അത് മറ്റുള്ളവരുടെ മനസിനെ മുറിപ്പെടുത്തുമെന്നു മനസിലാക്കുന്നില്ല. കഴിഞ്ഞ 20 വര്‍ഷമായി തന്നെ വേട്ടയാടുന്നു. മുമ്പൊരിക്കല് വാര്‍ത്താലേഖകരെ കയ്യേറ്റം ചെയ്തിട്ടുണ്ട്. ഇങ്ങനെ ചെയ്യുന്ന പത്മനാഭന് ഒരു മുന്നറിയിപ്പു നല്‍കുക മാത്രമായിരുന്നു ലക്ഷ്യം.\nപത്മനാഭനെ കോടതിയില് വിചാരണ ചെയ്യണമെന്നൊന്നും താനുദ്ദേശിച്ചിട്ടില്ലെന്നും പുനത്തില് പറഞ്ഞു.


മുന് സ്പീക്കര് പി. ശ്രീരാമകൃഷ്ണന്റെ ഗണ്‍മാന്റെ പിസ്റ്റളും തിരയുമടങ്ങിയ ബാഗ് കാണാതായി | Former Speaker p sreeramakrishnan gunman pistol missing – News18 Malayalam\nമുന് സ്പീക്കര് പി. ശ്രീരാമകൃഷ്ണന്റെ ഗണ്‍മാന്റെ പിസ്റ്റളും തിരയുമടങ്ങിയ ബാഗ് കാണാതായി\nഗണ്‍മാന് കെ. രാജേഷിന്റെ ബാഗാണ് നഷ്ടപ്പെട്ടിരിക്കുന്നത്\nLast Updated : November 22, 2021, 18:32 IST\nആലപ്പുഴ:മുന് സ്പീക്കര് പി. ശ്രീരാമകൃഷ്ണന്റെ (P Sreeramakrishnan) ഗണ്‍മാന്റെ പിസ്റ്റളും തിരയുമടങ്ങിയ ബാഗ് കാണാതായി.\n10 റൗണ്ട് തിര ബാഗില് ഉണ്ടായിരുന്നു.ഗണ്‍മാന് കെ. രാജേഷിന്റെ ബാഗാണ് നഷ്ടപ്പെട്ടിരിക്കുന്നത്. എറണാകുളത്ത് നിന്ന് തിരുവനന്തപുരത്തേക്കുള്ള ബസ് യാത്രക്കിടെ ബസ് യാത്രയില് കായംകുളത്ത് എത്തിയപ്പോഴാണ് ബാഗ് നഷ്ടപ്പെട്ടതായി അറിഞ്ഞത്.\nശ്രീരാമകൃഷ്ണനെ നെടുമ്പാശേരി വിമാനതാവളത്തില് ആക്കിയ ശേഷം തിരുവനന്തപുരത്തിന് മടങ്ങുന്ന വഴിയാണ് ഗണ്‍മാന്റെ ബാഗ് നഷ്ടമായത്.സംഭവുമായി ബന്ധപ്പെട്ട് കായംകുളം സ്‌റ്റേഷനില് രാജേഷ് പരാതി നല്‍കിയിട്ടുണ്ട്. പോലീസ് അന്വേഷണം ആരംഭിച്ചു.\nവിവാദമൊഴിയാതെ 'ഹലാൽ': ശബരിമല ശർക്കര വിവാദത്തിൽ തുടർനടപടികളുമായി ഹൈക്കോടതി\nശബരിമല (Sabarimala) ശർക്കര (jaggery) വിവാദത്തില് ഭക്ഷ്യസുരക്ഷാ വകുപ്പിനോട് ഹൈക്കോടതി (High Court) വിശദീകരണം തേടി. സന്നിധാനത്ത് പ്രസാദ നിർമ്മാണത്തിനുപയോഗിച്ച ശർക്കര കൃത്യമായ ഗുണനിലവാരം ഉള്ളതാണോ എന്ന് ഭക്ഷ്യ സുരക്ഷാ കമ്മീഷണർ രണ്ടു ദിവസത്തിനുള്ളിൽ വിശദീകരണം നൽകണം. ഹർജി മറ്റന്നാൾ വീണ്ടും പരിഗണിക്കും.\nശബരിമലയിൽ ഹലാൽ ശർക്കര ഉപയോഗിച്ചുള്ള പ്രസാദ വിതരണം തടയണമെന്നാവശ്യപ്പെട്ട് ശബരിമല കർമ്മസമിതി ജനറൽ കൺവീനർ എസ്.ജെ.ആർ. കുമാർ ആണ് ഹർജി നൽകിയത്. മറ്റ് മതസ്ഥരുടെ മുദ്രവച്ച ആഹാരസാധനം ശബരിമലയിൽ ഉപയോഗിക്കാൻ പാടില്ലെന്നാണ് ഹര്‍ജിയിലെ വാദം. ഭക്ഷ്യയോഗ്യമല്ലാത്ത ശർക്കര പ്രസാദ നിർമ്മാണത്തിന് ഉപയോഗിച്ചത് ഗുരുതരമായ കുറ്റമാണെന്നും ഹര്‍ജിയില് പറയുന്നു. ഹലാൽ ശർക്കര ഉപയോഗിച്ച് നിർമ്മിച്ച പ്രസാദ വിതരണം അടിയന്തിരമായി നിർത്തണമെന്നും ലേലത്തിൽ പോയ ഭക്ഷ്യയോഗ്യമല്ലാത്ത ശർക്കര പിടിച്ചെടുത്തു നശിപ്പിക്കണമെന്നും ഹര്‍ജിയില് ആവശ്യപ്പെടുന്നു.\nകൃത്യമായ ഗുണനിലവാര പരിശോധനയ്ക്ക് ശേഷമെ പ്രസാദ നിര്‍മ്മാണത്തിനായി ശര്‍ക്കര ഉപയോഗിക്കാറുള്ളൂ എന്ന് സര്‍ക്കാര് ഹൈക്കോടതിയെ അറിയിച്ചിരുന്നു. പരിശോധനയില് നിശ്ചിത ഗുണനിലവാരുണ്ടെന്ന് തെളിയിക്കുന്ന ശര്‍ക്കരയടക്കമുള്ള സാമഗ്രികള് സന്നിധാനത്ത് ഉപയോഗിക്കാറുള്ളൂ. നിലവാരമില്ലാത്ത ശര്‍ക്കര ഉപയോഗിച്ച് അരവണ പ്രസാദം ഉണ്ടാക്കിയിട്ടില്ലെന്നും സര്‍ക്കാര് കോടതിയില് സമര്‍പ്പിച്ച റിപ്പോര്‍ട്ടില് വ്യക്തമാക്കിയിരുന്നു.\n2020-21 വര്‍ഷം നിര്‍മിച്ച ശര്‍ക്കരയാണ് അരവണയ്ക്കും അപ്പത്തിനുമായി നിലവില് ഉപയോഗിക്കുന്നതെന്നും സര്‍ക്കാര് വ്യക്തമാക്കി. 2019 -20 കാലത്തെത്തിച്ച മൂന്നേകാല് ലക്ഷം ടണ് ശര്‍ക്കര ഉപയോഗിയ്ക്കാനാവില്ലെന്ന് കണ്ടെത്തി സന്നിധാനത്തേക്ക് കയറ്റി അയച്ചിരുന്നില്ല.\nകോവിഡ് പ്രതിസന്ധി മൂലം സന്നിധാനത്ത് പ്രസാദ നിര്‍മ്മാണം നടക്കാത്ത സാഹചര്യമായിരുന്നു. ഈ ശര്‍ക്കര പിന്നീട് കാട്ടില് കുഴിച്ചിടാന് ശ്രമിച്ചെങ്കിലും ആനശല്യമുണ്ടായതോടെ ശ്രമം ഉപേക്ഷിച്ച് ലേലത്തില് നല്‍കുകയായിരുന്നു. സര്‍ക്കാര് വിശദീകരണത്തില് ഹര്‍ജിക്കാരന് എതിര്‍പ്പ് ഉണ്ടെങ്കില് അറിയിക്കാമെന്ന് കോടതി പറഞ്ഞു.\nഅതിനിടെ ഭക്ഷ്യസുരക്ഷാ വകുപ്പിന്റെ നിര്‍ദ്ദേശത്തെ തുടര്‍ന്ന് ഹലാല് മുദ്രയുള്ള ശര്‍ക്കരദേവസ്വം ബോര്‍ഡ് ശബരിമലയില് നിന്നും തിരിച്ചയച്ചു. 2019ല് മഹാരാഷ്ട്രയിലെ സതാര ജില്ല കേന്ദ്രീകരിച്ചുള്ള വര്‍ദ്ധനന് കമ്പനിക്കായിരുന്നു ശബരിമലയിലേക്കുള്ള ശര്‍ക്കര വിതരണത്തിന്റെ കരാര് നല്‍കിയിരുന്നത്.\nഈ കമ്പനിയുടെ ശര്‍ക്കര ചാക്കിന് മുകളിൽ 'ഹലാല്' എന്ന എഴുത്തിന്റെ പേരില് വിവാദം ഉയര്‍ന്നിരുന്നു. ഗള്‍ഫ് രാജ്യങ്ങളിലേക്കുള്ള കയറ്റുമതി നിലവാരമുള്ള ശര്‍ക്കരയായതിനാലാണ് കവറിന് മുകളില് ഹലാലെന്ന് രേഖപ്പെടുത്തിയിരുന്നതെന്ന് ദേവസ്വം ബോര്‍ഡ് വിശദീകരിച്ചിരുന്നു. ഈ എഴുത്തിന്റെ പേരിലായിരുന്നു വിവാദം ഉയര്‍ന്നത്. എന്തായാലും ഈ വിവാദത്തിനിടയിലാണ് കാലപ്പഴക്കം ചെന്ന ശര്‍ക്കര ശബരിമലയില് നിന്നും ഒഴിവാക്കുന്നത്.\n3,85,000 കിലോ ശര്‍ക്കരയാണ് കാലപ്പഴക്കം മൂലം ഉപയോഗശൂന്യമായത്. ഇത് നീക്കം ചെയ്യുവാന് സ്വകാര്യ വ്യക്തിക്കാണ് കരാര്. ആലപ്പുഴ നൂറനാട് സ്വദേശി സേതുവാണ് ഇതിന്റെ കരാര് ഏറ്റെടുത്തിരിക്കുന്നത്. ഭക്ഷ്യ സുരക്ഷാ വകുപ്പിന്റെ നിര്‍ദ്ദേശം മൂലമാണ് ശര്‍ക്കര നീക്കം ചെയ്യുന്നതെന്നും, ചാക്ക് ഒന്നിന് 16 രൂപ 50 പൈസ നിരക്കിലാണ് ഇതിന്റെ കരാര്.\nFirst published: November 22, 2021, 18:32 IST


വസ്തുക്കൾ വഴിയാണ് രോഗം പ്രധാനമായും വ്യാപിക്കുന്നത്, അതുകൊണ്ടാണ് ഇടക്കിടെ കൈ കഴുകാൻ പറയുന്നത്, അന്തരീക്ഷത്തിൽ നിന്നു രോഗം കിട്ടാൻ സാധ്യത വളരെ വളരെ കുറവ് - Boolokam\nHome Boolokam വസ്തുക്കൾ വഴിയാണ് രോഗം പ്രധാനമായും വ്യാപിക്കുന്നത്, അതുകൊണ്ടാണ് ഇടക്കിടെ കൈ കഴുകാൻ പറയുന്നത്, അന്തരീക്ഷത്തിൽ നിന്നു...\nവസ്തുക്കൾ വഴിയാണ് രോഗം പ്രധാനമായും വ്യാപിക്കുന്നത്, അതുകൊണ്ടാണ് ഇടക്കിടെ കൈ കഴുകാൻ പറയുന്നത്, അന്തരീക്ഷത്തിൽ നിന്നു രോഗം കിട്ടാൻ സാധ്യത വളരെ വളരെ കുറവ്\nFomites അഥവാ വസ്തുക്കൾ വഴിയാണ് രോഗം പ്രധാനമായും വ്യാപിക്കുന്നത്. അതുകൊണ്ടാണ് ഇടക്കിടെ കൈ കഴുകാൻ പറയുന്നത്. രോഗാണു ഉള്ള ഒരു വസ്തുവിൽ പിടിച്ചിട്ടു മുഖത്തോ മൂക്കിലോ തൊടുമ്പോൾ ആണ് അണുബാധ ഒരാൾക്ക് കിട്ടുന്നത്. അണുബാധ ഉണ്ടായ എല്ലാവർക്കും രോഗം ഉണ്ടാകണമെന്നില്ല. അന്തരീക്ഷത്തിൽ നിന്നു രോഗം കിട്ടാൻ സാധ്യത വളരെ വളരെ കുറവ്\nപൊലീസുകാർ വഴിയിൽ മാസ്കും കെട്ടി നിന്നിട്ട് അതുവഴി പോകുന്ന യാത്രക്കാരെ തൊടുന്നുണ്ട്. അവരുടെ കയ്യിൽ ഇരിക്കുന്ന രേഖകൾ വാങ്ങി പരിശോധിക്കുന്നുണ്ട് . ബൈക്കിന്റെ ഹാൻഡിൽ പിടിച്ചു തിരിക്കുന്നുണ്ട്, കീ ഊരി എടുക്കുന്നുണ്ട്. കൊളറിൽ പിടിച്ചു വലിക്കുന്നുണ്ട്. പാരിപ്പള്ളി സി ഐ ആ പയ്യനെ ഷർട്ടിൽ രണ്ടു കൈകൊണ്ടു പിടിച്ചു തൂക്കിയെടുക്കുന്നു. ഇതു കണ്ടു കൈയടിക്കാനും ആളുണ്ട്. പയ്യന് അസുഖം ഉണ്ടെങ്കിൽ സി ഐ ക്കു അതു പകരാൻ നല്ല സാധ്യത. രോഗം വ്യാപിക്കുന്ന പ്രധാന കണ്ണിയായി ഒരു പക്ഷെ ഇപ്പോൾ പോലീസ് തന്നെ മാറുന്നു. ഏതായാലും ഇന്ന് ചെറിയ മാറ്റം കണ്ടു തുടങ്ങി.\nഇതേ വിഡ്ഢിത്തങ്ങൾ സന്നദ്ധ പ്രവർത്തകരും കമ്മ്യുണിറ്റി കിച്ചന്കാരും ആവർത്തിക്കുമോ എന്നു ന്യായമായും സംശയിക്കാം.അവശ്യസർവീസ് വണ്ടികൾ പുറമെ സ്റ്റിക്കർ എന്തെങ്കിലും ഒട്ടിച്ചു യാതൊരു മാർഗ്ഗ തടസ്സവും ഇല്ലാതെ കടത്തി വിടണം.യാത്ര ചെയ്യാൻ പാസ്സുള്ളവർ ഉണ്ട് .കാറിൽ പോകുന്ന ഒരാൾ ഗ്ലാസ് താഴ്ത്താതെ തന്റെ കൈയിലെ രേഖകൾ കാണിച്ചാൽ മതിയാകും. ബൈക്കിൽ പോകുന്നയാൾ ഒരു മീറ്റർ ദൂരത്തിൽ വണ്ടി നിർത്തി രേഖകൾ കാണിച്ചാൽ മതിയാകും. അവശ്യസാധനങ്ങൾ വാങ്ങാൻ പോകുന്നവർക്ക് നിശ്ചിത ദൂരവും സമയവും നൽകുക.തിരിച്ചു അതു വഴി നിശ്ചിത സമയത്തിനുള്ളിൽ വന്നില്ലെങ്കിൽ കേസെടുക്കാം. പട്ടിണി മരണം കൊറോണയെക്കാൾ ഭേദപ്പെട്ട കാര്യം അല്ല ആളുകൾ പലരും കൈ ഒന്നും കഴുകാതെയും സാമൂഹിക അകലം പാലിക്കാതെയുമാണ് ഒരു കടയിലേക്ക് കയറുകയും സാധനങ്ങൾ എടുത്തു നോക്കുന്നതും.ഒരാൾ എടുത്തു നോക്കിയിട്ട് വയ്ക്കുന്ന അതേ സാധനം മറ്റൊരാൾ എടുക്കുമ്പോൾ വ്യാപനം ഉണ്ടാകും. കാശു കൊടുത്തു ബാക്കി വാങ്ങുമ്പോൾ അതിൽ ആശാൻ ഉണ്ടാകും. സ്വന്തം വണ്ടിയിൽ ഒറ്റക്ക് അങ്ങോട്ടൊ ഇങ്ങോട്ടോ സഞ്ചരിക്കുന്നതിനെക്കാൾ വലിയ രോഗവ്യാപനസാധ്യത മേൽപ്പറഞ്ഞ കാര്യങ്ങൾക്കുണ്ട് . ഇവിടെ ഒരു വലിയ behavioral change ഉണ്ടാകാനുള്ള ശ്രമം ഇപ്പോഴും ഇല്ല. അങ്ങനെ ഉണ്ടായില്ലെങ്കിൽ ലോക്ഡൗൻ നല്ല വണ്ണം പൊളിയും ലോക്ക്ഡൗൻ തുടങ്ങിയതെ ഉള്ളൂ.100 ശതമാനം ലോക്ക്ഡൗൻ പ്രായോഗികമല്ല.അങ്ങനെ ചിന്തിക്കുന്നത് പമ്പര വിഡ്ഢിത്തവുമാണ്. കുറച്ചു യുക്തിയുടെ ക്ഷമയോടെ ഉള്ള ഇടപെടലാകട്ടെ ഇനിയുള്ള ദിവസങ്ങൾ.\nലോക്ഡൗൻ (suppression) രോഗത്തിന്റെ പെട്ടെന്നുള്ള വ്യാപനം കുറക്കാൻ മാത്രമേ സഹായിക്കൂ. അതു സർവകൊറോണ സംഹാരിയല്ല. 21 ദിവസം കഴിയുമ്പോഴും കേസുകൾ ഉണ്ടാകും. രോഗം വ്യാപിക്കുന്നതിന്റെ ശക്തി കുറഞ്ഞാൽ വലിയ നേട്ടമായിരിക്കും. എന്നാലും സാമൂഹിക ജീവിതം പഴയ പോലെ ആവില്ല. മാസങ്ങൾ നീളുന്ന പോരാട്ടം വേണ്ടി വരും. ടെസ്റ്റ് വളരെ കുറവ് മാത്രം ചെയ്യുന്ന ഇന്ത്യയിലെ കുറഞ്ഞ മരണനിരക്കു ( നാൽപ്പതിൽ ഒന്നു) അൽപ്പം ആശ്വാസകരമാണ്\nPrevious articleകൊറോണക്കാലത്ത് രാമായണമല്ല ആവശ്യം\nNext articleസത്യത്തിൽ രാമായണം സീരിയലിലേയും മഹാഭാരതം സീരിയലിലേയും ജീവിതം ജീവിക്കുന്നവരാണ് സംഘപരിവാറുകാർ


Emalayalee.com - മിഠായിതെരുവില് വന് തീപിടുത്തം: പത്ത് കടകള് കത്തിനശിച്ചു.\nമിഠായിതെരുവില് വന് തീപിടുത്തം: പത്ത് കടകള് കത്തിനശിച്ചു.\nkozhikode 13-May-2015 ബഷീര് അഹമ്മദ്\nകോഴിക്കോട്: മിഠായിതെരുവില് വന് തീപിടുത്തം: പത്ത് കടകള് കത്തിനശിച്ചു. കോയന്‍കോ ബസാറിനു സമീപമുള്ള കടകളിലാണ് തീപിടുത്തമുണ്ടായത്. രാത്രി പത്ത് മണിയോടെയാണ് സംഭവം. ആദ്യം തീപിടിച്ചത് തുണിക്കടയ്ക്കാണ്. ഷോട്ട് സര്‍ക്യൂട്ടാണ് തീപിടുത്തത്തിനു കാരണമെന്ന് കരുതുന്നു. കരിപ്പൂര് വിമാനത്താവളത്തില് നിന്നെത്തിയ ഫയര് യൂണിറ്റാണ് തീ അണക്കാന് സഹായിച്ചത്. ആളപായമില്ല.


കാമുകിയുടെ ബന്ധുക്കളുടെ ക്രൂരമര്‍ദ്ദനം; 17കാരന് ദാരുണാന്ത്യം | Kairali News | kairalinewsonline.com\nകാമുകിയുടെ ബന്ധുക്കളുടെ ക്രൂരമര്‍ദ്ദനം; 17കാരന് ദാരുണാന്ത്യം\nകാമുകിയെ കാണാനെത്തിയ പതിനേഴുകാരനെ പെണ്‍കുട്ടിയുടെ ബന്ധുക്കള് ചേര്‍ന്ന് കൂരമായി മര്‍ദ്ദിച്ചുകൊന്നു. ത്രിപുരയിലെ ഗോമതിയിലാണ് സംഭവം. ഗോമതി സ്വദേശി റിപന് സര്‍ക്കാറാ(17)ണ് കാമുകിയെ കാണാനെത്തിയതിന് ബന്ധുക്കളുടെ ക്രൂരതയ്ക്കിരയായത്.\nവ്യാഴാഴ്ച കാമുകിയെ കാണാനെത്തിയ റിപനെ പെണ്‍കുട്ടിയുടെ ബന്ധുക്കള് വീടിനകത്ത് നിന്ന് പിടികൂടി. തുടര്‍ന്ന് ബന്ധുക്കളും നാട്ടുകാരും ചേര്‍ന്ന് മര്‍ദിക്കുകയായിരുന്നു. തുടര്‍ന്ന് സംഭവസ്ഥലത്ത് പോലീസെത്തിയതോടെ പ്രതികള് ഓടി രക്ഷപ്പെട്ടു.\nപൊതുസ്ഥലത്ത് മൂത്രമൊഴിച്ചെന്ന് ആരോപിച്ച് യുവാവിനെ അടിച്ചുകൊന്നു\nമര്‍ദനത്തില് ഗുരുതരമായി പരിക്കേറ്റ റിപനെ ഉടന് ആശുപത്രിയിലെത്തിച്ചെങ്കിലും ജീവന് രക്ഷിക്കാനായില്ല. കാമുകിയുടെ വീട്ടിലേക്ക് ഫോണ് വിളിച്ചതിന് റിപനെ മുമ്പും പെണ്‍കുട്ടിയുടെ ബന്ധുക്കള് മര്‍ദിച്ചിരുന്നു.\nമാതാപിതാക്കള് ബംഗ്ലാദേശിലായതിനാല് അമ്മാവന് ഫ്രഫുല്ലയ്‌ക്കൊപ്പമാണ് റിപന് താമസിച്ചിരുന്നത്. സംഭവത്തില് ഒരാളെ പോലീസ് അറസ്റ്റ് ചെയ്തു. മറ്റു പ്രതികള്‍ക്കായുള്ള അന്വേഷണം തുടങ്ങിയതായി പോലീസ് പറഞ്ഞു.\nTags: beaten death


8 May 2019 4:51 PM GMT\nതൃശൂര് പൂരവുമായി ബന്ധപ്പെട്ട വിവാദങ്ങളില് സര്‍ക്കാരിനെതിരെ മുന് മുഖ്യമന്ത്രി ഉമ്മന് ചാണ്ടിയും പ്രതിപക്ഷ നേതാവ് രമേശ് ചെന്നിത്തലയും. തൃശൂര് പൂരത്തിന് നേതൃത്വം നല്‍കുന്ന തിരുവമ്പാടി, പാറമേക്കാവ് ദേവസ്വങ്ങളെ വിശ്വാസത്തിലെടുത്ത് അവര്‍ക്ക് ആത്മവിശ്വാസം നല്‍കി പൂരം സുഗമമായി നടത്താന് ആവശ്യമായ നടപടികള് സര്‍ക്കാര് സ്വീകരിക്കണം എന്ന് ഉമ്മന് ചാണ്ടി ആവശ്യപ്പെടുത്തുന്നു.\nഅതേസമയം സര്‍ക്കാരും വനം വകുപ്പും അവധാനതയോടെയുള്ള സമീപനം സ്വീകരിക്കണം എന്ന് രമേശ് ചെന്നിത്തല പറയുന്നു. തൃശൂര് പൂരത്തിന്റെ ശോഭ കെടുത്തരുത് എന്നും ആനയുടമകളുമായുള്ള തര്‍ക്കം പരിഹരിച്ച് പൂരം ഭംഗിയായി നടത്താനുള്ള അവസരം സര്‍ക്കാര് ഒരുക്കണമെന്നും ചെന്നിത്തല പറയുന്നു.\nചരിത്ര പ്രാധാന്യമുള്ള തൃശൂര് പൂരത്തിന്റെ നിറം കെടുത്തുന്ന സമീപനം ആരുടെ ഭാഗത്ത് നിന്നും ഉണ്ടാകരുത്. ഇക്കാര്യത്തില് സര്‍ക്കാരും വനം വകുപ്പും കുറെക്കൂടി അവധാനതയുള്ള സമീപനം സ്വീകരിക്കണം. നൂറ്റാണ്ടുകളായി നടന്ന് വരുന്ന പൂരം നമ്മുടെ സാംസ്‌കാരിക ലോകത്തിന്റെ മുഖമുദ്രയാണ്. ഇതിന്റെ ശോഭ കെടുത്തരുത്. ആനയുടമകളുമായുള്ള തര്‍ക്കം പരിഹരിച്ച് #തൃശൂർപൂരം ഭംഗിയായി നടത്താനുള്ള അവസരം സര്‍ക്കാര് ഒരുക്കണം.\nതെച്ചിക്കോട്ടുകാവ് രാമചന്ദ്രന്റെ വിലക്കിന്റെ പേരില് വന്‍പ്രതിഷേധമാണ് ഉണ്ടായത്. ആനയെ തൃശൂര് പൂരത്തില് പങ്കെടുപ്പിക്കാതെ വിലക്കേര്‍പ്പെടുത്തിയത് പിന്‍വലിക്കാത്ത സാഹചര്യത്തില് മേയ് 11 മുതല് ഇനി ഉത്സവങ്ങള്‍ക്കും പൊതുപരിപാടികള്‍ക്കും ഒരാനകളെയും വിട്ടുനല്‍കില്ലെന്നാണ് തൃശൂരില് ചേര്‍ന്ന യോഗത്തിനു ശേഷം ആന ഉടമകളുടെ സംഘടന അറിയിച്ചിരിക്കുന്നത്. എന്നാല് ആനയുടമകളുടെ വെല്ലുവിളി നേരിടാന് തയ്യാറായി ഗുരുവായൂര് ദേവസ്വം ബോര്‍ഡും രംഗത്ത് എത്തി. തൃശൂര് പൂരത്തിന് ആനകളെ വിട്ടു നല്‍കാത്ത സാഹചര്യം ആനയുടമകള് ഉണ്ടാക്കിയാല് ദേവസ്വത്തിന് കീഴിലുള്ള മുഴുവന് ആനകളെയും പൂരത്തിനു നല്‍കാനാണ് ഗുരുവായൂര് ദേവസ്വം ബോര്‍ഡിന്റെ തീരുമാനം.\nഇത്തവണത്തെ തൃശൂര് പൂരം വാര്‍ത്തകളാകുന്നത് തന്നെ തെച്ചിക്കോട്ടുകാവ് രാമചന്ദ്രന് എന്ന ആനയുമായി ബന്ധപ്പെട്ടാണ്. കഴിഞ്ഞ പതിനഞ്ചു വര്‍ഷമായി തൃശൂര് പൂരത്തില് പങ്കെടുക്കുന്ന ആനയാണ് തെച്ചിക്കോട്ടുകാവ് രാമചന്ദ്രന്. 2011 മുതല് പൂരത്തിന് തെക്കേ ഗോപുര വാതില് തള്ളിത്തുറക്കുന്ന ആചാര ചടങ്ങിന് നിയോഗിക്കുന്നത് ഈ ആനയെയാണ്. നിലവിലുള്ള വിലക്ക് പിന്‍വലിക്കപ്പെടുന്നില്ലെങ്കില് ഈ പൂരത്തിന് തെച്ചിക്കോട്ടുകാവ് രാമചന്ദ്രന് പങ്കെടുക്കാന് കഴിയില്ല. ആനയെ പങ്കെടുപ്പിക്കുന്നതിന് വിലക്ക് ഏര്‍പ്പെടുത്തിയ ജില്ല കളക്ടറുടെ ഉത്തരവിനെ പിന്തുണച്ച് സര്‍ക്കാരും രംഗത്ത് വന്നിരിക്കുന്ന സാഹചര്യത്തില് മറിച്ചൊരു തീരുമാനം ഉണ്ടാകാന് സാധ്യതയില്ല. ഇതിന്റെ കൂടെയാണ് ഹൈക്കോടതിയില് നിന്നും ഉണ്ടായിരിക്കുന്ന നിര്‍ദേശവും.\nആനയെ ഒരു ദിവസത്തേക്കെങ്കിലും തൃശൂര് പൂരത്തിന് പങ്കെടുപ്പിക്കാന് അനുദിക്കണമെന്നാവശ്യപ്പെട്ട് നല്‍കിയിരിക്കുന്ന ഹര്‍ജി തിങ്കളാഴ്ച്ച പരിഗണിക്കാനിരിക്കവെയാണ് സംസ്ഥാന മൃഗക്ഷേമ ബോര്‍ഡ് അംഗവും പ്രിവന്‍ഷന് ഓഫ് ക്രുവല്‍റ്റി ടു ആനിമല്‍സ് എന്ന സംഘടനയുടെ സെക്രട്ടറിയുമായ എം എന് ജയചന്ദ്രന് നല്‍കിയ ഹര്‍ജിയില് കോടതി ഇടക്കാല ഉത്തരവായി സുപ്രിം കോടതി വിധി കര്‍ശനമായി പാലിക്കാന് കേരള നാട്ടാന പരിപാലന ചട്ടങ്ങള് പ്രകാരം പ്രവര്‍ത്തിക്കുന്ന തശൂര്, പാലക്കാട്, എറണാകുളം ജില്ല സമിതികള്‍ക്ക് നിര്‍ദേശം നല്‍കിയിരിക്കുന്നത്.\nelephant oommen chandy opposition ramesh chennithala thechikkottukavu ramachandran thrissur pooram


മാസ്‌ക് ധരിച്ചില്ല; തായ്‌ലാന്റ് പ്രധാനമന്ത്രിക്ക് വന് തുക പിഴശിക്ഷ - BIGNEWSLIVE | Latest Malayalam News\nമാസ്‌ക് ധരിച്ചില്ല; തായ്‌ലാന്റ് പ്രധാനമന്ത്രിക്ക് വന് തുക പിഴശിക്ഷ\nബംങ്കോക്ക്: മാസ്‌ക് ധരിക്കാത്തതിന് തായ്‌ലാന്റ് പ്രധാനമന്ത്രി പ്രയൂത്ത് ചാന് ഔച്ചയ്ക്ക് പിഴ. 6000 ബാത്ത് (14,202 രൂപ)യാണ് പ്രധാനമന്ത്രിക്ക് പിഴ വിധിച്ചത്. ബാങ്കോക്ക് ഗവര്‍ണറാണ് ഇക്കാര്യം അറിയിച്ചത്.\nകൊവിഡ് വ്യാപനത്തിന്റെ പശ്ചാത്തലത്തില് ബാങ്കോക്ക് നഗരത്തില് കൊവിഡ് നിയന്ത്രണം ഏര്‍പ്പെടുത്തിയിരുന്നു. തിങ്കളാഴ്ച ഇവിടെ എത്തിയ പ്രധാനമന്ത്രി മാസ്‌ക് ധരിച്ചിരുന്നില്ല. ഇതിനാലാണ് പിഴയെന്ന് ബാങ്കോക്ക് ഗവര്‍ണര് അറിയിച്ചു.കൊവിഡ് നിയന്ത്രണ നിയമം തെറ്റിച്ചതിനെ തുടര്‍ന്ന് പിഴ വിധിച്ച കാര്യം പ്രധാനമന്ത്രിയെ അറിയിച്ചിട്ടുണ്ടെന്ന് ബാങ്കോക്ക് ഗവര്‍ണര് ഫേസ്ബുക്ക് പോസ്റ്റില് പറഞ്ഞു.\nബാങ്കോക്ക് നഗരത്തില് ഏര്‍പ്പെടുത്തിയ നിയന്ത്രണങ്ങള് സംബന്ധിച്ച് അന്വേഷിക്കാന് എത്തിയ പ്രധാനമന്ത്രി മാസ്‌ക് ധരിക്കാതെയാണ് എത്തിയത്. ഇവിടെ വച്ച് ഫോട്ടോ എടുക്കുകയും ചെയ്തിരുന്നു. മാസ്‌ക് ധരിക്കാത്ത ഈ ഫോട്ടോ പ്രധാനമന്ത്രി തന്നെ ഫേസ്ബുക്കില് ഇട്ടു. ഇതിനെ തുടര്‍ന്നാണ് നടപടി.\nബാങ്കോക്കില് പൗരന്മാര് പുറത്ത് ഇറങ്ങുമ്പോള് മാസ്‌ക് ധരിക്കണമെന്നത് നിര്‍ബന്ധമായതിനാല് പ്രധാനമന്ത്രി പിഴയടക്കണമെന്നാണ് ഗവര്‍ണര് പറയുന്നത്. അതേസമയം വിവാദമായതിന് പിന്നാലെ ഈ ഫോട്ടോ പ്രധാനമന്ത്രിയുടെ പേജില് നിന്നും നീക്കം ചെയ്തിരുന്നു.\nസംസ്ഥാനങ്ങള്‍ക്ക് ആശ്വാസമാവും! സ്വകാര്യ ആശുപത്രിയില് നിന്നും വാക്‌സിന് എടുക്കാന് കഴിയുന്നവര് അങ്ങനെ ചെയ്യുക: ആരോഗ്യമന്ത്രി ഹര്‍ഷ് വര്‍ധന്\nമനസ്സില് തോന്നിയത് ചെയ്തു! നവീനെയും ജാനകിയെയും കടത്തിവെട്ടി റാസ്പുടിന് ചുവടുവച്ച ആ പെര്‍ഫക്ട് ‘കുടിയന്’ ഇവിടെയുണ്ട്\nമനസ്സില് തോന്നിയത് ചെയ്തു! നവീനെയും ജാനകിയെയും കടത്തിവെട്ടി റാസ്പുടിന് ചുവടുവച്ച ആ പെര്‍ഫക്ട് 'കുടിയന്' ഇവിടെയുണ്ട്


സ്ത്രീധനത്തിന്റെ പേരിൽ യുവതിയെ ക്രൂരമായി കൊലപ്രെടുത്തി - Pravasishabdam\nHome News National സ്ത്രീധനത്തിന്റെ പേരിൽ യുവതിയെ ക്രൂരമായി കൊലപ്രെടുത്തി\nസ്ത്രീധനം നൽകാത്തതിന് 21 കാരിയുടെ വായിൽ ആസിഡ് ഒഴിച്ച് ഭർതൃവീട്ടുകാർ കൊലപ്പെടുത്തി. ബറേലിയിലെ ബഹേദിയിലാണ് ക്രൂര സംഭവം ഉണ്ടായത്. യശോദ എന്ന യുവതിയാണ് കൊലചെയ്യപ്പെട്ടത്.\n”യശോദ എന്നെ അതിരാവിലെ വിളിച്ചിരുന്നു. വളരെ പരിഭ്രാന്തയായിരുന്നു അപ്പോൾ. ഭർത്താവും വീട്ടുകാരും ചേർന്ന് തന്നെ മർദിക്കുകയാണെന്നും എന്തോ ദ്രാവകം കുടിക്കാൻ ശ്രമിക്കുന്നുണ്ടെന്നും പറഞ്ഞു.” യശോദയുടെ പിതാവ് ഗിരീഷ് ശർമ്മ പറഞ്ഞു.\nകഴിഞ്ഞ വർഷം ഫെബ്രുവരിയിൽ ആയിരുന്നു യശോദയുടെ വിവാഹം. അന്ന് മുതൽ സ്ത്രീധനത്തിന്റെ പേരിൽ തന്റെ മകൾ പീഡിപ്പിക്കപ്പെടുകയായിരുന്നുവെന്ന് ഗിരീഷ് പറഞ്ഞു. പീഡനം സഹിക്കാനാവാതെ വന്നതോടെ ഭർത്താവ് ഓംകറിനെതിരെ യശോദ പരാതി നൽകിയിരുന്നു. തുടർന്ന് കോടതിയിൽ ഒത്തുതീർപ്പുണ്ടാക്കി. എന്നാൽ അതിന് ശേഷവും തന്റെ സഹോദരിയെ ഭർതൃവീട്ടുകാർ മർദിക്കാറുണ്ടായിരുന്നുവെന്ന് സഹോദരൻ മനീഷ് പറഞ്ഞു.\nPrevious articleസർക്കാരിനെ പരിഹസിച്ച് അഡ്വ. എ ജയശങ്കർ\nNext articleമഴ കുറഞ്ഞു, ആശങ്ക ഒഴിയുന്നു


സഊദിയിൽ കൊവിഡ് ബാധയേറ്റു പ്രവാസി വ്യവസായി മരണപ്പെട്ടു, തൃശൂർ സ്വദേശിയാണ് ജുബൈലിൽ മരണപ്പെട്ടത് • Suprabhaatham\nJuly 7, 2020 | 7:00 pm IST\nദമാം: കിഴക്കൻ സഊദിയിൽ വ്യവസായി കൊവിഡ് ബാധയേറ്റു മരണപ്പെട്ടു. തൃശൂർ വടക്കേക്കാട് സ്വദേശി വെട്ടിയാട്ടിൽ വീട്ടിൽ പ്രേമരാജൻ (65) ആണ് കിഴക്കൻ സഊദിയിലെ വ്യാവസായിക നഗരിയായ ജുബൈലിൽ മരണപ്പെട്ടത്. ഇന്ന് രാവിലെ ജുബൈൽ മുവാസാത് ആശുപത്രിയിലാണ് മരണം സംഭവിച്ചത്. കഴിഞ്ഞ 37 വർഷമായി പ്രവാസിയായ ഇദ്ദേഹം ജുബൈൽ ആസ്ഥാനമായി സ്വന്തമായി ഹോട്ടൽ നടത്തി വരികയായിരുന്നു. ജുബൈലിലെ മലയാളി സമൂഹത്തിൽ ഏറെ പരിചിതനായ ഇദ്ദേഹത്തിനു വലിയ സൗഹൃദ ബന്ധങ്ങൾ ഉണ്ട്. കഴിഞ്ഞ ഒരാഴ്ച മുമ്പ് പനിയെ തുടർന്ന് ആശുപത്രിയിൽ പ്രവേശിക്കപ്പെട്ട ഇദ്ദേഹത്തിന്റെ പരിശോധനയിൽ കൊവിഡ് പോസിറ്റീവ് സ്ഥിരീകരിക്കപ്പെട്ടിരുന്നു.\nറീഗൽ എന്ന പേരിൽ റെസ്റ്റാറാന്റ് നടത്തി വന്നിരുന്ന പ്രേമരാജൻ രണ്ടു വർഷം മുമ്പ് പ്രവാസ ജീവിതം അവസാനിപ്പിച്ച് നാട്ടിൽ പോയതായിരുന്നു. മക്കളോടൊപ്പം താമസിക്കുന്നതിനുവേണ്ടി വീണ്ടും കുടുംബസമേതം മരുമക്കളോടോപ്പം തിരിച്ചു വന്നതായിരുന്നു. ഭാര്യ ലളിത, മക്കളായ പ്രണിൽ , പ്രജിൽ , മിജിൽ എന്നിവരും അവരുടെ കുടുംബങ്ങളുമായി ജുബൈലിൽ കഴിയുന്നതിനിടെയാണ് മരണം.\n1982 സഊദിയിൽ പ്രവാസിയായി കടന്നെത്തിയ ഇദ്ദേഹം 32 വർഷമായി ജുബൈലിലെത്തി സ്വന്തമായി ജോലികൾ ചെയ്‌തു ഹോട്ടൽ ബിസിനസ് മേഖലയിലേക്ക് ചേക്കേറുകയായിരുന്നു. പ്രവാസം അവസാനിപ്പിച്ച് പോയ ശേഷം കൊറോണ വിഷയത്തിന് തൊട്ടു മുമ്പാണ് ഇദ്ദേഹം വീണ്ടും മക്കളുമായി വിശ്രമ ജീവിതത്തിനായി ഇവിടെ തിരിച്ചെത്തിയത്. ആശുപത്രിയിൽ നിന്നും അവസ്ഥ മെച്ചപ്പെടുകയാണെങ്കിൽ ഭാര്യയോടൊപ്പം നാട്ടിലേക്ക് പോകുവാനായി ടിക്കറ്റ് എടുത്തിരുന്നു. എന്നാൽ ഇതിനിടക്ക് അവസ്ഥ വീണ്ടും വഷളാകുയും മരണം സംഭവിക്കുകയുമായിരുന്നു. ഇതേ തുടർന്ന് കുടുംബം ഈ ടിക്കറ്റ് ജുബൈൽ ക്രൈസിസ് മജെൻമെന്റിന് കൈമാറിയിട്ടുണ്ട്.


ഹനുമാന് വിയര്‍ത്തു കുളിച്ചു ! | Malayalam News - Lord Hanuman idol sweats! - Malayalam Oneindia\nഹനുമാന് വിയര്‍ത്തു കുളിച്ചു !\nPublished: April 18 2007, 23:53 [IST]\nകാന്‍പൂര്: കുറച്ചു വര്‍ഷങ്ങള്‍ക്കു മുമ്പ് ഒരു ദിനം ഗണപതി വിഗ്രഹം പാല് കുടിച്ചതായിരുന്നു മാധ്യമങ്ങളിലെ പ്രധാന വാര്‍ത്ത. അടുത്തയിടെ നദീജലം മധുരിച്ചതും കറുത്ത പ്രതിമ കണ്ണീരൊഴുക്കിയതും മാധ്യമശ്രദ്ധ പിടിച്ചുപറ്റി.\nഎന്നാല് ഈ കൂട്ടത്തില് ഏറ്റവും പുതിയ വാര്‍ത്ത ഹനുമാന് വിയര്‍ത്തൊലിച്ചതാണ്. കാന്‍പൂരിലെ കുലി ബസാറിലുളള ഹനുമാന് ക്ഷേത്രത്തിലെ പുരോഹിതനായ വികാസ് അവസ്തിയാണ് ഹനുമാന് വിയര്‍ത്തതു കണ്ടതായി പ്രസ്താവിച്ചത്.\nചൊവ്വാഴ്ച രാവിലെ പ്രതിമയുടെ ദേഹത്തു നിന്നു വെളളം ഇറ്റു വീഴുന്നത് കണ്ടുവെന്നാണ് വികാസിന്റെ സാക്ഷ്യം. തുടര്‍ന്നുണ്ടായ സംഭവങ്ങള് കണ്ട് ഹനുമാന് വിയര്‍ത്തില്ലെങ്കിലല്ലേ അത്ഭുതമുളളു. വാര്‍ത്ത കാട്ടുതീ പോലെ പടരാനും ക്ഷേത്രത്തതിലെക്ക് ഭക്തജനങ്ങള് പ്രവഹിക്കാനും പിന്നീട് അധിക നേരം വേണ്ടി വന്നില്ല. വൈകാതെ ഭജനകളും പൂജകളും കൊണ്ട് അമ്പലം ശബ്ദമുഖരിതമായി.\nദൈവീക അത്ഭുതമായി ഭക്തരില് പലരും അതിനെ കണ്ടപ്പോള് ഏന്തോ ദുരന്തത്തിന്റെ സൂചനയായാണ് മറ്റു ചിലര് അതിനെ കാണുന്നത്.


thalhath inchoor: Arrow Root ഇല് കൂവപൊടി ഇല്ല\nArrow Root ഇല് കൂവപൊടി ഇല്ല\nതന്റെ മകന്‍റെ ക്ഷീണം മാറ്റാന് ഡോക്ടറുടെ അടുത്തു കൊണ്ടുപോയ അച്ചന്റെ കഥയാണ് ഞാന് ഇവിടെ എഴുതുന്നത്.\nആ അച്ഛന് ഡോക്ടറെ കണ്ട് മകന്‍റെ കാര്യം പറഞ്ഞു. ഡോക്ടര് പയ്യന് മരുന്നും കൊടുത്തിട്ടു പറഞ്ഞു "ഓനെ ഒരു പാക്കറ്റ് arrow root ന്‍റെ ബിസ്കെറ്റ് വാങ്ങി കൊടുക്കിന്; ഓന്റെ ക്ഷീനോക്കെ മാറട്ടെ"\nഓ arrow root എന്നു പറഞ്ഞാല് കൂവ പൊടി. കൂവ പൊടി ക്ഷീണത്തിന് നല്ല സാധനം ആണല്ലോ. അങ്ങനെ ആ അച്ഛനും മോനും അടുത്ത കണ്ട കടയില് കേറി ഒരു പാക്കറ്റ് arrow root ന്‍റെ ബിസ്കെറ്റ് തരാന് ആവിശ്യപെട്ടു. ഇത് കേട്ടപാടെ കടയില് ചൊറിയും കുത്തി ഈച്ചയെയും അട്ടി ഇരുന്ന ഇരുന്ന കടക്കാരന് ഒരു പാക്കറ്റ് arrow root ന്‍റെ ബിസ്കെറ്റ് ഇടുത് മേശപുറത് വച്ചിട്ട് പറഞ്ഞു "ചേട്ടാ പന്ത്രണ്ടു റുപ്പിക". ആ അച്ഛന് എന്തൊക്കയോ പോയ അണ്ണാനെ പോലെ കടക്കാരനെ നോക്കി. "ഒരു കിലോ കൂവ പൊടിക്കു വില അറന്നൂര്; arrow root ബിസ്കെറ്റിനു വില പന്ത്രണ്ടു റുപ്പിക. ഇതെന്തു കളിയാ. arrow root ബിസ്കെടിനെക്കാള് വിലയാണോ കൂവപോടിക്ക്.\nവീട്ടില് ചെന്നിട്ടും അങ്ങേര്‍ക്കു ഇക്കാര്യം ചിന്തിച്ചിട്ട് ഒരുപിടിയും കിട്ടിയില്ല. അങ്ങനെ വിട്ടാല് പറ്റില്ലലോ; കൂവ പൊടി ബിസ്കെറ്റില് എന്തോരം കൂവ പൊടി ഉണ്ടെന്നറിയണമല്ലോ അയാള് അങ്ങനെ ബിസ്കെട്ന്റ്റെ കവര് ഇടുത് നോക്കി അതിനാത് key ingredients ലിസ്റ്റില് കൂവ പൊടി എന്നൊരു വസ്തുവെ ഇല്ല. അയാള്‍ക്ക് വീണ്ടും കണ്‍ഫ്യൂഷന് ആയി. "ആ ഹ ഇതിപ്പോള് ചിക്കന് ഇല്ലാത്ത ചിക്കന് കരി പോലെ ആയല്ലോ കൂവ പൊടി ഇല്ലാത്ത കൂവ പൊടി ബിസകേട്ടോ. കൂവപോടി എന്നു പറഞ്ഞു ഗോതമ്പ് പൊടി തന്നു പറ്റിക്കുകയാണ് ബ്രിടാനിയക്കാരന്. ഇവനെ ഇങ്ങനെ വിട്ടാല് പറ്റില്ല ഇവനും കൊടുക്കണം ഒരു എട്ടിന്റെ പണി.അങ്ങനെ ബ്രിടാനിയ ക്കാരന് എട്ടിന്റെ പണി കൊടുക്കാന് അയാള് ഒരു വക്കെലിനെ വിളിച്ചു. അങ്ങനെ അയാള് കേസ് കൊടുക്കാന് തീരുമാനിച്ചു. അങ്ങനെ കോട്ടയത്ത് കോടതിയില് കേസ് ഫയല് ചെയ്തു.\nഅങ്ങനെ ബ്രിടാനിയക്കാരന് പറഞ്ഞു Arrow root എന്നത് ഞങ്ങളുടെ ബ്രാന്‍ഡ് നെയിം ആണ്, അല്ലാതെ ഞങ്ങള് അതിനത് Arrow root ചേര്‍ക്കുന്നുണ്ട് എന്ന് പറഞ്ഞിട്ടില്ല, അതിനാല് കോടതി ഞങ്ങളെ വെറുതെ വിടണം എന്ന് ബ്രിട്ടാനിയ സായിപ്പു. ഞങ്ങള് ഇതിനാത് കൃത്യമായിട്ട് ingreidients പറയുന്നുണ്ട്. അതിനാതൊന്നും ഞങ്ങള് Arrow root പറഞ്ഞിട്ടില്ല. Wheat flour ആണ് ingreidient ആയി ഞങ്ങള് പറയുന്നത്.\nഅങ്ങനെ അവസാനം Arrow root ന്റെ പരസ്യത്തില് അവര് കൂവ പൊടിയുടെ ഗുണങ്ങളെ പറ്റി പറയുനുണ്ടായിരുന്നു, അതില് പിടിച്ചു കേറി അങ്ങനെ അവസാനം ബ്രിട്ടാനിയ സായിപ്പു കുറ്റക്കാരന് ആണെന്ന് കോടതി വിധി വന്നു. അങ്ങനെ എല്ലാവര്‍ക്കും സന്തോഷമായി.\nപക്ഷെ വേറൊരു പ്രശ്നം കോടതി നമ്മുടെയെല്ലാം കോടികള് പറ്റിച്ചു, കൂവ പോടിയെന്നു പറഞ്ഞു ഗോതമ്പ് പൊടി തീടിപ്പിച്ചവന് നമ്മുടെ പരമോന്നത നീതിപ്പീടം നല്‍കിയ ശിക്ഷ എന്താണെന്നറിയാമോ ആയിരം ഉലുവ. ഇതാണ് ഇന്ത്യ . ഇന്ത്യ എന്താണെന്നു അറിയണമെങ്കില്‍കൂവപടി എന്താണെന്നരിയണം,\n© Thalhath inchoor at April 16, 2012\nAlthaf Muhammed April 30, 2012 at 7:55 AM\nclimax kalakki.Proud to be an Indian.\najith July 31, 2012 at 10:18 AM\nമകനേ, ഇതിന്ത്യയുടെ ഭൂപടം


1.6k Views by Blive News January 29, 2019, 1:09 pm inWomen\nതിരുവനന്തപുരം: മുന് എഡിറ്റര് ഇന് ചീഫ് ടി.എന്.ഗോപകുമാറിന്റെ സ്മരാര്‍ത്ഥം ഏഷ്യാനെറ്റ് ന്യൂസ് നല്‍കുന്ന നല്‍കുന്ന ടിഎന്‍ജി പുരസ്‌കാരം നിപ്പ ബാധിതരെ ശുശ്രൂഷിച്ച് വൈറസ് ബാധയേറ്റ് മരണത്തിന് കീഴടങ്ങിയ നഴ്‌സ് ലിനിക്ക്. ജൂറി തയ്യാറാക്കിയ മൂന്ന് പേരുടെ പട്ടികയില് നിന്നും ഏഷ്യാനെറ്റ് ന്യൂസ് പ്രേക്ഷകരാണ് ലിനിയെ അവാര്‍ഡിനായി തെരഞ്ഞെടുത്തത്.\nനിപ്പ ബാധിത്തനായ സാബിത്തിനെ ചികിത്സിച്ച ധീരതയും അര്‍പ്പണബോധവുമുള്ള നഴ്‌സായിരുന്നു ലിനി. നിപ്പയെന്ന മാരക രോഗത്തില് നിന്ന് കേരളം രക്ഷപ്പെട്ടു നില്‍ക്കുന്നുവെങ്കില് അതിന് നമ്മള് പേരാമ്പ്ര സര്‍ക്കാരാശുപത്രിയില് ജോലി ചെയ്തിരുന്ന ലിനിയോട് കടപ്പെട്ടിരിക്കുകയാണ്.\nവീട്ടില് തനിക്കായി കാത്തിരുന്ന കുഞ്ഞുങ്ങളുടെ ആവശ്യങ്ങള്‍പോലും മാറ്റി വെച്ചാണ് കടുത്ത പനിയുമായെത്തിയ സാബിത്തിനെ മുഴുവന് സമയം കൂടെ നിന്ന് ലിനി ശുശ്രൂഷിച്ചത്. അതൊരു സാധാരണപനിയല്ലെന്ന് മനസിലായിട്ടും പിന്തിരിഞ്ഞില്ല. വൈറസ് ബാധയേറ്റെന്ന് അറിഞ്ഞിട്ടും മനോധൈര്യത്തോടെ നേരിട്ടു. പകരുമെന്ന് ബോധ്യമുണ്ടായതിനാല് അടുത്ത ബന്ധുക്കളെപ്പോലും കാണാതെയാണ് അവള് മരണത്തിന് കീഴടങ്ങിയത്. നിപ്പയോളം മലയാളി ചര്‍ച്ച ചെയ്ത പേരാണ് ലിനിയുടേത് . ലിനിക്ക് ലഭിക്കുന്ന ടിഎന്‍ജി അവാര്‍ഡിലൂടെ കേരളത്തിലെ ആരോഗ്യ മേഖല ഒന്നാകെ ആദരിക്കപ്പെടുകയാണ്.\nഎന്‍ഡോസള്‍ഫാന് ചികിത്സാ രംഗത്ത് നിര്‍ണായക സംഭാവനകള് നല്‍കിയ ഡോ. മോഹന് കുമാര്, വനിതാ തൊഴിലാളികള്‍ക്ക് അന്തസ്സോടെ ജോലി ചെയ്യാനുള്ള അവകാശം നേടിയെടുക്കാന് വേണ്ടി പോരാടിയ പെണ്‍കൂട്ടിന്റെ അമരക്കാരി വിജി എന്നിവരാണ് പുരസ്‌കാര ജേതാക്കള്‍ക്കുള്ള അന്തിമപട്ടികയില് ഉണ്ടായിരുന്നത്.\nഈ മൂന്ന് പേരില് നിന്നും പ്രേക്ഷക വോട്ടെടുപ്പിലൂടെയാണ് ലിനിയെ അവാര്‍ഡിനായി തെരഞ്ഞെടുത്തത്. 58 ശതമാനം വോട്ടാണ് ലിനിക്ക് ലഭിച്ചത്. ജനുവരി 30ന് തിരുവനന്തപുരത്ത് നടക്കുന്ന ചടങ്ങില് അവാര്‍ഡ് വിതരണം ചെയ്യും. മുന് ചീഫ് സെക്രട്ടറി വിജയാനന്ദ്, മുന് അഡി ചീഫ് സെക്രട്ടറി ലിഡ ജേക്കബ്, സി ബാലഗോപാല് എന്നിവരടങ്ങിയ ജൂറിയാണ് ലിനിയെ മൂന്നാമത്ത് ടിഎന്‍ജി പുരസ്‌കാരത്തിനായി തെരഞ്ഞെടുത്തത്.\nPrevious article കായലുകളും വഞ്ചിവീടുകളും ഒരുക്കി ഫിറ്റുര് മേളയില് കേരളം\nNext article സ്പര്‍ശ് ലെപ്രസി ബോധവല്‍ക്കരണ ക്യാമ്പയിന് 2019


ബിഹാറിന്റെ ചുവപ്പുനിറം | bihar assembly election| cpi(ml) leader Dipankar Bhattacharya| cpiml\nNov 12, 2020, 04:23 PM IST\nദിപാങ്കര് ഭട്ടാചാര്യ| Photo: ANI\nബിഹാര് നിയമസഭാ തിരഞ്ഞെടുപ്പില് ഇക്കുറി ചെങ്കൊടികള് ഉയര്‍ന്നുപാറി. ചെങ്കൊടികളുടെ തിളക്കത്തിന് നേതൃത്വം നല്‍കിയത് സി.പി.ഐ.(എം.എല്.) ലിബറേഷനാണ്. ഇടതുപാര്‍ട്ടികള് ജയിച്ച 16 സീറ്റുകളില് 12 സീറ്റുകളിലും മാലെ എന്ന് ചുരുക്കപ്പേരില് അറിയപ്പെടുന്ന സി.പി.ഐ.(എം.എല്.) ലിബറേഷനാണ് കൊടി നാട്ടിയത്. കാലങ്ങളായി ബിഹാറിലെ ഇടത് രാഷ്ട്രീയത്തിന്റെ മേല്‍വിലാസം സി.പി.ഐയും സി.പി.എമ്മും ആയിരുന്നെങ്കില് മാലെയാണ് ഇപ്പോള് ഇടത് പോരാട്ടങ്ങളുടെ മുന്നണിയില്.\n2015-ലെ നിയമസഭാ തിരഞ്ഞെടുപ്പില് നേടിയ മൂന്ന് സീറ്റുകളില്‍നിന്ന് സി.പി.ഐ.എം.എല് ലിബറേഷന് ഇക്കുറി 12 സീറ്റുകളിലേക്ക് വളര്‍ന്നത് ബിഹാറിലെ ജനകീയ സമരങ്ങളുടെ പാതകളിലൂടെയാണ്. ബല്‍റാംപൂര്, ഫുല്‍വാരി, അഗിയാവ്, കാരകാട്ട്, ദരൗളി, ഘോസി, തരാരി, ദുംറാവ്, സിരാദേയി, അര്‍വാള്, പാലിഗഞ്ച്, സിക്ത എന്നീ മണ്ഡലങ്ങളിലാണ് മാലെ ഇക്കുറി വിജയിച്ചത്.\n2015-ല് വിജയിച്ച ബല്‍റാംപൂര്, ദരൗളി, തരാരി എന്നീ മണ്ഡലങ്ങള് നിലനിര്‍ത്തിയത് കൂടാതെ9മണ്ഡലങ്ങള് പുതുതായി പിടിച്ചു. വിജയിച്ച മണ്ഡലങ്ങളിലെല്ലാം ഉയര്‍ന്ന ഭൂരിപക്ഷമാണ് നേടിയത്. ബെല്‍റാംപൂരില് മൂന്നാംവട്ടമാണ് മാലെ സ്ഥാനാര്‍ഥി മെഹബൂബ് ആലം തിരഞ്ഞെടുക്കപ്പെടുന്നത്. 52,854 വോട്ടുകള്‍ക്കാണ് വികാസ്ശീല് ഇന്‍സാന് പാര്‍ട്ടി (വി.ഐ.പി.) സ്ഥാനാര്‍ഥി ബരുണ് കുമാര് ഝായെ തോല്‍പിച്ചത് .അഗിയാവില് മനോജ് മന്‍സിലിന് 48,550 വോട്ടുകളാണ് ഭൂരിപക്ഷം. ജെ.ഡി.യു സ്ഥാനാര്‍ഥി പ്രഭുനാഥ് യാദവിനെയാണ് തോല്‍പിച്ചത്. പാലിഗഞ്ചിലെ സ്ഥാനാര്‍ഥി സന്ദീപ് സൗരവ് 30,915 വോട്ടുകളുടെ ഭൂരിപക്ഷത്തിനാണ് ജെ.ഡി.യു. സ്ഥാനാര്‍ഥി ജയവര്‍ധന് യാദവിനെ തോല്‍പിച്ചത്.\nസി.പി.ഐ.എം.എല്ലിനെയും ഇടത് പാര്‍ട്ടികളെയും വിജയത്തിലേക്ക് നയിച്ച സി.പി.ഐ.(എം.എല്.) ലിബറേഷന് ജനറല് സെക്രട്ടറി ദിപാങ്കര് ഭട്ടാചാര്യയുമായി തിരഞ്ഞെടുപ്പ് പ്രചരണത്തിനിടയില് കൂടിക്കാഴ്ച നടത്തിയിരുന്നു. പട്‌ന നഗരഹൃദയത്തിനുള്ളിലുള്ള കദംകുവയിലെ പാര്‍ട്ടി ആഫീസില് വച്ചായിരുന്നു അഭിമുഖം.\nപാര്‍ട്ടി സ്ഥാനാര്‍ഥികളുടെ പ്രചരണത്തിനായി ഗയയിലായിരുന്ന ദീപാങ്കര് തലേ ദിവസം രാത്രിയിലാണ് പട്‌നയിലെത്തിയത്.രാവിലെ നിശ്ചയിച്ച സമയത്ത് തന്നെ മാതൃഭൂമിയുമായി സംസാരിക്കാനിരുന്നു.''ഈ തിരഞ്ഞെടുപ്പ് പലതു കൊണ്ടും നിര്‍ണായകമാണ്''-ദീപാങ്കര് പതുക്കെ പറഞ്ഞു തുടങ്ങി.പിന്നെ സ്റ്റാറ്റിറ്റിക്‌സ് ബിരുദാനന്തര ബിരുദധാരിയായ ദീപാങ്കറിന്റെ വാക്കുകളില് രാഷ്ട്രീയത്തിന് തീപിടിച്ചു.\nവിപ്ലവാശയങ്ങളില് ആകൃഷ്ടനായി തീവ്രഇടത് രാഷ്ട്രീയത്തിലിറങ്ങിയ ദിപാങ്കറിന്റെ നിരീക്ഷണങ്ങള്‍ക്ക് പാവപ്പെട്ടവന്റെ ഹൃദയമിടിപ്പുണ്ട്. ഗുവാഹത്തിയില് ജനിച്ച് കൊല്‍ക്കത്തയ്ക്കടുത്ത് നരേന്ദ്രപൂരിലെ രാമകൃഷ്ണമിഷന് സ്‌കൂളിലായിരുന്നു ദീപാബലങ്കറിന്റെ സ്‌കൂള് വിദ്യാഭ്യാസം. 1979 ല് പശ്ചിമ ബംഗാള് ഹയര്‍സെക്കന്‍ഡറി ബോര്‍ഡ് നടത്തിയ പന്ത്രണ്ടാം ക്ലാസ് പരീക്ഷയില് ടോപ്പറായിരുന്നു. തുടര്‍ന്ന് ഇന്‍ഡ്യന് സ്റ്റാറ്റിസ്റ്റിക്കല് ഇന്‍സ്റ്റിറ്റ്യൂട്ടില്‍നിന്ന് സ്റ്റാറ്റിസ്റ്റിക്‌സില് ബിരുദാനന്തര ബിരുദം. ഈ പഠനകാലത്താണ് ദിപാങ്കര് ഇടത് ധാരയിലെത്തിയത്. ബിഹാറിന്റെ രാഷ്ട്രീയ സമസ്യകളെക്കുറിച്ച്, മാറുന്ന രാഷ്ട്രീയ നിര്‍വചനങ്ങളെക്കുറിച്ച് ദിപാങ്കര് സംസാരിച്ചു.\nസി.പി.ഐ.(എം.എല്.) ജനറല് സെക്രട്ടറി ദിപാങ്കര് ഭട്ടാചാര്യയോടൊപ്പം ലേഖകന്\nഇടത് പാര്‍ട്ടികളുടെയും മഹാസഖ്യത്തിന്റെയും വിജയത്തില് തികഞ്ഞ ആത്മവിശ്വാസമായിരുന്നു ദിപാങ്കറിന്. 'സീറ്റുകളുടെ എണ്ണത്തിനുപരി ഇടതുപാര്‍ട്ടികള് മുന്നോട്ട് വയ്ക്കുന്ന അജണ്ടകളുടെ സ്വാധീനം പ്രധാനമാണ്. തൊഴിലില്ലായ്മ വളരെ പ്രധാനപ്പെട്ട ചര്‍ച്ചാവിഷയമാണ്. വിവേചനം മാത്രമല്ല അപമാനവും ബിഹാര് അനുഭവിച്ചു കൊണ്ടിരിക്കുന്നു. കൊടിയ വഞ്ചന അനുഭവിച്ചത് കുടിയേറ്റ തൊഴിലാളികളാണ്. കോവിഡ് കാലത്ത് അവര് മടങ്ങിവരുന്നതിന് നിതീഷ് എതിരായിരുന്നു. അവര് സംസ്ഥാനത്ത് എത്തിക്കഴിഞ്ഞിട്ടും അവരെ പീഡിപ്പിച്ചു. ഇവിടെ ഒരു ക്വാറന്റീന് കേന്ദ്രം പോലും ഉണ്ടായിരുന്നില്ല. ഹിറ്റ്‌ലറുടെ ചേംബറുകള് പോലെ ചില സ്ഥലങ്ങളുണ്ടായിരുന്നു എന്നതിനപ്പുറം.''-ദിപാങ്കര് പറഞ്ഞു.\n(ദിപാങ്കറുമായുള്ള അഭിമുഖം ഈ ആഴ്ച പുറത്തിറങ്ങിയ മാതൃഭൂമി ആഴ്ചപ്പതിപ്പ് പ്രസിദ്ധീകരിച്ചു.''കൈകോര്‍ക്കുക എന്നതാണ് പ്രധാനം,അതല്ലാതെ ചോയ്സില്ല ''എന്ന തലക്കെട്ടില്.)\ncontent highlights: cpi(ml) leader Dipankar Bhattacharya on victory in bihar\nലാലു എന്‍ഡിഎ എംഎല്‍എമാരെ ചാക്കിടാന് ശ്രമിക്കുന്നുവെന്ന് സുശീല് കുമാര് മോദി\nബിഹാറിൽ നിതീഷ് അധികാരമേറ്റു\nബിഹാറിൽ ആദ്യമായി രണ്ട് ഉപമുഖ്യമന്ത്രിമാർ\nരാഹുലിനെതിരായ വിമര്‍ശം; ആര്‍ജെഡി ആത്മപരിശോധന നടത്തണമെന്ന് കോണ്‍ഗ്രസ്\nബിഹാർ: സുശീൽ മോദി കേന്ദ്രത്തിലേക്കെന്നു സൂചന, പകരം തർ കിഷോർ പ്രസാദ്\n12 സീറ്റിന്റെ കുറവ്; എന്‍ഡിഎയിലെ ചെറുകക്ഷികളെ ഉന്നമിട്ട് ആര്‍ജെഡി


73 വർഷം: ഇന്ത്യയിലെത്തുന്നത് ഏഴാമത്തെ യു.എസ്. പ്രസിഡന്റ് | us president donald trump india visit\n73 വർഷം: ഇന്ത്യയിലെത്തുന്നത് ഏഴാമത്തെ യു.എസ്. പ്രസിഡന്റ്\nFeb 24, 2020, 09:31 AM IST\n(1959 ഡിസംബർ 9-14)\nസ്വതന്ത്ര ഇന്ത്യയിൽ ആദ്യമായി സന്ദർശനം നടത്തിയ യു.എസ്. പ്രസിഡന്റായിരുന്നു ഡ്വൈറ്റ് ഐസെൻഹോവർ. 21 തവണ വെടിമുഴക്കിയാണ് ഐസെൻഹോവറെ ന്യൂഡൽഹിയിൽ സ്വീകരിച്ചത്.\nരാഷ്ട്രപതി രാജേന്ദ്രപ്രസാദ്, പ്രധാനമന്ത്രി ജവാഹർലാൽ നെഹ്രു എന്നിവരുമായി ഐസെൻഹോവർ കൂടിക്കാഴ്ച നടത്തി. താജ്‍മഹൽ സന്ദർശിക്കുകയും പാർലമെന്റിലും ഡൽഹിയിലെ രാംലീലാ മൈതാനത്തും പ്രസംഗിക്കുകയും ചെയ്തു.\n(1969 ജൂലായ് 31-ഓഗസ്റ്റ് 1)\nഅന്നത്തെ പ്രധാനമന്ത്രി ഇന്ദിരാഗാന്ധിയുമായുണ്ടായിരുന്ന അഭിപ്രായഭിന്നതകൾ പരിഹരിക്കുകയെന്ന ലക്ഷ്യത്തോടെയായിരുന്നു റിച്ചാർഡ് നിക്സന്റെ ഇന്ത്യാ സന്ദർശനം. ശീതയുദ്ധകാലത്ത് ഇന്ത്യ സ്വീകരിച്ച ചേരിചേരാനയവും നിക്സന്റെ പാകിസ്താൻ പക്ഷപാതവും ഇരുരാജ്യങ്ങളുടെയും ബന്ധത്തിന് ഉലച്ചിൽ തട്ടിച്ചിരുന്നു. എന്നാൽ, നിക്സന്റെ സന്ദർശനത്തിന് കാര്യമായ ചലനങ്ങളുണ്ടാക്കാനായില്ല. 22 മണിക്കൂർ മാത്രമാണ് നിക്സൺ ഇന്ത്യയിലുണ്ടായിരുന്നത്.\n(1978 ജനുവരി 1-3)\n1971-ലെ ഇന്ത്യ-പാക് യുദ്ധത്തിൽ യു.എസ്. പാകിസ്താനെ പിന്തുണച്ചതും 1974-ലെ ഇന്ത്യയുടെ ആദ്യ ആണവപരീക്ഷണവും ഇന്ത്യ-യു.എസ്. ബന്ധത്തിൽ വിള്ളൽ വീഴ്ത്തിയിരുന്ന സാഹചര്യത്തിലായിരുന്നു ജിമ്മി കാർട്ടറുടെ സന്ദർശനം. ആണവനിർവ്യാപന കരാറിൽ ഇന്ത്യ ഒപ്പുവെക്കണമെന്ന് കാർട്ടർ അന്നത്തെ പ്രധാനമന്ത്രിയായിരുന്ന മൊറാർജി ദേശായിയോടാവശ്യപ്പെട്ടെങ്കിലും ഇന്ത്യ തയ്യാറായില്ല. പാർലമെന്റിനെ അഭിസംബോധന ചെയ്തു സംസാരിച്ച കാർട്ടർ ഡൽഹിയിലെ ചുമാ ഖേരാഗാവ് എന്ന ഗ്രാമവും സന്ദർശിച്ചു. കാർട്ടറുടെ അമ്മ ലിലിയാൻ 1960-കളിൽ സന്ദർശിച്ച ഗ്രാമമായിരുന്നു ഇത്. പിന്നീട് ചുമാ ഖേരാഗാവ് കാർട്ടർപുരി എന്ന് പുനർനാമകരണം ചെയ്യപ്പെട്ടു.\n(2000 മാർച്ച് 19-25)\nകാർട്ടറിനുശേഷം രണ്ടു പതിറ്റാണ്ടു കഴിഞ്ഞാണ് മറ്റൊരു യു. എസ്. പ്രസിഡന്റ് ഇന്ത്യയിലെത്തുന്നത്. 1999-ലെ ഇന്ത്യയുടെ ആണവപരീക്ഷണത്തിനും കാർഗിൽ യുദ്ധത്തിനും ശേഷം യു. എസ്. ഇന്ത്യക്കെതിരേ ഉപരോധമേർപ്പെടുത്തിയ പശ്ചാത്തലത്തിലായിരുന്നു ക്ലിന്റന്റെ സന്ദർശനം. ആഗ്ര, ജയ്‍പുർ, ഹൈദരാബാദ്, മുംബൈ എന്നീ നഗരങ്ങൾ ക്ലിൻറൻ സന്ദർശിച്ചു.\nഇന്ത്യ-യു.എസ്. സാമ്പത്തിക-സാങ്കേതിക സഹകരണത്തിന് തുടക്കംകുറിക്കുന്നതായിരുന്നു ക്ലിന്റന്റെ ഇന്ത്യൻ യാത്ര. ഊർജ-പാരിസ്ഥിതിക വിഷയങ്ങളിലുള്ള സഹകരണത്തിനുള്ള കരാറിൽ ഇരുരാജ്യങ്ങളും ഒപ്പുവെച്ചു.\nജോർജ് ഡബ്ല്യു. ബുഷ്\n(2006 മാർച്ച് 1-3)\nഭാര്യ ലാറാ ബുഷിനൊപ്പമാണ് ജോർജ് ബുഷ് ഇന്ത്യയിലെത്തിയത്. യു.എസ്.-ഇന്ത്യ സിവിൽ ആണവക്കരാറിന് അന്തിമതീരുമാനമായത് ബുഷിന്റെ സന്ദർശനത്തിലാണ്.\n(2010 നവംബർ 6-9, 2015 ജനുവരി 24-27)\nയു.എസ്. പ്രസിഡന്റായിരിക്കേ ബരാക് ഒബാമ രണ്ടുതവണ ഇന്ത്യയിലെത്തി. 2010-ൽ മൻമോഹൻ സിങ് സർക്കാരിന്റെ ഭരണകാലത്തായിരുന്നു ഒബാമയുടെ ആദ്യ സന്ദർശനം. യു.എൻ. രക്ഷാസമിതിയിൽ സ്ഥിരാംഗത്വത്തിനായുള്ള ഇന്ത്യയുടെ ആവശ്യത്തെ ഒബാമ പിന്തുണച്ചു. ആയിരം കോടി ഡോളറിന്റെ വ്യാപാരക്കരാറിൽ ഇരുരാജ്യങ്ങളും ഒപ്പുവെച്ചു. പ്രതിരോധ-ദേശീയ സുരക്ഷാ വിഷയങ്ങളിൽ സഹകരണം ശക്തമാക്കാനും തീരുമാനമായി.\n2015-ൽ നരേന്ദ്രമോദി സർക്കാരിന്റെ കാലത്തായിരുന്നു രണ്ടാം സന്ദർശനം. ഇന്ത്യയുടെ റിപ്പബ്ലിക് ദിനാഘോഷത്തിൽ മുഖ്യാതിഥിയായിട്ടായിരുന്നു ഒബാമയെത്തിയത്. രാഷ്ട്രപതി പ്രണബ് മുഖർജി, പ്രധാനമന്ത്രി നരേന്ദ്രമോദി എന്നിവരുമായി ഒബാമ ചർച്ച നടത്തി. വ്യാപാരം, പ്രതിരോധം, കാലാവസ്ഥാ വ്യതിയാനം തടയൽ, യു.എസിന്റെ ഇന്ത്യ-പസഫിക് നയം തുടങ്ങിയ വിഷയങ്ങളിൽ ചർച്ച നടന്നു.\nContent Highlights: us president donald trump india visit\nധാർമികബലം ചോരുമ്പോൾ മഹാത്മജിയെ ഓർക്കുക\nഇന്ത്യൻ സ്വാതന്ത്ര്യസമരത്തിലെ പ്രൗഢമായ ഒരേടിന്റെ നവതിയാണിന്ന്. 90 സംവത്സരങ്ങൾക്കുമുമ്പ് ..\nദണ്ഡി പാതയിലൂടെ ഒരിക്കൽകൂടി\nകുട്ടനാട് മണ്ഡലം ഇടതുമുന്നണി നിലനിർത്തും\nപരിഷ്‌കാരം അനിവാര്യം, കോൺഗ്രസിന് സജീവ നേതൃത്വം വേണം\nഉപാധികളോടെയെത്തുന്ന അഫ്ഗാൻ സമാധാനം


എ.രഘുവരന് അനുസ്മരണം അഞ്ചിന് :: Janmabhumi Daily\nഎ.രഘുവരന് അനുസ്മരണം അഞ്ചിന്\nThursday2November 2017 8:40 pm IST\nപള്ളൂര്: കവിയും സാംസ്‌കാരിക പ്രവര്‍ത്തകനുമായ എ.രഘുവരന്റെ രണ്ടാമത് ചരമവാര്‍ഷികത്തോടനുബന്ധിച്ച്5ന് ഗണപതിവിലാസം ജെബി സ്‌കൂളില് രഘൂവരന് സ്മാരക സ്വര്‍ണമെഡലിനായുള്ള പ്രശ്‌നോത്തരിയും അനുസ്മരണ സമ്മേളനവും നടക്കും. തലശേരി സൗത്ത്, ചൊക്ലി സബ്ജില്ലകളിലും മാഹിമേഖലയിലുമുള്ള എല്‍പി, യുപി സ്‌കൂള് വിദ്യാര്‍ഥികള്‍ക്ക് പ്രശ്‌നോത്തരിയില് പങ്കെടുക്കാം. വൈകിട്ട് മൂന്നിന് കവിയരങ്ങും തുടര്‍ന്ന് അനുസ്മരണ സമ്മേളനവും. വി.രാമചന്ദ്രന് എംഎല്‍എ ഉദ്ഘാടനം ചെയ്യും. ലളിതകലാഅക്കാഡമി സെക്രട്ടറി പൊന്ന്യംചന്ദ്രന്, സി.പി.ഹരീന്ദ്രന് തുടങ്ങിയവര് സംസാരിക്കും.\nരാഷ്ട്രീയ സ്വാഭിമാന് ആസാദ് ഹിന്ദ് അനുസ്മരണം അഞ്ചിന്\nഗുരുവായൂര് ക്ഷേത്രത്തിലെ ഇല്ലംനിറ അഞ്ചിന്


ജനത ബസ്, എവിടെയും നിര്‍ത്തുന്ന കെ.എസ്.ആര്.ടി.സി. ബസിന് ജനങ്ങള് നല്‍കിയ പേര് | KSRTC Ordinary Bus Will Named As Janatha Bus\nOct 5, 2020, 09:51 AM IST\n'ചങ്ക്' മുതല് 'മന്ദാകിനി'വരെ ആയിരത്തിലധികം പേരുകള് യാത്രക്കാര് നിര്‍ദേശിച്ചു.\nആവശ്യപ്പെടുന്നതനുസരിച്ച് എവിടെയും നിര്‍ത്തുന്ന അണ്‍ലിമിറ്റഡ് ഓര്‍ഡിനറി ബസിന് യാത്രക്കാര്‍തന്നെ പേരിട്ടു -ജനത. കെ.എസ്.ആര്.ടി.സി. ആദ്യമായിട്ടാണ് ജനകീയ നാമകരണം നടക്കുന്നത്.\nഔദ്യോഗിക ഫെയ്‌സ്ബുക്ക് പേജിലാണ് പുതിയ പേരുകള് ക്ഷണിച്ചത്. 'ചങ്ക്' മുതല് 'മന്ദാകിനി'വരെ ആയിരത്തിലധികം പേരുകള് യാത്രക്കാര് നിര്‍ദേശിച്ചു. ഇതില്‍നിന്ന് ഭൂരിപക്ഷം കിട്ടിയ പേരു തിരഞ്ഞെടുക്കുകയായിരുന്നു.\nനെടുമങ്ങാട്-പേരൂര്‍ക്കട റൂട്ടിലായിരുന്നു കന്നിസര്‍വീസ്. സ്വീകാര്യത കിട്ടിയതോടെ കൂടുതല് ഡിപ്പോകളിലേക്ക് അണ്‍ലിമിറ്റഡ് ഓര്‍ഡിനറി വ്യാപിപ്പിച്ചു. 155 ജനത ബസുകള് ഇപ്പോള് നിരത്തിലുണ്ട്. കിലോമീറ്ററിന് 35 രൂപവരെ വരുമാനമുണ്ട്.\nചൊവ്വാഴ്ച മുഖ്യമന്ത്രി പിണറായി വിജയന് 'ജനത' ബസുകളുടെ ലോഗോ പ്രകാശനം ചെയ്യും. മൊബൈല് ടിക്കറ്റ് ബുക്കിങ് ആപ്പായ 'എന്റെ കെ.എസ്.ആര്.ടി.സി.യും പുറത്തിറക്കും. കെ.എസ്.ആര്.ടി.സി. ലോജിസ്റ്റിക് സര്‍വീസിന്റെ ഉദ്ഘാടനവും നടക്കും.\nContent Highlights: KSRTC Ordinary Bus Will Named As Janatha Bus


പാണ്ഡ്യക്കും ലോകേഷ് രാഹുലിനും പകരക്കാരെ പ്രഖ്യാപിച്ചു\nവിജയ് ശങ്കര് ഓസ്‌ട്രേലിയയിലുള്ള ഇന്ത്യന് ടീമിനൊപ്പം ചേരും. അതേസമയം ശുഭ്മാന് ഗില് ന്യൂസിലന്‍ഡ് പര്യടനത്തിന് മുമ്പേ ടീമിന്റെ ഭാഗമാകുകയുള്ളു.\n13 Jan, 2019 at 05:51 AM\nലൈംഗിക പരാമര്‍ശങ്ങളുടെ പേരില് സസ്‌പെന്‍ഷന് നേരിടുന്ന ഹാര്‍ദിക് പാണ്ഡ്യ, കെ.എല് രാഹുല് എന്നിവര്‍ക്ക് പകരക്കാരെ ബി.സി.സി.ഐ പ്രഖ്യാപിച്ചു. വിജയ് ശങ്കര്, ശുഭ്മാന് ഗില് എന്നിവരാണ് പകരക്കാര്. ഇതില് 19 കാരനായ ശുഭ്മാന് ആദ്യമായാണ് ഇന്ത്യന് ടീമിലെത്തുന്നത്. രഞ്ജി ട്രോഫിയിലുള്‍പ്പെടെ മികച്ച ഫോമിലായിരുന്നു താരം. അതേസമയം വിജയ് ശങ്കര് ശ്രീലങ്കന് പര്യടനത്തില് ഇന്ത്യന് ടീമിനൊപ്പമുണ്ടായിരുന്നു.\nബോളിവുഡ് സംവിധായകന് കരണ് ജോഹറുമായുള്ള ചാറ്റ് ഷോക്കിടെ സ്ത്രീ വിരുദ്ധ പരാമര്‍ശങ്ങള് നടത്തിയതിന്റെ പേരിലാണ് പാണ്ഡ്യക്കും രാഹുലിനും സസ്‌പെന്‍ഷന് നേരിടേണ്ടി വന്നത്. ഇരുവരും ഓസ്‌ട്രേലിയന് പര്യടനത്തിനുള്ള ഇന്ത്യന് ടീമില് അംഗമായിരുന്നു. സസ്‌പെന്‍ഷനെ തുടര്‍ന്ന് ഇരുവരേയും നാട്ടിലേക്ക് തിരികെ അയക്കുകയായിരുന്നു.\nഓസ്‌ട്രേലിയക്കെതിരായ പരമ്പരയിലെ ആദ്യ മത്സരം തോറ്റ ഇന്ത്യക്ക് ഇനിയുള്ള രണ്ട് മത്സരങ്ങളും നിര്‍ണായകമാണ്. ന്യൂസീലന്‍ഡ് പര്യടനത്തില് അഞ്ച് ഏകദിനങ്ങളും മൂന്ന് ട്വന്റി-20യുമാണുള്ളത്. വിജയ് ശങ്കര് ഓസ്‌ട്രേലിയയിലുള്ള ഇന്ത്യന് ടീമിനൊപ്പം ചേരും. അതേസമയം ശുഭ്മാന് ഗില് ന്യൂസിലന്‍ഡ് പര്യടനത്തിന് മുമ്പേ ടീമിന്റെ ഭാഗമാകുകയുള്ളു.\nShubman GillINDvsAUS2018-19vijay shankar


തനിക്ക് ഒരു വരനെ ആവശ്യമുണ്ട്..!! നടി ലക്ഷ്മി ശർമ്മ.. - STAR PIX MEDIA\nHome Gossips തനിക്ക് ഒരു വരനെ ആവശ്യമുണ്ട്..!! നടി ലക്ഷ്മി ശർമ്മ..\nതനിക്ക് ഒരു വരനെ ആവശ്യമുണ്ട്..!! നടി ലക്ഷ്മി ശർമ്മ..\nവരനെ ആവശ്യമുണ്ട്, അടുത്തിടെ റിലീസ് ചെയ്ത് തിയേറ്ററുകളിൽ വിജയകരമായി പ്രദർശിപ്പിച്ചിരുന്ന ആ പുതിയ സിനിമയുടെ പേരല്ല ഉദേശിച്ചത്. യഥാർത്ഥത്തിൽ ഒരു വരനെ ആവശ്യമുണ്ട്. മലയാളസിനിമയിൽ അഭിനയിച്ചുകൊണ്ടിരുന്ന കാലത്ത് ഏതെങ്കിലും നടന്മാരെയോ സംവിധായകരെയോ പ്രേമിക്കാൻ മറന്നുപോയ ഒരു നായികയുണ്ട്. അത് അബദ്ധമായിപ്പോയി എന്ന് അവർ തിരിച്ചറിയുന്നത് ഇപ്പോഴാണ്. മലയാളസിനിമ ഈ നടിയെ ഉപേക്ഷിച്ചെങ്കിലും ഒരിക്കൽക്കൂടി തനിക്ക് നല്ലൊരു അവസരം കിട്ടിയാല് അഭിനയിക്കാനുള്ള വലിയ ആഗ്രഹത്തിലാണ് താരം. ഏത് നടിയെക്കുറിച്ചാണ് ഈ പറയുന്നതെന്നായിരിക്കും ഇപ്പോൾ നിങ്ങൾ ആലോചിക്കുന്നത്. വളച്ചുകെട്ടില്ലാതെ കാര്യത്തിലേക്കു കടക്കാം.\nമലയാളസിനിമയ്ക്ക് പളുങ്കു പോലുളള ഒരു നായിക ഉണ്ടായിരുന്നു. ബ്ലസി സംവിധാനം ചെയ്ത ‘പളുങ്ക്’ എന്ന സിനിമയിലെ നായിക. മമ്മൂക്ക നായകനായ ഈ ചിത്രത്തിലെ നായികയായിരുന്ന ലക്ഷ്മി ശർമ്മ. ഇവർ മലയാളിയല്ല. അന്യദേശക്കാരിയാണ്. കണ്ടാൽ മലയാളിത്തമുള്ള പെൺകുട്ടിയായതിനാൽ ഒരുപാട് സിനിമകളിൽ നായികാവേഷത്തിൽ അഭിനയിക്കാനുള്ള അവസരം ലഭിച്ചു. എന്നാല് പിന്നീട് അവസരങ്ങൾ കുറഞ്ഞുവന്നു. ഇവർ ഇപ്പോൾ ആന്ധ്രയിലെ വിജയവാഡയിലാണ് താമസിക്കുന്നത്.\nമാതാപിതാക്കൾക്ക് സുഖമില്ലാത്തതിനാൽ അവരെ പരിചരിച്ച് അവരുടെ കൂടെയാണ് നില്‍ക്കുന്നത്. എന്നിരുന്നാലും തന്റെ ജീവിതത്തിൽ എന്തോ വലിയൊരു നല്ലകാര്യം നടക്കാനുണ്ടെന്ന് നടി വിശ്വസിക്കുന്നു. അത് മറ്റൊന്നുമല്ല ,തന്റെ വിവാഹം തന്നെ. മലയാളസിനിമയിലുള്ള ഏതെങ്കിലും നടനെയോ നിർമാതാവിനെയോ സംവിധായകരെയോ ഭർത്താവായി കിട്ടിയാൽ ഒരുപാട് സന്തോഷമെന്നും നടി തുറന്നു പറഞ്ഞു. മലയാളസിനിമയിൽ അഭിനയിച്ചിരുന്ന സമയത്ത് അതിനുള്ള ശ്രമങ്ങൾ ഒന്നും നടത്തിയില്ല. എന്തായാലും ഒരു വരനെ അന്വേഷിച്ചുകൊണ്ടിരിക്കുകയാണിപ്പോൾ എന്നാണ് പളുങ്കു നടി പറഞ്ഞത്.